Ras Online - ރައީސް އަންގަވަނީ އޮންލައިން ތަކުލީފްކުޑަ އަވަސް ޚިދުމަތްދޭން: އޮންލައިންވަނީ އަމާބުނީތީ ފަރަށްދާ ގޮތަށް\nރައީސް އަންގަވަނީ އޮންލައިން ތަކުލީފްކުޑަ އަވަސް ޚިދުމަތްދޭން: އޮންލައިންވަނީ އަމާބުނީތީ ފަރަށްދާ ގޮތަށް\nޒަހީނުއްދީން ސަޢީދު 29 ސެޕްޓެމްބަރު 2020\nސަރުކާރުގެ ގިނަ އޮފީސްތަކެއް ހިންގާ ވެލާނާގެ ބިލްޑިންގ ސަރަހައްދު: އެ ބިލްޑިންގ އަށް ގިނަ ބަޔަކު ޚިދުމަތް ހޯދަން ދޭ\nސިވިލް ސާވިސް މުވައްޒަފުން ލައިގެން ހިންގާ ސަރުކާރުގެ އިދާރާތަކުގެ ހިދުމަތްތަށް އަވަސް ކަމާއި ފަސޭހަކަމާއެކު ނުލިބުމަކީ އަބަދުވެސް ޚިދުމަތް ލިބިގަންނަ ވަރށް ގިނަ އާންމު ރައްޔިތުންގެ ޝަކުވާއެކެވެ. ދައުލަތުން ކޮންމެ އަހަރަކުވެސް ބަޖެޓާއި ވަސީލަތްތައްދީ ދައުލަތުގެ ފައިސާ އިން މުސާރަ އާއި އިނާޔަތްތައް ދީގެން މަގާމުތަކަށް މުވައްޒަފުން އައްޔަންކުރި ނަމަވެސް އިދާރާތަކުގެ ބަރުހެލިކަމުން ރައްޔިތުންނަށް ޚިދުމަތްތައް ފޯރުކޮށްދިނުމުގައި ރައްޔިތުން އުފުލަންޖެހޭ ތަކުލީފަށް ލުޔެއް ލިބޭތަނެއް ނުފެނެއެވެ. ރައްޔިތުންނަށް ޚިދުމަތްތައް ފޯރުކޮށްދިނުމުގެ މަގުސަދު ހާސިލެއް ނުވެއެވެ. ޚިދުމަތް އަވަހެއް ނުވެއެވެ. މީހުން ކިތަންމެ ޒަމާނީ ވެފައި މޮޅަށް ކިޔަވައިގެން މޮޅެތި ކޯސްތައް ހަދައިގެން ތިއްބަސް ޚިދުމަތެއް ޒަމާނީއެއް ނުވެއެވެ.\nސަރުކާރުގެ އިދާރާތަކުގެ ބައެއް މުވައްޒަފުން އޮފީހަށް ގޮސް ސޮއިކޮށްލުމަށް ފަހު ނޫނީ މިއަދުގެ އެންމެ ޒަމާނީ އާލާތްތަކާއި ސޮފްޓްވެއާގެ އެހީގައި އެމަގުސަދު ހާސިލުވާ ގޮތަށް އިނގިލީގެ ނިޝާސް ނުވަތަ ކޭޑެއް ސްކޭން ކޮށްލައިގެން އޮފީހަށް ހާޒިރުވިކަން ނޯޓުކޮށްލުމަށްފަހު އޮފީހަށް ވަދެ މަސައްކަތާއިގެން އަވަސްވެގަންނަނީ މަދު ބައެކެވެ. ދުވަސް ފެށޭއިރު ވެރިންނާއެކު ގިނަ އިސް މުވައްޒަފުން ތިބެނީ ހެނދުނުގެ ބްރީފިންގ ގައެވެ. ބްރީފިންގ ނިމިގެން ދެން އަވަސްވެގަންނާނީ ހެނދުނުގެ ސައިގެ ކަންކަން ހަމަޖެއްސުމުގައެވެ. އޮފީހުގެ ރަސްމީ މަސައްކަތް ހިނގައިގަންނާނީ އޭގެ ފަހުންނެވެ. ރަސްމީ މަސައްކަތުން ބޭރުން ގިނަ ވަގުތު އަމިއްލަ ކަންކަމުގައި ހޭދަކޮށް އޮފީސް ގަޑީގައި ކޮފީތަކާއި ރެސްޓޯރެންޓްތަކުގައި ވަގުތު ހޭދަކުރާ ވާހަކަ އަކީ ވަރަށް ގިނައިން ދެކެވޭ ވާހަކައެކެވެ.\nއޮފީސް ގަޑީގައި މުވައްޒަފަކާއި ހަވާލުވެފައިވާ ޒިންމާ އަދާނުކޮށް ފަރުވާކުޑަކޮށް ގޭމް ކުޅުމާއި ޓުވީޓް ކުރުމާއި މަސައްކަތުން ބޭރު ކަންކަމުގެ މަސްއޫލުވާ ވާހަކައަކީ ވެސް ހޮޅުއަށިތަކުގައި ދެކެވޭ ވާހަކަ ތަކެވެ. މިހެން ދެންނެވި ނަމަވެސް ވަޒީފާގެ މަސްއޫލިއްޔަތު ވަރަށް ރަނގަޅަށް އަދާކުރާ ނަމޫނާ މުވައްޒަފުން ސަރުކާރުގެ އެކި އިދާރާތަކުގައި ތިބިކަމީ ގަބޫލުކުރަންޖެހޭ ހަގީގަތެކެވެ. މިއީ އެ ފަރާތްތަކަށް ބުނާ ދެރަ ބަހެއް ނޫނެވެ. މިއީ ހަމަ ބައެއް އޮފީސްތަކުގައި ބައެއް މުވައްޒަފުންގެ ހާލު ހުރި ގޮތުގެ ވާހަކައެވެ.\nކޯވިޑްއާއެކު ސަރުކާރުގެ މުވައްޒަފުން ވެސް ގޭގައި ތިބެގެން އާންމު ރައްޔިތުންނަށް ޚިދުމަތް ދޭން މަޖުބޫރުވިއިރު ޒަމާނީ ވަސީލަތްތަކުގެ އެހީގައި އޮފީހަށް ޚިދުމަތްތައް ހޯދަން ނުގޮސް ޚިދުމަތް ދިނުމަކީ ރައީސުލްޖުމްހޫރިއްޔާ ސަރުކާރުގެ އޮފީސްތަކަށް އަންގަވާފައިވާ ގޮތެވެ. މުވައްޒަފުން ވެސް ގޭގައި ތިބެގެން ޚިދުމަތް ދެވޭ ގޮތަށް ކަންކަން ރޭވުމަށެވެ. އާންމު ރައްޔިތުން ޚިދުމަތް ހޯދަން ވަދެ އޮފީސްތައް ފުރާ ނުލާ ގޮތަށް ޚިދުމަތްތައް ދިނުމަށް ފަރުމާ ކުރުމަށެވެ. މިކަންވީ ރައްޔިތުންނަށް ވަރަށް ބޮޑު ހިތްހަމެ ޖެހުމެއް ވެސް ލިބުނު ކަމަކަށެވެ.\nސަރުކާރުގެ އޮފީސްތަކުގެ ޚިދުމަތްތައް އޮންލައިން ކުރިއަސް އަދި ޚިދުމަތްތައް ހޯދަން އޮފީހަށް ނުގޮސް ވާނެ ގޮތަކަށް ކަންކަން ތަރުތީބު ކުރަން ރައީސުލްޖުމްހޫރިއްޔާ އެންގެވި ނަމަވެސް ގިނަ އޮފީސްތަކުން ޚިދުމަތްތައް އޮންލައިން ކުރީ ހަމަ ނަމަކަށެވެ. ކިތަންމެ ޒަމާނީކޮށް އޮންލައިން ކުރި ނަމަވެސް މީހަކު މައުލޫމާތެއް އޮޅުން ފިލުވާން އޮފީހުގެ ފޯނަށް ގުޅައިގެން ޖަވާބު ދިނުމުގައި އޮފީސް ތަކުން ގެންގުޅޭ އުސޫލަކަށް ބަދަލެއް ނައެވެ. އޮފީހަށް ނައިސް މައުލޫމާތު ހޯދަން ގުޅާނެ ނަމަބަރުތައް ބައެއް އޮފީސްތަކުން އާންމުކޮށްފައި ހުއްޓަސް ފޯނުގެ އަތްގަނޑު ހިއްލާލާ މީހަކު ނޫޅެއެވެ. ހަމަގައިމުވެސް އެބުނާ ފޯނަށް ޖަވާބު ލިބެނީ ވަރަށް ބޮޑު ތަކުލީފު ތަކެއް އުފުލައި އެތައް ވަގުތެއް އެކަމުގައި ހޭދަކުރާ ފަހުންނެވެ. މިވަރުންވެސް ޖަވާބު ދެނީ މަދު ފަހަހަރަކު މަދު އޮފީހަކުންނެވެ. ޖަވާބު ދިނަސް ފޯނު ނަގާ ފަރާތަށް ވާނުވާއެއް ނޭނގެއެވެ. ބުނަނީ އޮންލައިންކޮށް ޚިދުމަތް ލިބޭ ވާހަކައެވެ.\nޚިދުމަތް އޮންލައިން ކުރި ކަމަށް ބުނާއިރު ގިނަ އޮފީސްތަކުގެ ވެބްސައިޓްތައް ހުރީ މީގެ އެތައް އަހަރެއް ކުރިން ހަމަ ނަމެއްގައި "ވެބްސައިޓް ހަދާފައޭ ހުންނާނީ" ބުނެލަން ހަދާފައިވާ އުސޫލަށް ވެބްސައިޓް ހެދި ގޮތަށެވެ. އެއަށް ވަދެގެން ބަޔަކަށް ވާނުވާ އެނގޭ ގޮތަކަށް ނޫނެވެ. ޚިދުމަތަށް އެދެން ޑައުންލޯޑް ކުރާ ފޯމުތައް އަދިވެސް ހުރީ އެންމެ އިހުގެ ގޮތަށް ޕްރިންޓް ނަގައިގެން އަތުން ލިޔެ ފުރައިގެން ފޮޓޯ ޖަހައިގެން ރެވެނިއު ސްޓޭމްޕް ޖަހައިގެން ގެންގޮސް ކައުންޓަރަށް ލާ ގޮތަށެވެ. ބައެއް އޮފީސްތައް އޮންލައިން ވުމުން މިހާރު މެއިލް ކޮށްލެވޭ ކަމަށް ވެސް ވެއެވެ. އެކަމަކު މެއިލުން ފޮނުވާލުމުން އެ ފޯމު އޮފީހަށް ލިބުނު ކަމެއް، ނޫނީ ފޯމު ފުރާފައި އޮތީ ރަނގަޅަށްތޯ ކަށަވަރުކޮށްލަން އެނގޭނެ ގޮތެއް އޮޅުން ފިލާނެ ގޮތެއް ނެތެވެ. ބައެއް އޮފީސްތަކުން އީ ސަރވިސް ޕްލެޓްފޯމުތައް ހަދާފައި އެބަހުއްޓެވެ. އެކަމަކު އެއީ ހަމަ ނަމަކަށެވެ.\nކުޑަކުޑަ މިސާލެއް ދަންނަވާލާނަމެވެ. ޓްރާންސްޕޯރޓް އޮތޯރިޓީގެ ވެބްސައިޓްގެ ޑައުންލޯޑްގައި ހުރިހާ ފޯމެއް ޑައުންލޯޑް ކުރެވޭނެ ކަމަށް އެފޯމްތަކުގެ ފައިލްތައް އެބަހުއްޓެވެ. އެކަމަކު ހަމަގައިމުވެސް ބައެއް ފޯމްތައް ޑައުންލޯޑަށް ޖެއްސުމުން އަރަނީ އެރާ މެސެޖެވެ. މިހާރު އެ ޚިދުމަތްތައް އެހެން ޕޯޓަލް އަކަށް ބަދަލުވެފައިވާނަމަ ނުވަތަ އެހެން ގޮތަކަށް އެޚިދުމަތް ހޯދަން ޖެހުނަސް އެކަން މައި ވެބްސައިޓުން އެނގެން ހުންނަން ޖެހޭނެއެވެ. ނަމަވެސް އެމީހުންނަށް ހީވެފައި އޮންނަނީ އެމީހުން އިޢުލާނެއް ކޮށްލައި ގެޒެޓްގައި އެއިޢުލާން ޝާއިޢުކޮށްލީމާ އެ މީހުންގެ ވާޖިބު ނިމުނީ ކަމަށެވެ. ގެޒެޓްގައި ޖަހައިގެން މީހަކަށް އެކަން ނޭނގުނަސް އެންމެންނަށް އެންގުނީ ކަމަށް އެމީހުން ނިންމަނީއެވެ.\nމަދު އޮފީހެއްގައި އެޚިދުމަތް ހަގީގީ މާނައިގައި ޒަމާނީ ނުވެއެކޭ ނުދަންނަވަމެވެ. މިސާލެއްގެ ގޮތުން އިމިގްރޭޝަން ޑިޕާޓްމެންޓް ހަމަ ފުދޭނެއެވެ. ޕާސްޕޯޓް ބަލައި ދިއުން ފިޔަވައި އެހެން ހުރިހާ ޚިދުމަތެއް އޮންލައިންކޮށް އެދެނީ ހަމަ ހަގީގީ މާނައިގައެވެ. އެއާއި ޚިލާފަށް ކޮންމެ ދުވަހަކު އެންމެ ގިނައިން އާންމުން ޚިދުމަތް ހޯދާ ޓްރާންސްޕޯރޓް އޮތޯރިޓީއަކީ ހަމަ ކުރިން މިދެންނެވި ފަދައިން ނަމުން އޮންލައިން ކަމުން ހަމަ "ކާމް ޗޯރު" ޚިދުމަތްދޭ އޮފީހެކެވެ. ކުރިންވެސް އަބަދު ކިޔޫ ހަދައި މުޅި އޮފީސްތެރެއަށް ވަރުގަދަ "ޒަލްޒަލާއެއް" އައިސްގެން އުޅޭފަދަ ގޮތަކަށް އަބަދުވެސް އޮފީސްތެރެ ފުރިބާރުވެފައި އޮންނަ ގޮތަށް ފެންނަ އެ އޮފީސް އިސްލާހު ކުރަން ވަޒީރު ކިތަންމެ މަސައްކަތެއް ކުރެއްވިޔަސް އަދި ހަމަ އޮތީ ވަރަށް ދެރަވަރުކޮށެވެ. ކޮވިޑާ ގުޅިގެން އިކޮނަމިކް މިނިސްޓްރީން ބައެއް އާ ޚިދުމަތްތައް ތަޢާރަފުކޮށް ދޭން ފެށިއެވެ. އޮންލައިންކޮށާއި ފޯނުން ގުޅައިގެންނާއި ވެބްސައިޓް މެދުވެރިކޮށް އޮންލައިންކޮށް ޚިދުމަތްތައް ތަޢާރަފު ކުރި ނަމަވެސް ގިނަކަންކަން އޮންލައިންވީ ހަމަ ނަމަކަށެވެ. ފޯނަށް ޖަވާބު ނުދޭތީ ހަތަރު ދަމު ދެތިން ފޯނު އަތަށްލައިގެން ގުޅާލަ ގުޅާލަ ތިބޭ މީހުން އަދިވެސް މަދެއް ނުވެއެވެ.\nޚިދުމަތްތައް އޮންލައިން ކޮށްލެވޭނީ ދެން މިހާކަންހާ ވަރަށް ނޫންތޯއެވެ؟ މިއީ ކޮންގޮތަކަށް ދޭ އޮންލައިން ޚިދުމަތެއްތޯ ރައްޔިތުން ސުވާލު އުފައްދަނީ ސަބަބެއް ނެތިއެއް ނޫނެވެ. ރައްޔިތުން ކޮންމެ ދުވަހަކު ޚިދުމަތް ހޯދަންޖެހޭ އިދާރާތަކުން މައުލޫމާތު ސާފުކޮށްލަން ގުޅާލުމުން ފޯނަކަށް ޖަވާބެއް ނުދެއެވެ. ވެބްސައިޓަށް ވަނަސް ވާނުވާއެއް ނޭނގެއެވެ. އަދާހަމައެއް ނުވެއެވެ. ކޯވިޑާއެކު ސަރުކާރުގެ އޮފީސްތަކުގެ ގިނަ ޚިދުމަތްތައް އޮންލައިން ކުރީމާ ރައްޔިތުން ތިބީ ހަދާނެ ގޮތް ހުސްވެ ބޮޑު އޮޅުން ބޮޅުން ގަނޑެއްގެ ތެރޭގައެވެ. ސިޔާސީ ޕާޓީތަކާއި ރައްޔިތުން ވެރިކަން ހަވާލުކުރީމާ ސަރުކާރުގެ ހުރިހާ އޮފީސްތަކެއްގެ އެންމެ މަތީގައި އޮންނަނީ ނުކަތާވަރުގެ ސިޔާސީ ލޭޔަރެކެވެ. ވަޒީރުގެ ދަށުން ދެން ގިނައީ ސިޔާސީ އެކްޓިވިސްޓުންނެވެ. މުޒާހަރާ ކުރަން މަގުމަތީގައި އުޅުނު ކުދިންކޮޅަށް ކޮންމެހެން ވަޒީފާދޭން ޖެހުނީމާ ސުނިލްއެއް އައްޔެއް ކާސިމެއް ތޮއްޔެއަށް ކޮންމެހެން ވެސް ޓައީ އަޅާލަންޖެހޭ ބޮޑު ވަޒީފާއެއް ދޭން ޖެހެއެވެ. ލިޔަންކިޔަން ނުދަތުމަކީ އަދި މުޅިން އެހެން ކަމެއްތާއެވެ.\nދެން ސްކޫލް ނިންމާފައި ޑިގްރީއާއި މާސްޓާސްތައް ނަގައިގެން ތިބޭ ސިވިލް ސާވަންޓުން މި ދެންނެވި، ގޮނޑި ހޫނުކޮށް ކޮފީބޯން ތިއްބަވާ ސުނިލްއާއި އަނިލްއާއި ރަނިލްމެންގެ ދަށުން އެމީހުންނަށް ވުރެ އެތައް ގުނައެއް ކުޑަ މުސާރައަކަށް މަސައްކަތް ކުރާންޖެހޭތީ ތުންވެސް ދަމާނެތާއެވެ. މި ސަކަރާތް ގަނޑުގެ ހުރިހާ ދުއްތުރާލެއް، ދުއްޕާނެއް މިޖެހެނީ އާންމު ރައްޔިތުންނަށެވެ. ގޭނެން މިޖެހެނީ އާންމު ރައްޔިތުންނެވެ.\nއަދިވެސް ހަމަ އޮތް ސަގާފަތަކީ ރަހުމަތްތެރިއަކު ހުރިތޯ ބަލާލައިގެން ނޫނީ ގާތް އެކުވެރިއެއްގެ ތިމާގެ މީހަކު އެތަނެއްގައި ހުރިތޯ ބަލައިގެން އޭނާ މެދުވެރިކޮށް ކަންކަން ކުރާ އުސޫލެވެ. ކިތަންމެ ކުޑަ ކަމެއް އޮފީހަކުން ކޮށްލާން ޖެހުނަސް އާދަވެފައި ހުންނަނީ ފުރަތަމަ ވެސް އެތަނުގައި ރަހުމަތްތެރިއަކު ހުރިތޯ ބަލައި އޭނާ މެދުވެރިކޮށް ކުރު ފަސޭހަ މަގަކުން އެކަން ކުރެވޭތޯ ބެލުމެވެ. މިއީ ގިނަ ބަޔަކަށް ނޭނގި ތިބެ ކޮރަޕްޝަނަށް ހުށަހެޅޭ އެއް ދޮރެވެ. ސަރުކާރުގެ އޮފީހަކުން ކޮންމެ ޚިދުމަތެއް ހޯދަން ވެސް އެތަނުގައި އުޅޭ ރަހުމަތްތެރިއެއްގެ ނުވަތަ ދަންނަ މީހަކު މެދުވެރިކޮށް އެކަން ކުރާން ޖެހުމެވެ. މިއުސޫލު ހަމަ އަދިވެސް ހިނގަނީ މިގޮތަށެވެ. އެއީ އެންމެންނަށް އެނގޭ ބޮޑު ސިއްރެކެވެ. ވެރިއެއް ބައިވެރިއެއް ކިޔާނެ ކަމެއް ނެތެވެ. ފުރަތަމަ އެމީހުން ލައްވާ ރަހުމަތްތެރިންގެ ކަންކަން ކުރުވާނީ ތަނުގެ ވެރީންނެވެ.\nރައްޔިތުން އެދޭ ޚިދުމަތް އަވަސްވުމާއި ލަސްވުން ބިނާވެފައި އޮންނަނީ އެ މުވައްޒަފަކަށް ސިއްރާއި ފާޅުގައި ދިއްކޮށްލެވޭ މާލީ އެހީއެއް ނުވަތަ ސައެއް، ކޮފީއެއްގެ ބޮޑުކުޑަމިނާއި ގިނަ މިނެއްގެ މައްޗަށެވެ. އެކަމަކު އެއީ ކޮރަޕްޝަން ކަމަކަށް އެއްބަޔަކު ވެސް ނުދެކެއެވެ. ވާނީވެސް އެހެންތާއެވެ. ކޮރަޕްޝަނަށް ސަރުކާރުން ގެންގުޅެނީ ޒީރޯ ޓޮލަރެންސެވެ. އެހެންވީމާ މި މުއާމަލާތުގެ ތެރެއަށް ކޮރަޕްޝަން އޭ ކިޔާ ކަހަލަ އެއްޗެއް ވަނުމުގެ ފުރުސަތު ހަމަ ހިލާ ނޯއްނާނެ ނޫންހެއްޔެވެ؟\nކޮންމެ އަކަސް ޒަމާނަށް އައި ބަދަލުތަކާއި އާ ޓެކުނޮލެޖީގެ ކުރިއެރުންތަކާއި އެކު އޮފީސްތަކުން ދޭ ޚިދުމަތްތައް އަސްލު މަގުސަދު ހާސިލްނުވާގޮތަށް ހަމައެކަނި ނަމެއްގައި އޮންލައިންކޮށްލި އަސް ކަމަކު ނުދާނެއެވެ. އެކަމުން ރައްޔިތަކަށް ލިބޭނެ މަންފާ އެއް ފައިދާ އެއް ލުޔެއް ނެތެވެ. ރައްޔިތުން އުފުލަންޖެހޭ ތަކުލީފަށް ލުޔެއް ލިބޭނީ ސަރުކާރުގެ އިދާރާތަކުގެ ޚިދުމަތްތަކުގެ ފެންވަރު މިހާރަށްވުރެ ރަނގަޅުކޮށް މުވައްޒަފުންގެ ވަޒީފާގެ ޒިންމާ ވީ އެންމެ ރަނގަޅަށް އަދާކުރެވުނު ދުވަހަކުންނެވެ. އެހެންނޫނީ ދުވަހަކުވެސް ރައްޔިތުންގެ ޝަކުވާތަކަށް ނިމުމެއް ނާންނާނެއެވެ.\nރައީސުލްޖުމްހޫރިއްޔާ ވިދާޅުވަނީ އޮންލައިންކޮށް ރައްޔިތުންނަށް ވީހާވެސް ފަސޭހަކޮށް ސަރުކާރުން ޚިދުމަތްތައް ފޯރުކޮށްދިނުމަށެވެ. މިފަހުން ރައީސް އޮފީހުން ރައީސުލްޖުމްހޫރިއްޔާ ވިދާޅުވެގެން ސަރުކާރުގެ އިދާރާތަކުގެ ވެރިންނަށް ދަންނަވާ ހުރިހާ ދެންނެވުމެއްގައި ވެސް އެކަން ފާހަގަކުރައްވާފައި އެބަހުއްޓެވެ. އެކަމަކު އެކަން އެގޮތަށް ވާނީ އެވިދާޅުވާ އޮފީސް ތަކުގެ ވެރިން އެ ލިޔުމެއް ވިދާޅުވެ އެކަން އެގޮތަށް ކުރޭތޯ ބައްލަވައިގެންތާއެވެ.\nހަގީގަތުގައި އަދި މިވާގޮތަކީ ހަމަ "އަމާބުނީތީ ފަރަށްދަނީ" އެވެ. ފަރަށް ގޮސް ބޮލިހޮވާށޭ އަމާ ނުބުނާތީ ފަރަށް އެރި އޮވެފައި ދިޔަވަރު ބޮޑުވީމާ ހުސް އަތާ އެއްގަމަށް އަރަނީއެވެ. ރައީސުލްޖުމްހޫރިއްޔާ ވިދާޅުވީ ވީހާ ވެސް ގިނަ ޚިދުމަތްތަކެއް ރައްޔިތުންނަށް ފަސޭހައިން ލިބޭގޮތަށް އޮންލައިންކޮށް ދިނުމަށެވެ. އެހެންވީމާ އޮފީހުގެ ވެރިންވެސް ގެޒެޓްގައި އިއުލާން ކޮށްލައްވަނީ، އެއޮފީހުގެ ޚިދުމަތްތައް އޮންލައިންކޮށް ލިބޭނެ ކަމަށެވެ. ރައްޔިތުންނަށް އެގޮތަށް ޚިދުމަތް ލިބޭތޯ ކަށަވަރު ކުރައްވާކަށް ރައީސުލްޖުމްހޫރިއްޔާ ނާންގަވާތީ އެކަމެއް ނުކުރައްވައެވެ.


SunOnline: Customs procedure thah avaskuran India aa eku MOU ehgai soikoffi\nކަސްޓަމްސް ޕްރޮސީޖާތައް އަވަސްކުރަން އިންޑިއާއާއެކު އެމްއޯޔޫއެއްގައި ސޮއިކޮށްފި\nއަހުމަދު މިޒްޔާލް 22 Jul 2021, 17:41\nރާއްޖެއާއި އިންޑިއާއާ ދެމެދު "އެކްސްޗޭންޖް އޮފް ޕްރީ-އެރައިވަލް އިންފޮމޭޝަން ފޮ ފެސިލިޓޭޝަން އޮފް ޓްރޭޑް އެންޑް ކަސްޓަމްސް ކޮންޓްރޯލް އޮން ގުޑްސް"އާ ގުޅޭ އެމްއޯޔޫއެއްގައި ސޮއިކޮށްފި އެވެ.\nއެ އެމްއޯޔޫގައި އިންޑިއާގެ ފަރާތުން ސޮއިކުރެއްވީ ސެންޓްރަލް ބޯޑް އޮފް އިންޑައިރެކްޓް ޓެކްސަސް އެންޑް ކަސްޓަމްސް (ސީބީއައިސީ)ގެ ޗެއާމަން އަޖިތު ކުމާރެވެ. އަދި ރާއްޖޭގެ ފަރާތުން ސޮއިކުރެއްވީ ކޮމިޝަނާ ޖެނެރަލް އޮފް ކަސްޓަމްސް އަބްދުﷲ ޝަރީފެވެ.\nމިއަދު ސޮއިކުރި އެ އެމްއޯޔޫގެ ދަށުން އެކްސްޕޯޓުގެ ވަގުތު ހުށަހަޅާ ކަސްޓަމްސް ލިޔެކިޔުންތަކުގެ މައުލޫމާތު، މުދާ ބަނދަރާ ހަމައަށް އައުމުގެ ކުރިން ބަދަލު ކުރެވޭނެ ފްރޭމްވޯކެއް ފޯރުކޮށްދެވޭނެ އެވެ.\nއެއާއެކު ކަސްޓަމްސް ޕްރޮސީޖާތަކުގެ ހޭދަވާ ވަގުތު ކުޑަކުރެވި، މުދަލުގެ ކަސްޓަމްސް ކޮންޓްރޯލް މެތަޑްތަކާއި ފޯމްތައް ހަރުދަނާ ކުރެވޭނެ އެވެ.\nހަމައެއާއެކު ޑޭޓާ ބަދަލު ކުރުމުގައި ދެ ފަރާތުގެ ގުޅުން އިތުރުވުމުގެ ސަބަބުން، ދެ ފަރާތުގެ ކަސްޓަމްސް އެޑްމިނިސްޓްރޭޝަން މަރުހަލާތައްވެސް އަވަސްވެ، ވިޔަފާރި ކުރުމަށާއި ސަޕްލައި ޗެއިން އަދި ރެވެނިއު ކަލެކްޝަންގެ ސެކިއުރިޓީ ވަރުގަދަވުން ފަދަ އެތައް ފައިދާއެއް ލިބިގެންދާނެ އެވެ.\nއެ އެމްއޯޔޫގެ ސަބަބުން ދެގައުމުގެ ކަސްޓަމްސް ޑިޕާޓްމަންޓްގެ މެދުގައިވާ ގުޅުން އިތުރަށް ބަދަހިވެ، ރާއްޖެއާއި އިންޑިއާ ކުންފުނިތަކަށް ވިޔަފާރި ކުރުމަށްވެސް އިތުރު ފަސޭހަތަކެއް ލިބިގެންދާނެ އެވެ.\nފާއިތުވި މަސްތަކުގެ ތެރޭގައި ރާއްޖެއާއި އިންޑިއާއާ ދެމެދުގައި ބައިލެޓްރަލް ވިޔަފާރި ވަރުގަދަ ކުރުމަށް އެތައް މަސައްކަތްތަކެއް ވަނީ ކޮށްފަ އެވެ. އެގޮތުން މިދިޔަ އަހަރުގެ ސެޕްޓެމްބަރު މަހު ދެގައުމުގެ ދެމެދުގައި ގާއިމުކުރި އިންޑިއާ - މޯލްޑިވްސް ޑައިރެކްޓް ކާގޯ ވެސެލް ސާވިސްގެ ސަބަބުން ދެގައުމުގެ ބައިލެޓްރަލް ވިޔަފާރި ޕާޓްނަޝިޕަށް އިތުރު ބާރެއް ވަނީ ލިބިފަ އެވެ.\nއެ ހިދުމަތުގެ ސަބަބުން ރާއްޖޭގެ ދެވަނައަށް އެންމެ ބޮޑު ޓްރޭޑް ޕާޓްނަރުގެ މަގާމުވެސް މިދިޔަ އަހަރު އިންޑިއާއަށް ވަނީ ލިބިފަ އެވެ. އޭގެ ކުރިން 2019ވަނަ އަހަރު އިންޑިއާ އޮތީ އެ ލިސްޓުގެ ފަސްވަނައިގަ އެވެ.\nމިދިޔަ އަހަރު ރާއްޖެއިން އިންޑިއާއަށް މުދާ އެކްސްޕޯޓު ކުރި މިންވަރުވެސް އޭގެ ކުރީ އަހަރުތަކާ އަޅާބަލާއިރު ވަރަށް ބޮޑުތަން ވަނީ އިތުރުވެފަ އެވެ.\nމީގެ އިތުރުން ދިވެހި ސަރުކާރުގެ އެދުމުގެ މަތިން އިންޑިއާއިން ރާއްޖެއަށް ފޯރުކޮށްދޭ ޒަރޫރީ ކާބޯތަކެތީގެ ނުވަ ބާވަތެއްގެ ކޯޓާ ވަނީ 15 ޕަސެންޓު އިތުުރުކޮށްފަ އެވެ.\nޖޫންގައި ކަސްޓަމްސްއިން ލިބުނު އާމްދަނީ 59 ޕަސަންޓު އިތުރު


Kuh kurithaa 8 aharu fahun hukum aee umurah jalah laan | Mihaaru\nއަތުލައިގެންފައިވާ މަސްތުވާއެއްޗެހިތަކެއް: ކުށްކުރިތާ އަށް ފަހަރު ޖަލު ހުކުމް އައީ މަސްތުވާތަކެތި ގެންގުޅުނު މީހަކަށް.-- ފޮޓޯ: ކަސްޓަމްސް\nމަސްތުވާތަކެތި ގެންގުޅުނު މީހަކު ކުށްކުރިތާ އަށް އަހަރު ފަހުން ހުކުމް އައީ އުމުރަށް ޖަލަށްލާން\n23 ޖެނުއަރީ 2017 - 21:214comments\nއައްޑު އަށް މަސްތުވާތަކެތި އެތެރެކުރި މީހަކު، އެ ކުށް ކުރިތާ އަށް އަހަރު ފަހުން އޭނާ އުމުރަށް ޖަލަށްލާން ކްރިމިނަލް ކޯޓުން ހުކުމްކޮށްފި އެވެ.\nޑިސެމްބަރު، 2008 ގައި މަތިންދާބޯޓަކުން އައްޑު އަށް ދިޔައިރު ހެދުމުގެ ތެރޭގައި ފޮރުވައިގެން 17 ގްރާމްގެ މަސްތުވާތަކެތި ހިފައިގެން ދިޔަ މައްސަލައެއްގައި އުމުރު ދުވަހުގެ ޖަލު ހުކުމެއް އައީ ސ. ހިތަދޫ ހަވާސާ، ހަސަން އަންވަރުގެ މައްޗަށެވެ.\nމި ހާދިސާ ހިނގިތާ އަށް އަހަރު ފަހުން އޭނާ އުމުރަށް ޖަލަށްލާން ކޯޓުން ހުކުމްކުރީ މިދިޔަ އަންގާރަދުވަހު އެވެ. މައްސަލަ ކޯޓަށް ހުށަހަޅާފައި އޮތީ 2010 ވަނަ އަހަރުގަ އެވެ.\nއެހެން ބައެއް ކުށްތަކުގެ ރެކޯޑް އޮންނަ އަންވަރު އެ ކުށްކުރިއިރު، އޭރު އަމަލުކުރަމުން އައި މަސްތުވާތަކެއްޗާ ބެހޭ ގާނޫނު ބުނާގޮތުން އެއް ގްރާމަށް ވުރެ ގިނައިން މަސްތުވާތަކެތި ގެންގުޅުމަކީ އުމުރަށް ޖަލަށްލެވޭ ކުށެކެވެ.\nމިހާރު އަމަލުކުރަމުން އަންނަ މަސްތުވާތަކެއްޗާ ބެހޭ ގާނޫނުގެ ދަށުން އަންވަރަށް އަދަބު ނުދިނީ، މަސްތުވާތަކެތި ގެންގުޅުމުގެ އެ ކުށަށް އެ ގާނޫނުގައި އޮންނަނީ ކުރީގެ ގާނޫނުގައި އޮންނަ އަދަބަށް ވުރެ ބޮޑު އަދަބަކަށް ވުމުންނެވެ. ކުށް ކުރިއިރު އެ ކުށަކަށް އޮތް އަދަބަށް ވުރެ ބޮޑު އަދަބެއް ދިނުން ގާނޫނުއަސާސީ މަނާ ކުރެ އެވެ.\nމިހާރު އަމަލުކުރާ މަސްތުވާތަކެތީގެ ގާނޫނު ބުނާގޮތުން ވަކި އަދަދަށް ވުރެ ގިނައިން މަސްތުވާތަކެތި ގެންގުޅެފި ނަމަ، އުމުރަށް ޖަލަށްލުމާ އެކު 100،000ރ. އާއި 10 މިލިއަން ރުފިޔާއާ ދެމެދުގެ އަދަދަކުން ޖޫރިމަނާ ކުރެވޭނެ އެވެ.\nމަސްތުވާތަކެތި ގެންގުޅުނު މައްސަލައެއްގައި ކުށްކުރިތާ ހަ އަހަރު ފަހުން އުމުރަށް ޖަލަށްލާން ކްރިމިނަލް ކޯޓުން 2008 ގައި މީހަކަށް ހުކުމްކުރި އެވެ. އެ މައްސަލަ އިސްތިއުނާފް މަރުހަލާގައި ބެލުމަށް ފަހު ސުޕްރީމް ކޯޓުން 2015 ގައި ވަނީ ހެކި ނެތް ކަމަށް ނިންމައި، އޭނާ މިނިވަންކޮށްފަ އެވެ.\nއިތުރު ލިޔުންތައް ކުށްކުރުން ކްރިމިނަލް ކޯޓް މަސްތުވާތަކެތި\nކިލޯއެއްގެ ޑްރަގް އެތެރެކުރި މީހަކު އުމުރަށް ޖަލަށް\nއަރުޝަދާއެކު،4މީހެއްގެ ޝަރީއަތް ނިމެންދެން ބަންދު


Bobbyge Maruge Massala: Dhemeehakah Maruge Hukum Ivvaifi\n3 މަސް, 1 ދުވަސް,2ގަޑި, 55 މިނެޓް, 32 ސިކުންތު ކުރިން 1050ފަތޯނާ ފާއިޒް\nފިނޭންސް މިނިސްޓްރީ ކުރިމަތީގައި ތޫނު އެއްޗެހިން ހަމަލާދީ މަރާލި އަބްދުލްމުހީތު (ބޮބީ) ގެ މަރުގެ މައްސަލާގައި ކުށް ސާބިތުވާ ދެ މީހުންގެ މައްޗަށް މަރުގެ ހުކުމް އިއްވައިފިއެވެ.\n2012 ވަނަ އަހަރުގެ ފެބްރުއަރީމަހުގައި ފިނޭންސް މިނިސްޓްރީ ކުރިމަތީގައި އޮންނަ ގޯޅި ތެރޭގައި ގ. ވޭރު އަބްދުލް މުހީތަށް ތޫނު އެއްޗެހިން ހަމަލާދީ މަރާލި މައްސަލާގައި ދައުލަތުން ތިން މީހަކަށް ކްރިމިނަލް ކޯޓުގައި ދައުވާކުރިއެވެ.\nއެއީ ޅ. ނައިފަރު ޒައިތޫނިގޭ މުހައްމަދު މައިމޫނާއި ގދ. ގައްދޫ އަބްލަޣީގޭ މުހުޖަތު އަހުމަދު ނާސިހާއި ސ. މަރަދޫ ސަލްޓަންވިލާ އަލީ މުޝައްފައުގެ މައްޗަށެވެ. އޭގެ ތެރެއިން މުޝައްފައުގެ މައްޗަށް ކުށް ސާބިތުނުވާ ކަމަށް މިދިޔަ ހަފުތާގައި ކޯޓުން އޮތީ ހުކުމްކޮށްފައެވެ. ކްރިމިނަލް ކޯޓުން އިއްޔެ ކުރި ހުކުމުގައިވަނީ މުހީތު މަރުވެފައިވަނީ މައިމޫނާއި މުހުޖަތާއި އިތުރު ބަޔަކު ބައިވެރިވެގެން ދިން ހަމަލާތަކުގެ ސަބަބުން ކަމަށެވެ.\nހަމަލާދިން މީހުންނާ އެކު ސައިކަލުތަކުގައި އެތަނަށް ދިޔަަ މީހުންގެ ތެރޭގައި މައިމޫން ހިމެނޭ ކަމަށާއި އަދި މުހީތަށް ހަމަލާދިން މީހުންގެ ތެރޭގައި މުހުޖަތު ހިމެނޭ ކަމަށް ހެކިންގެ ބަހުންނާއި، ގުޅިފައިވާ ގަރީނާތަކުން ސާބިތުވާ ކަމަށް އެ ހުކުމުގައިވެއެވެ.\nމުހީތުގެ މަރާ ގުޅިގެން އިތުރު ތިން މީހެއްގެ މައްޗަށް ދައުލަތުން ޖުވެނައިލް ކޯޓުގައި ވެސް ދައުވާކުރިއެވެ. އޭގެ ތެރެއިން ދެ މީހަކު މަރަން ޖުވެނައިލް ކޯޓުން ކުރިން ހުކުމް ކޮށްފައިވާއިރު، އެ ހުކުމަށް ހައި ކޯޓުން ވެސް އޮތީ ތާއީދުކޮށްފައެވެ. އެ މައްސަލަ މިހާރު އޮތީ ސުޕްރީމް ކޯޓުގައެވެ.\nބޮބީގެ މަރުގެ މައްސަލާގައި ކުށް ސާބިތުވާ ދެ މީހުންގެ މައްޗަށް މަރުގެ ހުކުމް އިއްވާފައިވާއިރު، މީގެ ކުރިންވެސް މަރުގެ މައްސަލަތަކުގައި ކުށް ސާބިތުވާ ފަރާތްތަކަށް މަރުގެ ހުކުމް އިއްވާފައިވެއެވެ. އެހެންނަމަވެސް މިހާތަނަށް މަރުގެ ހުުކުމް ތަންފީޒް ކޮށްފައިނުވާއިރު، ރައީސް އިބްރާހީމް މުޙައްމަދު ސޯލިހުގެ ސަރުކާރުގައި އެ ހުކުމް ތަންފީޒު ކުރާނެ ކަމަށް ނުބެކެވޭ ކަމަށް ގިނަ ބަޔަކު ދެކެއެވެ.\nއެއީ ސަރުކާރު ހިންގާ މައި ޕާޓީ އެމްޑީޕީއަކީ އަބަދުވެސް މަރުގެ ހުކުމް ތަންފީޒު ކުރުމާއި ދެކޮޅަށް ވަކާލާތު ކުރާ ޕާޓީއަކަށް ވުމުން ކަމަށް ގިނަ ރައްޔިތުން ބުނެއެވެ. ކުރީގެ ރައީސް އަބްދުﷲ ޔާމީންގެ ވެރިކަމުގައި ރާއްޖޭގައި މަރުގެ ހުކުމް ތަންފީޒު ކުރަން މަސައްކަތް ކުރުމާއެކު، އެމްޑީޕީގެ ރައީސް މުޙައްމަދު ނަޝީދު ވަނީ އެކަމާއި ކަންބޮޑުވުން ފާޅުކުރައްވާފައެވެ. އެގޮތުން މަރުގެ ހުކުމް ތަންފީޒު ކުރުމަކީ ބޭރު ދުނިޔޭގައި ރާއްޖޭގެ ތަސައްވުރު ހަޑިވާނެ ކަމެއް ކަމަށްވެސް ނަޝީދު މީގެ ކުރިން ވަނީ ވިދާޅުވެފައެވެ.


Gan aai Fonadhoo in negi Sample thah Negative | Jazeera\tގަމާއި ފޮނަދޫން ނެގި ސާމްޕަލްތައް ނެގެޓިވް - Jazeera\nގަމާއި ފޮނަދޫން ނެގި ސާމްޕަލްތައް ނެގެޓިވް\nޢަލީ ސަމާހު January 15, 2021 172 views0\nލ. ފޮނަދޫ އަދި ލ. ގަމުން ކޮވިޑް-19 ގެ ޕޮޒިޓިވް ކޭސްތަކެއް ފެނުމާއި ގުޅިގެން ނެގި ރެންޑަމް ސާމްޕަލްތައް ނެގެޓިވްވެއްޖެއެވެ.\nމި މަހުގެ 10 ވަނަ ދުވަހު ފޮނަދޫން ހަތަރު މީހަކު ވަނީ ކޮވިޑް-19 އަށް ޕޮޒިޓިވްވެފައެވެ. އެއީ މަންމައަކާއި އޭނާގެ ތިން ދަރިންނެވެ. އޭގެ ތެރެއިން އަންހެން މީހާ އަށް ދަނީ ގަމު ރީޖަނަލް ހޮސްޕިޓަލް ގައި ފަރުވާ ދެމުންނެވެ. ގަމުން ވެސް ވަނީ ތިން މީހަކު ކޮވިޑަށް ޕޮޒިޓިވްވެފައެވެ.\n''ޖަޒީރާ'' އަށް މައުލޫމާތު ދެއްވަމުން ގަމު ރީޖަނަލް ހޮސްޕިޓަލުގެ މެނޭޖަރު އަލީ ނަޝީދު ވިދާޅުވީ، ފޮނަދޫ އިން ޕޮޒިޓިވްވި އަންހެން މީހާ އަށް އައިސީޔޫ ގައި ފަރުވާދެމުންދާ ކަމަށާއި، އޭނާގެ ހާލު ރަނގަޅުވަމުން އަންނަ ކަމަށެވެ. ނަޝީދު ވިދާޅުވީ، އެ ކޭސްއާ ގުޅިގެން ގަމުން 263 ސާމްޕަލް އަދި ފޮނަދޫ އިން 125 މީހެއްގެ ސާމްޕަލް ވަނީ ނަގާފައެވެ. އެ ހުރިހާ ސާމްޕަލެއްގެ ނަތިއްޖާވެސް ނެގެޓިވްވެފައިވާ ކަމަށް ގަމު ރީޖަނަލް ހޮސްޕިޓަލުން ބުންޏެވެ.\nހަތަރު މީހުން ޕޮޒިޓިވްވުމާއި ގުޅިގެން ގަމުގެ އިތުރުން ފޮނަދޫ އޮތީ މޮނިޓަރިން އަށް ލާފައެވެ. ނަމަވެސް ހުރިހާ ސާމްޕަލްތަކެއް ނަތިއްޖާ ނެެގެޓިވްވެފައިވާތީ މިއަދުގެ ވަގުތެއްގައި މޮނިޓަރިން އިން ނަގާނެ ކަމަށް ލަފާކުރެވޭ ކަމަށް ނަޝީދު ވިދާޅުވިއެވެ.\nރާއްޖެއިން މިހާތަނަށް ކޮވިޑް-19 އަށް 14,325 މީހަކު ވަނީ ޕޮޒިޓިވްވެފައެވެ. އޭގެ ތެރެއިން 13،463 މީހަކު ވަނީ ބަލިން ފަސޭހަވެފައެވެ. ބަލި ޖެހުނު މީހުންގެ ތެރެއިން 49 މީހަކު ވަނީ މަރުވެފައެވެ.


Midhiya aharu 1.9 billion rufiya dhaulathah liben jehey: ACC | Mihaaru\nއޭސީސީގެ އަހަރީ ރިޕޯޓު ނެރުމަށް ބޭއްވި ރަސްމިއްޔާތުގައި ކޮމިޝަންގެ ނައިބު ރައީސް މުއައްވިޒު ރަޝީދު ފޮތް މީޑިއާތަކަށް ދައްކާލައްވަނީ. --- ފޮޓޯ: ހުސެއިން ވަހީދު/ މިހާރު\nމިދިޔަ އަހަރު 1.9 ބިލިއަން ރުފިޔާ ދައުލަތަށް ލިބެން ޖެހޭ: އޭސީސީ\n10 މާޗް 2019 - 13:203comments\nއޭސީސީގެ މިދިޔަ އަހަރުގެ އަހަރީ ރިޕޯޓު ނެރުމަށް ބޭއްވި ރަސްމިއްޔާތުގައި ކޮމިޝަންގެ ނައިބު ރައީސް މުއައްވިޒު ރަޝީދު ވިދާޅުވީ ޕްރޮސެކިއުޓާ ޖެނެރަލް (ޕީޖީ) ގެ އޮފީހަށް ހުށަހެޅި މައްސަލަތަކުގެ ތެރެއިން 108 މިލިއަނަށް ވުރެ ގިނަ ރުފިޔާ ދައުލަތަށް އަނބުރާ ލިބެން ޖެހޭ ކަމަށެވެ. އޭގެ އިތުރުން ދައުލަތުގެ ކަމާ ބެހޭ އިދާރާތައް މެދުވެރިކޮށް 1.8 ބިލިއަން ރުފިޔާ ހޯދަން ޖެހޭ ކަމަށް ވެސް އޭނާ ވިދާޅުވި އެވެ.\nއެކަމަކު މުއައްވިޒު ވިދާޅުވި ގޮތުގައި އޭގެ ތެރެއިން ދައުލަތަށް މިހާތަނަށް ލިބުނީ އެންމެ 1.4 މިލިއަން ރުފިޔާ އެވެ.\nއަހަރީ ރިޕޯޓުގައިވާ ގޮތުން ވެއިތުވެދިޔަ ހަތް އަހަރުގެ ތެރޭގައި 3.9 ބިލިއަން ރުފިޔާ ދައުލަތަށް އަނބުރާ ލިބެން ޖެހެ އެވެ. އޭގެ ތެރޭގައި މޯލްޑިވްސް މާކެޓިން އެންޑް ޕަބްލިކް ރިލޭޝަންސް (އެމްއެމްޕީއާރުސީ)ގެ ބޮޑު ހިޔާނާތާ ގުޅިގެން ގެއްލުނު 1.3 ބިލިއަނަށް ވުރެ ގިނަ ރުފިޔާ ވެސް ހިމެނެ އެވެ.\nއެންޓި ކޮރަޕްޝާން ކޮމިޝަނުން މިއަދު ބޭއްވި ރަސްމިއްޔާތުގައި އެ ކޮމިޝަންގެ ބައެއް މެމްބަރުން ބައިވެރިވެވަޑައިގަންނަވަނީ. --- ފޮޓޯ: ހުސެއިން ވަހީދު/ މިހާރު\nރިޕޯޓުގައިވާ ގޮތުން މިދިޔަ އަހަރު ތަހުގީގުކޮށް 1299 މައްސަލައެއް ނިންމި އިރު، ތަހުގީގު ނުނިމޭ 532 މައްސަލައެއް އޮތެވެ. އަދި ދައުލަތުގެ ކުންފުނިތަކުގެ ތެރޭގައި ހިންގާފައިވާ ކަމަށް ބުނާ ކޮރަޕްޝަނާއި ހިޔާނާތުގެ 238 މައްސަލައެއް އޭސީސީ އަށް ހުށަހަޅާފައިވާ ކަމަށް ރިޕޯޓުގައިވެ އެވެ.\nމީގެ ތެރެއިން އެންމެ ގިނަ މައްސަލަތައް ނިސްބަތް ވަނީ ފެނަކަ ކޯޕަރޭޝަނަށެވެ. އެގޮތުން ފެނަކައިގެ 52 މައްސަލައެއް އޭސީސީ އަށް ހުށަހެޅި އިރު، ދެން އެންމެ ގިނަ މައްސަލަ ނިސްބަތް ވަނީ އެސްޓީއޯއަށާއި ޕީއެސްއެމަށެވެ. އެގޮތުން އެސްޓީއޯއާ ގުޅޭ 31 މައްސަލައަކާއި ޕީއެސްއެމްގެ 23 މައްސަލަ ހިމެނެ އެވެ.\nމުއައްވިޒު ވިދާޅުވި ގޮތުގައި ކޮމިޝަނުން އިސްނަގައިގެން 278 މައްސަލައެއް ތަހުގީގުކުރި އިރު އެއީ ކޮމިޝަންގެ ހަޔާތުގައި ވެސް މިހާ ގިނަ އަދަދެއްގެ މައްސަލަތައް ތަހުގީގު ކުރަން ފެށި އަހަރެވެ. ކޮމިޝަންގައި މިހާރު ނުނިމި އޮތީ، ރިޕޯޓުގައިވާ ގޮތުން، 532 މައްސަލައެކެވެ.\nއޭސީސީ އަށް ހުށަހެޅި މައްސަލަތަކުގެ ހުލާސާއެއް:\n- ގިނައިން ހުށަހެޅީ ދައުލަތުގެ ޕްރޮކިއުމަންޓާ ގުޅުން ހުރި މައްސަލަތައް.\n- ގޯތިގެދޮރާ ގުޅުން ހުރި މައްސަލަތައް\n- ވަޒީފާއާ ގުޅުން ހުރި މައްސަލަތައް\nމުއައްވިޒު ވިދާޅުވީ ތަހުގީގު ކުރި މައްސަލަތަކުގެ ތެރެއިން 1292 މައްސަލައެއްގައި ކޮރަޕްޝަން އަމަލެއް އެކުލެވިގެން ނުވާ ކަމަށް ކޮމިޝަނުން ކަނޑައެޅި އެވެ. އަދި ހަތް މައްސަލައެއްގައި، ޖުމްލަ 17 މީހެއްގެ މައްޗަށް ދައުވާކޮށް ދިނުމަށް ޕީޖީ އޮފީހަށް ފޮނުވާފައިވާނެ ކަމަށް ވިދާޅުވި އެވެ.\nދައުވާ ކުރަން ޕީޖީ އޮފީހަށް ފޮނުވި މައްސަލަތަކުގެ ތެރޭގައި ނާޖާއިޒު ފައިދާ ހޯދައިދިނުމުގެ ދައުވާތަކާއި ނާޖައިޒު ފައިދާ އަމިއްލަ އަށް ހޯދުމާއި ދައުލަތަށް ލިބުނު ގެއްލުމުގެ ބަދަލު ހޯދުމުގެ ދައުވާއަކާއި ފައިދާ ލިބެން އޮތް ކަމެއްގައި އެހެން ގޮތަކަށް އަމަލު ކުރުމުގެ ދައުވާ ހިމެނެ އެވެ.\n"ހުށަހަޅާ މައްސަލަތަކުގެ ތެރެއިން ދައުލަތުގެ އެކި އިދާރާތަކުން މައުލޫމާތު ހޯދުމުގަ އާއި ފޮނުވާ އަމުރުތަކަށް ބައެއް ފަހަރު އެއްބާރުލުން ނުދިނުމުގެ ސަބަބުން މައްސަލަތައް ނިންމުމުގައި ލަސްތަކެއްވާ ކަން ފާހަގަކުރަން،" ކޮމިޝަންގައި ޖާގައިގެ ދަތިކަން ހުރިކަން ވެސް ފާހަގަކުރައްވަމުން، މުއައްވިޒު ވިދާޅުވި އެވެ.\nއިތުރު ލިޔުންތައް ދިވެހި ސަރުކާރު އެންޓި ކޮރަޕްޝަން ކޮމިޝަން ކޮރަޕްޝަން މުއައްވިޒު ރަޝީދު ރާއްޖެ ކޮރަޕްޝަން


Qatar aa eku haarijee gulhun gaaimukuran ninmaifi\nގަތަރާއެކު ހާރިޖީ ގުޅުން ގާއިމުކުރަން ނިންމައިފި\nހާރިޖީ ވަޒީރު އަބްދުﷲ ޝާހިދު-- ފޮޓޯ: ފޮރިން މިނިސްޓްރީ\nރާއްޖޭން ގަތަރާއެކު ހާރިޖީ ގުޅުން ގާއިމުކުރުމަށް ނިންމައި، އެކަން ސަރުކާރުން މިއަދު އިއުލާނުކޮށްފި އެވެ.\nކުރީގެ ރައީސް އަބްދުﷲ ޔާމީންގެ ވެރިކަމުގައި ޖޫން 5، 2017 ގައި ގަތަރާއެކު ހާރިޖީ ގުޅުން ކަނޑާލީ، ޓެރަރިޒަމްއަށް ވާގިވެރިޔާ ގައުމެއްގެ ގޮތުގައި ސިފަ ކުރުމަށްފަހު އެވެ.\nނަމަވެސް، އެ ނިންމުން ނިންމާފައިވަނީ އޭރުގެ ސަރުކާރާ ވަރަށް ގާތް ގުޅުމެއް އޮތް ސައުދީ އަރަބިއްޔާ އިން ގަތަރާއެކު ގުޅުން ކަނޑާލުމާއެކު އެވެ.\nގަތަރާ އެކު އަލުން ގުޅުން ގާއިމުކުރަން ރާއްޖެ އިން ނިންމިކަން އިއުލާން ކުރައްވަމުން ފޮރިން މިނިސްޓަރު އަބްދުﷲ ޝާހިދު ކުރެއްވި ޓުވީޓުގައި ވިދާޅުވީ، ގަލްފު ސަމިޓަށް ފަހު، ގައުމުތަކުން އެއްބަސްވި އެއްބަސްވުންތަކަށް ރާއްޖެ އިން މަރުހަބާ ކިޔާ ކަމަށެވެ.\nޝާހިދު ވިދާޅުވީ، ގަތަރުގެ ކަމާބެހޭ ފަރާތްތަކާ މަޝްވަރާ ކުރައްވައި، އެ ގައުމާ އެކު އަލުން ގުޅުން ގާއިމުކުރަން ރާއްޖެ އިން ނިންމާފައިވާ ކަމަށެވެ.\nގަތަރާއި އީރާނާ އެކު ހާރިޖީ ގުޅުން އަލުން ގާއިމުކުރުމަކީ ރައީސް އިބްރާހިމް މުހައްމަދު ސޯލިހުގެ ރިޔާސީ ވައުދެއް ނަމަވެސް، ގަތަރާއެކު ގުޅުން ގާއިމުކުރުމަށް ނިންމާފައިވަނީ މިދިޔަ އަންގާރަ ދުވަހު ސައުދީގައި ބޭއްވި ގަލްފް ކޯޕަރޭޝަން ކައުންސިލް (ޖީސީސީ)ގެ ސަމިޓަށް ފަހު އެވެ.\nހަ ގައުމު ހިމެނޭ ޖީސީސީގެ ސަމިޓަށް ފަހު ސައުދީގެ ފޮރިން މިނިސްޓަރު ވިދާޅުވީ އެންމެ މުހިންމު ކަމަކަށް ނިންމީ ގަތަރާ އެކު ފުރިހަމަ ސިޔާސީ ގުޅުން އަލުން ގާއިމްކުރުން ކަމަށެވެ. ގަތަރާ އެކު އަލުން ގުޅުން ގާއިމުކުރި ގައުމުތަކުގެ ތެރޭގައި ސައޫދީގެ އިތުރުން މިސްރާއި ޔުނައިޓެޑް އަރަބް އެމިރޭޓްސް އާއި ބަހުރޭން ހިމެނެ އެވެ.\nރައީސް އިބްރާހިމް މުހައްމަދު ސޯލިހު ފޮރިން މިނިސްޓްރީ އަބްދުﷲ ޝާހިދު + ގަތަރު


Gaumee Team Ge Musaara Dheveyni Faharaku 23 Kulhun Therinnah : FAM - Vaguthu\nގައުމީ ޓީމުގެ މުސާރަ ދެވޭނީ ފަހަރަކު 23 ކުޅުންތެރިންނަށް - އެފްއޭއެމް\nގައުމީ ފުޓޫބޯޅަ ޓީމު ކުޅުނު އެކުވެރިކަމުގެ މެޗެއްގެ ތެރެއިން ---\nދިވެހި ގައުމީ ފުޓްބޯޅަ ޓީމުގެ މުސާރަ ދެވޭނީ ފަހަރަކު 23 ކުޅުންތެރިންނަށް ކަމަށް އެފްއޭއެމް އިން ބުނެފިއެވެ.\nގައުމީ ޓީމުގެ އެސިސްޓަންޓް ކޯޗު އަލީ ސުޒެއިން ވިދާޅުވީ ގައުމީ ސްކޮޑްގައި ގިނަ އަދަދެއްގެ ކުޅުންތެރިން ތިބި ނަމަވެސް ސަރުކާރުން ކުޅުންތެރިން ނަށް ދޭން ހަމަޖެހިފައިވާ އެލަވެންސް ދެމުން ގެންދާނީ ފަހަރަކު 23 ކުޅުންތެރިން ނަށް ކަމަށެވެ. އަދި މީގެ އިތުރުން ކުރިއަށް އޮތް ދުވަސްތަކުގައި އެލަވެންސް ދޭ އިރު ކުޅުންތެރިންގެ މެދުގައި ރޮޓޭޓް ކުރުމުގެ ވިސްނުމެއް އެފްއޭއެމް އިން ގެންގުޅޭ ކަމަށް އޭނާ ވިދާޅުވިއެވެ.\n"މި ހާލަތުގައި ވަރަށް މާލީ ތަނަވަސްކަން ވެސް ދަތި ކުޅުންތެރިން އެބައުޅޭ. ރޮޓޭޓްކުރަމުންދަންޏާ މީގެ މަންފާ ވީހާ ވެސް ގިނަ ކުޅުންތެރިން ލިބޭނެ ގޮތަށް ބަލާފައި އެ ގޮތަށް ކުރިއަށް މިދަނީ." ސުޒޭން ބުންޏެވެ.\nކޮވިޑް-19 ގެ ސަބަބުން ގައުމީ ޓީމުގެ ފަރިތަކުރުންތަށް މެދުކަނޑާލާފައި ވާއިރު އަލުން ފަރިތަކުރުންތަށް ކުރިއަށް ގެންދިއުމަށް ނެގި ގައުމީ ސްކޮޑް އިއުލާން ކުރުމަށް އިއްޔެ ވަނީ އޮންލައިން ނޫސްކޮންފަރެންސެއް އެފްއޭއެމް އިން ބާއްވައިފަ އެވެ. ކޯޗު މާޓިން ކޫޕްމަން ވަނީ މި ކޮންފްރެންސް ގައި 32 ކުޅުންތެރިންގެ ސްކޮޑެއް އިއުލާން ކޮށްފައެވެ.\nމި ކުޅުންތެރިންނާއި އެކު އަންނަ މަހު4ގައި ފަރިތަކުރުން ތަށް ފަށާނެ ކަމަށް އެފްއޭއިމް ވަނީ ހާމަކޮށްފައެވެ. މި ކޮންފްރެންސްގައި ވާހަކަ ދައްކަވަމުުން އެފްއޭއެމްގެ ޖެނެރަލް ސެކެއްޓަރީ ހުސެއިން ޖަވާޒް (ޖަވާ) ވިދާޅުވީ ގައުމީ ސްކޮޑްގައި އާންމުކޮށް 30 ނުވަތަ 35 ކުޅުންތެރިން ތިބޭއިރު ހުރިހާ ކުޅުންތެރިންނަށް ސަރުކާރުން ކަނޑައަޅާފައިވާ އެލަވަންސް އެއްފަހަރާއި ނުދެވޭނޭ ކަމަށެވެ.\nމީގެ އިތުރުން އެލަވަންސް ދިނުމުގައި ކުޅުންތެރިންގެ ހާލަތަށް ބަލާނެ ކަމަށާއި އެލަވަންސް ލިބޭ ކުޅުންތެރިން ނަގަން ޖެހެނީ އެފްއޭއެމުން ކަމަށް އޭނާ ވިދާޅުވިއެވެ. ކޮވިޑް-19 ގެ ސަބަބުން ރާއްޖޭގެ ހުރިހާ ކުޅިވަރެއް މެދު ކަނޑާލާފައި ވުމުން ކުޅުންތެރިންނަށް ދެމުން ދިޔަ އެލަވަންސްވެސް މި ދޭތެރެއިން ވަނީ މެދު ކަނޑާލާފައެވެ. ނަމަވެސް ޔޫތް މިނިސްޓަރު މަހްލޫފް ވަނީ ކުޅުންތެރިންނާއި ބައްދަލުކޮށް އަލުން އެލަވަންސް ދޭން ނިންމާފައެވެ.


Story: Vaudhu (22) | Dhiislam\nއަޔާޒް މައުވާ އަންނަންވާއިރަށް ތާޒާވެލަން ދިޔުމުން މަލާކަށް އޭނަގެ އަމިއްލަ ޚިޔާލުތަކުގައި އިން ގޮތަށް އިނދެވުނެވެ. މި ޙާލަތް ވެގެން މި ދަނީ އޭނަ ހީކުރާވަރަށްވުރެ ދަތި ޙާލަތަކަށެވެ. އެދުވަހު އޭނަގެ އިޙްސާސްތައް ބަދަލުވެގެން ދިޔަ ގޮތުން އޭނައަށް އަޔާޒާއި އޭނަގެ ލޯބިވެރިޔާ އެކުގައި ތިބޭ މަންޒަރު ފެނުނަސް އޭނައަށް އަސަރެއް ނުކުރާނެކަމަށް މަލާކަށް ހީކުރެވުނެވެ. އެހެނަސް އެ ލޯބިވެރިޔާ އަންނާނެ ކަމުގެ ޚަބަރުން ވެސް އޭނަގެ ހިތަށް މާޔޫސްކަމެއް ވެރިވެފައިވެއެވެ. އެ ވާހަކަ އިވިފައި އެހެންކަމަކާމެދު ވިސްނަން އޭނަގެ ސިކުނޑި ނުކުޅެދިފައިވެއެވެ. ތަކުރާރުކޮށް އަޔާޒް އޭނަގެ ލޯބިވެރިޔާއާއެކީ ހިނގައިގަންނަ މަންޒަރު ސިފަވަމުން ދިޔަ ގޮތުން މަލާކަށް ޙަރަކާތެއް ކުރަން ނޭނގިފައި އިނދެވުނެވެ. އެ ޚިޔާލުތަކުގެ މައްޗަށް އޭނައަށް ބާރު ފޯރުވުނީ އެ ހުރިތަނުން ގޮނޑި ދުއްވަން އޭނަ ހިތާހިތުން ނިންމިތާ6ވަނަ ފަހަރެވެ.\nގޮނޑި ދުއްވަން ފެށުމުން މަލާކް އުއްމީދު ކުރި ފަދައިން ހިނދުކޮޅަކަށް ނަމަވެސް އޭނަ އެ ނޭދެވޭ ޚިޔާލުތަކާއި ދުރުވިއެވެ. އެ ޚިޔާލުތައް މުޅިން ފޮހެލުމަށްޓަކައި މަލާކް ވަށައި ހޯދަމުން ގޮސް ފާރުގައި ހަރުކޮށްފައިވި ބޮޑު ޓީވީއަށް ނަޒަރު ހުއްޓާލިއެވެ. އެއަށްފަހު އެތާހުރި ބިއްލޫރި މޭޒުމަތީގައި އޮތް ރިމޯޓަށް ބަލައި އޭގެ ބަޓަންތަކަށް ބަލަން ފެށިއެވެ. މަލާކް އެ ބަޓަންތަކަށް ގެއްލިފައި ވަނިކޮށް ކުއްލިއަކަށް އަޔާޒް ވަން ކޮޓަރީގެ ދޮރު ހުޅުވިގެން ދިޔަ އަޑަށް އޭނަ ސިއްސައިގެން ދިޔަދިޔަހެން ރިމޯޓް މައްޗަށް އެއްލި އަނެއްކާވެސް އޭނަގެ އަތުތެރެއަށްއައެވެ. އޭތި ވެއްޓިދާނެތީ ސިކުނޑިއަށް ވެރިވި ނުތަނަވަސްކަމާއެކީ މަލާކަށް ރިމޯޓުގައި ހިފާލެވުނީ ދެ އަތުން ވަރަށްވެސް ބާރަށެވެ. އޭނަ ދެލޯ މަރައި ތަގުޅި ކޮށްގެން އިންދާ އެ މަންޒަރު ފެނުނު އަޔާޒް ހީލި އަޑަށް މަލާކަށް ލަސްލަހުން ލޯ ހުޅުވާލަމުން ބަލާލެވުނެވެ.\n"ނައިސް ކެޗް! ހެހެ...." އަޔާޒް ފުރިހަމަ ހިނިތުންވުމަކާއެކީ އެހެން ބުނަމުން ނިކުތް ހިނދު މަލާކަށް އެސްފިޔަ ޖަހާލުމެއްނެތި ބަލަން އިނދެވުނެވެ. އަޔާޒް އޭނަ ކުރިން ލައިގެން ހުރި ގޮޅި ޖެހި ގަމީސް ބަދަލުކޮށްފައިވީ ގަދަ ނޫކުލައިގެ އަތްދިގު ގަމީހެކެވެ. ގަމީހުގެ އަތުކުރި އޮޅަމުން އަޔާޒް އައިއިރު އޭނަގެ ކަނދުރައާއި ހަމައަށް އޮތް އިސްތަށިގަނޑުގައި ފުނާ އެޅިފައިވި ގޮތުން އިހުނަށްވުރެ ރީތި ގޮތެއް ދައްކަމުން ދިޔައެވެ. މަންޒަރު ބަލަމުން ދިޔަ މަލާކަށް ވިސްނެމުން ދިޔަހާ ކަމަކީ އެ ގަމީސް އެ ބާރުގަދަ ހަށިގަނޑަށް ހިފިފައިވި ގޮތާއި މެދުގައެވެ.\nމަލާކް އޭނައަށް ގެއްލި ބަލަހައްޓައިގެން އިންނަން ފެށުމުން އަޔާޒް ވަކި ހިސާބަކުން އޭނަގެ ފިޔަވަޅުތައް މަޑުޖައްސާލިއެވެ. އޭނަ ބަލާލުމުން ވެސް މަލާކަށް ހޭވެރިކަމެއް ނުލިބުމުން އަޔާޒަށް ހިނިތުންވެލެވުނު ހިނދު އޭނަގެ މޫނުވެސް ހިސާބަކަށް ރަތްވިއެވެ. އެހެނަސް ލަދުވެތިކަމަށްވުރެ ބޮޑަށް އޭނައަށް އިޙްސާސް ކުރެވުނީ ފަޚުރުވެރިކަމެވެ. އޭނަގެ ރީތިކަން އިތުރު އަންހެން ކުއްޖަކަށް ފާހަގަވެއްޖެކަން އެނގުންވުމުންނެވެ. އެހެނަސް އެހެން އަންހެން ކުދިންނާއި ޚިލާފަށް މި އަންހެން ކުއްޖާއަށް އޭނަ ކަމުގޮސްފިކަން އެނގުންވުމުން އޭނަގެ ހިތަށް ނޭނގޭ އުފާވެރިކަމެއްވެސް ވެރިވިއެވެ.\nމަލާކް އޭނައަށް ބަލަން އިންގޮތުން އޭނައާއި ދިމާކޮށްލަން އަޔާޒްގެ ހިތަށްއެރި ވަގުތަކީ ބެލް އަޅުވާލި އަޑު އިވުނު ވަގުތެވެ. އެއާއެކު އެ ސޫޓްގެ ބޮޑު ދޮރާއި ދިމާލަށް އަޔާޒަށާއި މަލާކަށް ބަލާލެވުނީ އެކުއެކީގައެވެ. އެ ހިނދުކޮޅުގައި ވެސް އަޔާޒަށް މަލާކާއިމެދު ވިސްނެން އުޅުނެއްކަމަކު އޭނަ އަވަސްއަވަހަށް ހިނިތުންވެލަމުން ވާހަކަ ދެއްކިއެވެ.\n"އޮހް! އެ ވާނީ މައުއަށް. މަލާކް ވެސް މީޓް ކޮށްލައްޗޭ މައުއާ. އޭރުން މައު ވެސް ހިތްހަމަޖެހޭނީ. އަހަރުމެން ވަކިވާން ޕްލޭންކޮށްފަ އޮތްގޮތް އަހަންނާ އެކީ ކިޔައިދެއްޗޭ މަލާކް...އޯކޭ؟" އަޔާޒް ވާހަކަ ދައްކަމުން ދޮރާއި ދިމާލަށް ބަލަމުން ސުވާލުގެ ރާގަކަށް ބުނެލިއެވެ. އެ ހިނދު މަލާކް ކިތަންމެ ހިތްހަމަނުޖެހިފައި ހުއްޓެއްކަމަކު ހިނިތުންވުމެއް ދައްކާލަމުން ބޯޖަހާލީ އޭނަ ރަނގަޅުކަން އަޔާޒަށްވުރެ ބޮޑަށް އޭނަގެ އަމިއްލަ ނަފްސަށް ވިސްނައިދިނުމަށެވެ. އޭނަ އެ އިޙްސާސްތަކާއިމެދު މިހާރު ވިސްނަންވީ ކީއްކުރަން ހެއްޔެވެ؟ އޭނަ ވަނީ އަޔާޒާއި އޭނަގެ ގުޅުން މަދު ދުވަސްކޮޅެއްގެ ތެރޭގައި ކަނޑާލަން ވަޢުދުވެފައެވެ. އަޔާޒްގެ ލޯބިވެރިއެއް ހުންނަކަން މިވަގުތުކޮޅުގެ ކުރިން ވެސް އޭނައަށް އެނގެއެވެ. ވީއިރު އެކަމާމެދު މިވަގުތު ޝަކުވާކުރުމުގެ ބޭނުމެއްނެތެވެ. އެންމެ ރަނގަޅުވާނީ ޙަޤީޤަތާއި ވީހާވެސް އަވަހަކަށް ކުރިމަތިލުމެވެ. އަޔާޒަކީ އޭނަގެ މީހެއް ނޫނެވެ. އަޔާޒްގެ ލޯބި އޭނައަށް ލިބުމަކީ ނާދިރު ކަމެކެވެ. އަޔާޒް އޭނަ ދޫކޮށްފައި އެހެން މީހަކާއެކީ ދިރިއުޅުމެއް ފެށިޔަސް އޭނައަށް ކުރެވޭނެ ވަކި ކަމެއްނެތެވެ. ވީއިރު ރަނގަޅުވާނީ އޭނަ މި އިޙްސާސްތަކުން އަމިއްލަ ހިތަށް އިތުރު ސަޒާއެއް ނުދިނިއްޔާއެވެ.\nއަޔާޒް ގޮސް ސޫޓްގެ ދޮރު ހުޅުވާލީ މަލާކް އެ ޚިޔާލުތަކުގައި ވަނިކޮށެވެ. އެއާއެކު މަލާކް އިސްއުފުލާލި ހިނދު ދޮރުމަތީގައި ހުރި އަންހެން ކުއްޖާ އޭނައަށް ފެނުނެވެ. ކުރު ހެދުމެއް ލައިގެން ހުރި އެ އަންހެން ކުއްޖާ ދޮރު ހުޅުވުނު ވަގުތު އޭނައަށް ނަޒަރެއް ދިންކަން މަލާކަށް ފާހަގަވިއެވެ. އޭގެ ދެވަނަ ސިކުންތުގައި އޭނަ އަޔާޒްއޭ ކިޔައި ވަގުތުން އަޔާޒްގެ ގައިގައި އޮޅުލައިގަތް ގޮތުން މަލާކްގެ އަތުގައި ރިއްސާލިއެވެ. އެއީ ކީއްވެކަމެއް ދޭހަކުރަން މަލާކަށް ވެސް ދަތިވިއެވެ. އެނގުނުހާ ވެސް ކަމަކީ އެ މަންޒަރު ބަލަން އޭނައަށް އުދަގޫވިކަމެވެ. އެ ވީ އުދަގުލާއެކީ މަލާކަށް ބަލަން ނުބަލަން އިނދެ އިސްޖަހާލެވުނީ ދެރަވެފައިވާ ހިތަކާއި އެކީގައެވެ.\nމައުވާ ކުއްލި ގޮތަކަށް އޭނަގެ ގައިގައި ބައްދާލުމުން އަޔާޒްގެ ހިތަށް ސިހުމެއް ލިބުނެވެ. އެހެނަސް އެ ހިނދު އެދެމީހުން އަލަށް ރައްޓެހިވި ދުވަސްތައް ހަނދާންވެގެން ދިޔުމުން މައުވާ އޭނަ މަތިން މާ ބޮޑަށް ހަނދާންވީތާއޭ ހިތް ބުނެލި ހިނދު އަޔާޒަށް ހިނިތުންވެލަމުން މައުވާގެ ގައިގައި ބައްދާލެވުނެވެ. ހިނދުކޮޅަކަށް ނަމަވެސް އޭނަ އޭނަގެ ދުވަސްވީ ލޯބިވެރިޔާގެ ގައިން ދުވަމުން ދިޔަ މީރު ވަހުގެ ތެރެއަށް ގެއްލޭ ގޮތްވިއެވެ. އެހެނަސް ސިކުނޑީގެ ކަނަކުން މަލާކްގެ ނަން އޭނަގެ ހަނދާނަށް އައުމުން އޭނަގެ ހިތަށް ދަތިވިއެވެ. އިސާހިތަކު މައުވާއާއި ދުރުވެލަން ހިތް ބުނި ވަގުތަކީ މައުވާ އޭނަގެ އަތުގެ ފަލަ މަސްގަނޑުގައި ހިފައިގެން ހުރެ އޭނައާއި ދުރުވެލީ ވަގުތެވެ. ދުރުވެލުމަށްފަހު މައުވާ އޭނަ ނުހަނު ޢާއްމު ގޮތެއްގައި ހަދާހެން އަޔާޒް ގާތު ލޯބިވާ ވާހަކަ ބުނެލީ ރަޝިޔާ ބަހުންނެވެ. އެ ބަސްތައް އިވިފައި މާޒީގެ ހަނދާންތައް އާވުމުން ހީލެވުނު އަޔާޒް ވެސް ޖަވާބު ދިނީ ހަމަ އެ ބަހުންނެވެ. އޭނަގެ މައުވާ ހަމަ އަނބުރާ އައީތޯ ހިތަށްއެރި އަޔާޒަށް ނޭނގުނު ކަމަކީ މައުވާގެ މަޤްޞަދަކީ މީހަކު ޙަސަދަވެރިކޮށްލުން ކަމެވެ.\nއެހެނަސް އޭނަގެ އެ މަޤްޞަދު ޙާޞިލުވަމުން ދިޔައީ ވަކި ވަރަކަށެވެ. ނުހަނު އަވަހަށް އޭނަގެ ވިސްނުން ބަދަލުކޮށްލުމުގެ ބާރު ލިބިފައިވި މަލާކް މައުވާއާއި އަޔާޒް ވާހަކަ ދެއްކި މަންޒަރު ބަލަން އިނީ ދެބުމަ ކައިރިކޮށްގެނެވެ. ދެމީހުންގެ ގޮތް ހުރި ގޮތުން މަލާކް ހިނދުކޮޅަކަށް އެދެމީހުންނަށް ވެސް ފޫހިވިއެވެ. ފެޝަން ވިޔަސް މައުވާ ލައިގެން އެހެރީ މާ ކުރު ހެދުމެކޭ ހިތް ބުންޏެވެ. އެފަދަ ކުރު ހެދުމެއް ލައިގެން ބޭރުތެރޭގައި އުޅޭ އަންހެނަކު އަޔާޒަށް ކަމުދާނީ އަޔާޒަކީ ކޮންކަހަލަ މީހަކަށްވުމުންތޯ ހިތަށްއެރިއެވެ. އަދި އެ ދެމީހުން ދޮރު މަތީގައި ތިބެ ގައިގޯޅިވަނީ ފިލްމެއް ކުޅެންތޯ ހިތަށްއެރިއެވެ. މައުވާ އަޔާޒްއާ ކައިރިވުމުން އޭނަ ދެރަވިއެއްކަމަކު މި ޚިޔާލުތަކުގެ ސަބަބުން އެއީ އޭނަގެ މޭގައި ރިހުމެއް އުފައްދާފަދަ ހިތާމައަކަށް ނުވިއެވެ.\n"ހިނގާބަލަ މައު އެތެރެއަށްދޯ؟ ޔޫ ހޭވް ގޮޓް ޓު މީޓް މަލާކް! އަހަރެން މެރީކުރީ މަލާކް ކަހަލަ ކުއްޖަކަށްވުމީ އެއީ ހަމަ އަހަރެންގެ ނަސީބު..." އަޔާޒް މައުވާއާއެކީ އެތެރެއަށް ހިނގައިގަންނަމުން ބުނެވުނު ވާހަކައިން ޚުދު އޭނަވެސް ހުއްޓުން އަރާ ގޮތްވިއެވެ. އޭނަ މަޑުޖެހިލި ހިނދު މައުވާގެ ފިޔަވަޅުތައް ވެސް ހުއްޓުމަކަށް އައި ހިނދު މަލާކްގެ ވެސް ހުރިހާ ޙިއްސެއް ހޭލިއެވެ. އެ ހިނދުކޮޅުގައި އަޔާޒާއި މަލާކްގެ ހަތަރުކަޅި ބައްދަލުވެގެން ދިޔުމުން އެދެމީހުން ދެމީހުންނަށް ބަލަމުން ދިޔަ މައުވާގެ ލޯ ހަނިވީ ނުރުހުމުގެ ގޮތަކަށެވެ. އެހެނަސް އެ ނުރުހުމުގައި އޭނައަށް އެއްޗެކޭ ނުބުނެވެނީސް އަޔާޒް ވާހަކަ ދެއްކިއެވެ.\n"މި ބުނީ....މަލާކް ކައިރި އަހަރެން މައުގެ ވާހަކަ ބުނީމަވެސް މަލާކް ރުޅިއެއްނާދޭ. މަލާކް ވެސް އަސްލު ބޭނުމެއްނޫން މި އެރޭންޖްޑް މެރިއޭޖްގަ އުޅޭކަށް. އަހަރުމެން ވަރަށް އަވަހަށް ޑިވޯސް ކުރާނަން. ދޯ މަލާކް؟" އަޔާޒް އެހެން ބުނެލީ މަލާކްގާތު އާނއެކޭ ބުނަން އާދޭސްކުރާ ފަދަ މޫނަކާއި އެކީގައެވެ. މަލާކް ދެބުމަ ކައިރިކޮށްގެން ހުރެ ފުން ނޭވައެއް ދޫކޮށްލަމުން ބޯޖަހާލިއެވެ.\n"ސީ؟ އެހެންވެގެންނޭ ނަސީބެކޭ ބުނީ. ބަހުގެ ގޮތުން ބައެއްފަހަރު ވަރަށް އޮޅުންއަރާ ދޯ ވާހަކަ ދައްކާއިރު؟ ހެހެ....މައުވާ އަންނަންވީއެއްނު އިށީންނަން މިތާ؟" އަޔާޒް އެތާހުރި ސޯފާއަށް ޢިޝާރާތް ކުރަމުން އެހެން ބުނެލީ އެ ޙާލަތު ހަމައަކަށް އަޅުވަން މަސައްކަތް ކުރަމުންނެވެ. އެއާއެކު ދެއަތް އުރައިގެން ހުރި މައުވާ އެއްފަހަރު އަޔާޒަށް އަނެއްފަހަރު މަލާކަށް ބަލާފައި ފުން ނޭވައެއް ދޫކޮށްލަމުން އަޔާޒް ދެއްކި ސޯފާގައި ގޮސް އިށީނދެ އެއްފައި މައްޗަށް އަނެއްފައި އަރުވަމުން ކުރިމަތީގައި ހުރި މޭޒުމަތީގައި އޮތް ފޮތެއް ނެގީ ކިބުރުވެރިކަން ވެރިވެފައިވި މޫނަކާއި އެކީގައެވެ. އޭނަ އެ ޙަރަކާތުން ވެސް އަޔާޒް ދުރުކުރަން އުޅޭކަން އޭނަ އަންގަން އުޅޭ ފަދައެވެ. އެކަން އެނގުންވުމުން މިފަހަރު މަލާކް މައުވާދެކެ ވީ ފޫހި ދެގުނަ ވީހިނދު ނުރުހުންވެސް ވާގޮތްވިއެވެ. އެހާ ކުޑަކުޑަ ކަމަކާހެދި ލޯބިވާ މީހަކާ ދޭތެރޭ އެހެން ހަދާތޯ ހިތަށްއެރި ހިނދު މަލާކަށް އެދިމާލަށް ގޮނޑި ދުއްވެން ފެށިއެވެ. މަލާކްގެ ގޮނޑި ގޮސް އެ ސޯފާތަކުގެ ކައިރީގައި މަޑު ކޮށްލީ އަޔާޒް ގޮސް އޭނަގެ ކުރިމައްޗަށް ވާ ގޮތަށް ވަކިން ހުރި ސޯފާގައި އަޔާޒް އިށީންވަގުތެވެ. އެ ސޯފާ ހުރީ މައުވާ އިށީނދެގެން އިން ދިގު ސޯފާގެ ކައިރީގައި ކަމަށްވުމުން މަލާކަށް އެދެމީހުން ވެސް ފެންނަމުން ދިޔައެވެ.\n"އައިމް ސޮރީ މައު...." އަޔާޒް ކުށްވެރިއެއް ފަދައިން ބުނެލިއެވެ. އެ ހިނދު މަލާކްގެ ނުރުހުންތެރިކަން އިންތިހާއަށް ދިޔައެވެ. އަޔާޒް މަޢާފަށް އެދޭކަށް ނުޖެހޭ ކަމަށް ބުނެ ހިތް ހަޅޭއްލެވިއެވެ. އަޔާޒް އެ ބަސްތައް ބުނުމުން އޭނަގެ ހިތަށް ވެރިވި ބަސްތައް މައުވާ ބުނާނެ ކަމަށް މަލާކަށް ހީކުރެވުނެވެ. އެހެނަސް....\n"ސޮރީ ބުންޏަސް އަހަންނަށް ހީވަނީ ވާންއޮތްކަމެއް ވެ ނިމިފަހެން އޮތީ. ބަހުގަ ކިތަންމެ އޮޅުން އެރިޔަސް އެފަދަ ވާހަކައެއް އޮޅިގެން ވެސް ދެއްކޭނީ ކޮންމެވެސް ވަރެއްގެ ޙަޤީޤަތެއް އޮތީމަ....އަސްލު ބައެއް ސުވާލުތައް ކޮށްލަން ބޭނުން އަޔާޒްއާ މި އަންހެން ކުއްޖާއާ ވެސް." މައުވާ އެންމެ ފަހު ބަސްތައް ބުނެލީ އޭނަ ކިޔަން ހުރި މަޖައްލާ ލައްޕައި އޭނަގެ ދެ ފަރާތުގައި ތިބި އަޔާޒަށާއި މަލާކަށް ވަކިވަކިން ބަލާލަމުންނެވެ. އެ ހިނދު މައުވާއަށް ވީ ފޫއްސާއެކީ މަލާކްގެ ބުމަގޮށްޖެހުނެވެ. އަމިއްލައަށް ވެގެން ހުންނެވި ރަނިކަމަނާ ކުރައްވާނީ ކޮން ސުވާލެއްތޯ ހިތާހިތުން ކިޔާލެވުނެވެ.\n"ދެމީހުން ނިދަނީ ކޮންތާކު؟ އެކީގަތަ؟" މައުވާ ސުވާލުކުރިއެވެ. އިސާހިތަކު މަލާކް އާނއެކޭ ބުނެ މައުވާ ރުޅިއަރުވާލަން ހިތަށްއެރި ހިނދު އަޔާޒް ވާހަކަ ދެއްކިއެވެ.\n"މައުއަށް އެނގެއެއްނު މާލޭގަ އަހަރެންގެ ކޮޓަރި ހުންނަ ގޮތް؟ ކޮޓަރި ތެރޭގަ ވަކިވަކިން ހުރި ދެކޮޓަރީގަ ދެމީހުން ނިދަނީ." އަޔާޒް ކިޔައިދިނެވެ.\n"އޮހް! އައި ސީ....އެހެންވެއްޖެއްޔާ ހެނދުނު ނިކުމެގެން އަންނައިރު މަލާކް ނިދާފަ އޮންނަ މަންޒަރު އަޔާޒްއަށް ފެންނާނެތާ! ކިއުޓް!" މައުވާ ނުރުހުމުގެ ރާގަކަށް ބުނެލި ގޮތުން މަލާކަށް އައި ރުޅީގައި އޭނަގެ ގޮނޑީގެ އަތްގަނޑުގައި ބާރަށް ހިފަހައްޓާލެވުނެވެ. އޭނަ ރުޅިއައީ އެހެން އެއްވެސް ކަމަކަށްވުރެ ބޮޑަށް މައުވާ އަޔާޒް ދެރަކުރަމުން ދިޔައީތީވެއެވެ.\n"ހެހެ....ނޫނޭ ލޯބި...މަލާކް އަބަދުވެސް ވަރަށް ހެނދުނާ ހޭލާނެ. އެއަށްފަހު ސައިބޯން...ހެނދުނު ހޭލައިގެން ހަމަ ވަގުތުން ސައިބޯން އަހަރެން ދަނީ. ޑެއިލީ ރޫޓީން. ހެހެ...." އަޔާޒް އޭނަގެ ވާހަކައިގެ މިޞްރާބު ބަދަލުކޮށްލީ އޭނަ މަލާކާއެކީ އެހާ ގިނަ ވަގުތު ހޭދަކުރާކަން މައުވާއަށް ފޮރުވުމަށެވެ. މައުވާ ދެންވެސް އޭނައަށް ޝައްކުގެ ނަޒަރަކުން ބަލަން އިނދެފައި ވާހަކަ ދެއްކިއެވެ.\n"ކަން ވަނީ ތިހެން ވެއްޖެއްޔާ ހަމަ ވަރަށް ރަނގަޅު.....އައި ޓްރަސްޓް ޔޫ އަޔާޒް. އެކަމަކު މިއުޅޭ ރާއްޖެތެރޭ ކުދިންނަށް ހަމަ އިތުބާރު ކުރާހިތެއްނުވޭ. މުއްސަނދި ފިރިހެނަކު ފެންނައިރަށް ގައިން ނުފިލަންވިއްޔާ އުޅޭނީ. އަޔާޒް ނުހެއްލޭނެކަން ޔަޤީންވީމަ ކުޑަކޮށް ހިތްހަމަޖެހިއްޖެ....ދެން މިހާރު ތިހިރީ އަހަރެން ކައިރިއަށް އައިއްސައެއްނު؟ އެހެންވީމަ ވަކި އެހެން އަންހެނަކާއެކީ އަޔާޒް އުޅުމުގެ ބޭނުމެއްނެތް. މަލާކް ފޮނުވާލަންވީއެއްނު އެހެން ހޮޓެލަކަށް؟" މައުވާ ބުނެލިއެވެ. އޭނަގެ ބޭނުމަކަށް ވެފައިވީ އެކި ގޮތްގޮތުން ސުވާލުތައްކޮށް އަޔާޒާއި މަލާކްގެ ދެމެދުގައި އޮތް ގުޅުން ސާފުކުރުމެވެ. އޭނަ އެ ސުވާލުކުރުމުން ވެސް މަލާކާއި އެއްވަރަށް އަޔާޒްގެ މޫނުމަތިން ވެސް ކަންބޮޑުވުން ފާޅުވެގެން ދިޔަ މަންޒަރު ފެނިފައި އޭނަގެ ދެބުމަ ކައިރިވިއެވެ.\n"އެކަމަކު މައު.....މަލާކަށް އުދަގޫވާނެއެއްނު އެކަނި އުޅެން ނުހިނގޭއިރު....އެކަނި އުޅެނިކޮށް ގޮތެއްވެސް ދިމާވެދާނެ. އޭޒް އަ ޑޮކްޓާރ އައި ކާންޓް ލީވް ހާރ...." އަޔާޒަށް އެ ބަސްތައް ސީރިއަސްކަމާއެކީ ބުނެލެވުނީ ހަމަ އެއްވެސް އިޚްތިޔާރަކާއި ނުލައެވެ. އަޔާޒް އެ ބަސްތައް ބަދަލުވެސް ކުރަން ޚިޔާލެއް ނުކުރީ އިންސާނިއްޔަތުކަމުގެ ގޮތުން ބަލާއިރު ވެސް އޭނަގެ އެ ނިންމުން ރަނގަޅުކަން ޔަޤީންވީތީވެއެވެ.\n"އައްދެ! ހާދަ ވަރަކަށޭ ހާސް ތިވަނީ އަނބިމީހާ އެކަނި ބަހައްޓާފަ ދާންވީމަ....އޭޒް އަ ޑޮކްޓާރ ކަންބޮޑުވަންޏާ ހޮސްޕިޓަލެއްގަ ބާއްވަންވީއެއްނު؟" މައުވާ މަލާކަށް ލޯ އަޅާލަމުން އެހެން ބުނެލީ އޭނަގެ ރުޅިވެރިކަމުގެ އަލިފާން ބޮޑުކުރަމުންނެވެ. އެއާއެކު މަލާކް ވެސް އައި ރުޅީގައި ކެތްނުވެގެން އެއްޗެކޭ ބުނަން އުޅެނިކޮށް އަޔާޒް ވާހަކަ ދެއްކިއެވެ.\n"މައު ޕްލީޒް! ލެޓްސް ނޮޓް ފައިޓް.....ކިހާ ދުވަހެއް ފަހުން ދެމީހުން މި ދިމާވީ؟ ހިނގާބަލަ މި ވާހަކަ ބާއްވާފަ ދެމީހުން ތަނަކަށް ދާން. ލެޓްސް ގޯ އޮން އަ ޑޭޓް!" އަޔާޒް އެ ޙާލަތު ބަދަލުކޮށްލުމުގެ ގޮތުން ހިނިތުންވުމެއް ފަތުރާލަމުން ބުނެލިއެވެ.\n"ހުމް....ޑޭޓްއަށް ދަނީ މި ގޮނޑިވެސް ގޮވައިގެންތަ؟" މައުވާ އެ ސުވާލުކޮށްލީ މަލާކަށް ބަލާލަމުންނެވެ. މައުވާ މަލާކަށް މުޚާތަބު ކުރި ގޮތުން އަޔާޒް ހުއްޓުންއަރާ ވަރަށް ނުރުހުންވިއެވެ. އެހެނަސް އެ ނުރުހުންތެރިކަމުގެ ފަހަތުގައިވި ސަބަބާއިމެދު ވިސްނަން ބޭނުމެއް ނުވުމުން އޭނައަށް ވާހަކަ ދެކެވުނެވެ.\n"ނޫން މައު....މަލާކް ބަހައްޓާފަ ދާނީ. ޖަސްޓް މީ އެންޑް ޔޫ.....މަލާކްއަށް ހުރެވިދާނެދޯ އެކަނި އަހަރުމެން އަންނަންދެން؟ ރޫމް ސާރވިސްއަށް އަންގާފަ ބާއްވާނަން މަލާކް ބޭނުން އެއްޗެއް އަހާފަ ޑިނާރ ގެނެސްދިނުމަށް. އެންމެ ރަނގަޅުތަ؟" އަޔާޒް މަލާކަށް ބަލަން ހުރެ އެހިއެވެ. އެއާއެކު މަލާކް ރުޅިވެރިކަން އެކުލެވިފައިވި މޫނަށް ހިނިތުންވުމެއް ވެރިކުރުވަމުން އެންމެ ރަނގަޅޭ ބުނެލިއެވެ. އެހެން ބުނެފައި މަލާކްގެ މޫނުމައްޗަށް އަނެއްކާވެސް ނުރުހުންތެރިކަން ވެރިވެގެން ދިޔަ ގޮތުން އަޔާޒަށް ހިތާހިތުން ހީލެވުނެވެ. ނޭނގޭ ސަބަބަކާހުރެ އެވަގުތު މަލާކްއާއެކީ ގޭގައި މަޑުކޮށްލަން ބޭނުންވިއެވެ. މަލާކް މިވަގުތު ދައްކާނެ ވާހަކަތަކަށް އޭނައަށް ހެވޭނެކަން ޔަޤީންވުމުންނެވެ. އެވަގުތުކޮޅުން ހަމަ ގައިމުވެސް އޭނަގެ ހިތަށް ހަމަޖެހުމެއް ލިބޭނެކަމަށް އޭނަގެ ހިތް ބުނުމުންނެވެ. އެހެނަސް މައުވާ ހިނގާށޭ ބުނެލުމުން އަޔާޒް އޭނަގެ އެ ގޮތް ނޭނގޭ އިޙްސާސްތަކުގެ މަތިން ހަނދާން ނައްތާލަމުން މައުވާއާއި އެކީ ދާން ހިނގައިގަތެވެ.\nމިގޮތުގައި ދެތިން ދުވަސް ފާއިތުވެގެން ދިޔައެވެ. މައުވާ ކޮންމެ ދުވަހަކުހެން އަޔާޒާއި ބައްދަލުކުރަން އާދެއެވެ. އަދި ވަކިން ޚާއްޞަކޮށް މަލާކްގެ ކުރިމަތީގައި އެދެމީހުންގެ ގާތްކަން ދެއްކޭތޯ މަސައްކަތް ކުރެއެވެ. ދުވަސްތައް ފާއިތުވަމުން ދިޔަ ވަރަކަށް އަޔާޒްގެ ހިތުގައި މައުވާއަށްޓަކައިވި އިޙްސާސްތައް ވެސް ވަރުގަދަ ވަމުން ދިޔައެވެ. މައުވާ އެންމެ ކުރިން ހަދާހެން އޭނައާއި އެކީ ވަގުތު ހޭދަކޮށް ލޯބީގެ ބަސްތަކާއެކީ އެދެމީހުންގެ ފޮޓޯ ސޯޝަލް މީޑިޔާގައި ޙިއްސާ ކުރަމުން ދިޔަ ގޮތުން އޭނައަށް އުޑުގައި އުދުހެވެމުން ދިޔަހެން އަޔާޒަށް ހީވިއެވެ. އެދެމީހުންގެ ލޯބީގެ ވާހަކަ ފަދަ ލޯބީގެ ވާހަކައެއް ނޯންނާނެހެން ހީވިއެވެ. އޭނަ އެދުވަސްވަރު އެންމެ އުފާވެގެން ދިޔައީ އޭނައާއި މައުވާގެ ގުޅުމާއިމެދު ކަމަށްވުމުން އޭނަ އެ ވާހަކަ އޭނަގެ އެންމެ ގާތް 'އެކުވެރިއަކަށް' ވެފައިވި މަލާކާއި ވެސް ޙިއްސާ ކުރަމުން ދިޔައެވެ. ކުރީކޮޅު އެ ފޮޓޯތައް ބަލަން މަލާކަށް އުދަގޫވިއެއްކަމަކު ފަހުން ފަހުން އައިސް އޭނަ ވެސް އަޔާޒްގެ އެ ވާހަކަތައް އަޑުއަހަން ފެށީ އުފާވެރި ހިނިތުންވުންތަކާއި އެކީގައެވެ. އެ ގުޅުމުން އަޔާޒަށް އުފަލެއް ލިބޭކަން އެނގުންވުމުން އޭނަގެ ހިތަށް ވެސް އުފަލެއް ލިބުނު ކަހަލައެވެ. އަޔާޒް އުފަލުގައި އުޅޭހާ ހިނދަކު އޭނައަށް އަޔާޒް ނުލިބުނަސް އޭނައަށް ވަކި މައްސަލައެއް ނެތް ފަދައެވެ. ހެވާއި ނުބައި ވަކިކުރަން އެހާ ރަނގަޅަށް އެނގިފައި ނެތް މަލާކަށް ނޭނގުނު ކަމަކީ އޭނަގެ ލޯބިވާ ފަރާތް އޭނަ އެ ދޫކޮށްލަނީ ކިހާ އަނދިރި މަގަކަށްކަމެވެ. އަދި އޭނައަށް ޙައްޤާއި ބާޠިލް ރަނގަޅަށް އެނގިފައިވިނަމަ އޭނަ އޭނަގެ ލޯބިވާ ފިރިމީހާ އެފަދަ ފާފައެއްގައި އުޅެން ދޫކޮށްނުލީސްކަމެވެ. އޭނައަށް މި ކަންތައް އެނގުންވާން ނުހަނު ކައިރިވެފައިވިކަން އޭނައަށް ރޭކާނުލައެވެ.\nއެއްރެއަކު އަޔާޒް އާދައިގެ މަތިން މައުވާއާއެކީ ބޭރަށްދާން ތައްޔާރުވަމުން އޭނަ މަލާކާއި އެކީ ޙިއްޞާކުރާ ބޮޑު ކޮޓަރީގައި ހުރި ރީތިވާ މޭޒު ކައިރީގައި ހުރެ ވާހަކަ ދެއްކިއެވެ.\n"މިރޭ މައު އަހަރެން ގެންދަނީ ސަޕްރައިޒެއް ދޭންށޯ މައު ބުނީ." އަޔާޒް އޭނަގެ ބޮލުގައި ފުނާ އަޅަމުން އެހެން ބުނެލީ އެނދުގެ ހެޑް ބޯޑަށް ލެނގިގެން އެނދުގައި ފޮތެއް ކިޔަން އިން މަލާކް ގާތުގައެވެ.\n"އަނެއްކާ ކޮންކަހަލަ ސަޕްރައިޒެއްބާ؟" މަލާކް އޭނަގެ ފޮތް ތިރިކޮށްލަމުން މޫނުބަލާ ލޯގަނޑުން އަޔާޒްގެ މޫނަށް ބަލަން އިނދެ އަހާލިއެވެ.\n"ހެހެ....ނޭނގެ...މައު ވަރަށް ނުދޭނެ އަހަންނަށް ސަޕްރައިޒެއް. ނައު ދެޓް އައި ތިންކް އެބައުޓް އިޓް އަހަންނަށް ހީވަނީ މިއީ މި ވޭތުވެދިޔަ އަހަރުތަކުގައި މައު އަހަންނަށް ދޭން އުޅޭ ފުރަތަމަ ސަޕްރައިޒްހެން. އައި ވަންޑާ ވަޓް އިޓް އިޒް! ހެހެ....ޢާއްމު ގޮތެއްގަ އަންހެން ކުދިން އެމީހުންގެ ބޯއިފްރެންޑުންނަށް ދީ އުޅެނީ ކޮންކަހަލަ ސަޕްރައިޒްތަކެއް؟" އަޔާޒް ފަހު ފަހަރަށް ލޯގަނޑުން އޭނަގެ ސޫރައަށް ބަލަން ހުރެފައި ފަސްއެނބުރި މަލާކަށް ބަލާލިއެވެ.\n"ނޭނގެ އެހެން ބުނެދޭކަށް. މަލާކް ދުވަހަކުވެސް އަދި ބޯއިފްރެންޑަކަށް ސަޕްރައިޒެއްދޭން ނުޖެހޭ. އެކަމަކު މަލާކްގެ އެކުވެރިން އެކިއެކި ހަދިޔާތައް ދީ އުޅޭތަން ދެކެން. މިސާލަކަށް އެ ފިރިހެން ކުއްޖާއަށް ކަމުދާނެ ކަހަލަ ގަމީހެއް. ނޫނީ ގަޑިއެއް. ނޫނީ އަތްތެރި މަސައްކަތުންނާއި ފަންވަތުން ހަދާފަ ހުންނަ ކުދިކުދި އެއްޗެހި..." މަލާކް ވިސްނުމެއްގައި އިނދެ އޭނައަށް އެނގޭވަރު ކިޔައިދިނެވެ.\n"ހެހެ....ހާދަ މަޖާ ބައެކޭދޯ އަންހެން ކުދިންނަކީ؟ ތިއީ އަހަރެން އުއްމީދުކޮށްގެން ހުރި ކަހަލަ ގިފްޓެއްނޫން....އެނީވޭސް.....އެހެންވީމަ މަލާކް ވެސް ހިޝާމްއާ ރައްޓެހިވީ ދުވަހަކުން ދޭނީ އެކަހަލަ ގިފްޓެއްދޯ؟ ލޯބިވާ ކުއްޖާ އުފާކޮށްދޭންވާނެތާ!" އަޔާޒް ރީތިވާ މޭޒަށް ލެނގިލަމުން ފުރިހަމަ ހިނިތުންވުމަކާއެކީ ބުނެލިއެވެ. އޭނަ އެހެން އަހާލީ މަލާކް އެހެން މީހަކާ ރައްޓެހިވިޔަސް އޭނައަށް އަސަރެއް ނުކުރާ ކަމަށް އަމިއްލަ ނަފްސުގާތު ބުނަމުންނެވެ. އެހެނަސް ނޭނގޭ ސަބަބަކާހުރެ ހިޝާމްގެ ނަން ކިޔުމަށްފަހު މަލާކްގެ މޫނަށް އޭނައަށް ފަރުވާތެރިކަމާއެކީ ބެލުނެވެ. އެ މޫނުމަތިން އޭނަ ލޯބިވަނީ ހިޝާމްދެކެ ނޫންކަން ހާމަވާ ފަދަ އަސަރެއް ފެނޭތޯއެވެ. އޭނަގެ އެ މުރާދު ޙާޞިލު ނުވަނީސް މަލާކް އެއްދިމާލަކަށް ނަޒަރު ހުއްޓައިގެން އިނދެ ވާހަކަ ދެއްކިއެވެ.\n"މަލާކް ހަދިޔާއެއްދެންޏާ ދޭނީ އެ ޙާލަތަކަށް ވިސްނާފަ މަލާކްގެ ލޯބިވެރިޔާއަށް އެންމެ ކަމުދާނެހެން ހީވާފަދަ ހަދިޔާއެއް. އޭނަ ދުރުގަ ހުރިއްޔާ މަލާކްގެ ހަނދާނަކަށް މަލާކް ފޮނުވާނީ ކުޑަކުޑަ ހަދިޔާއެއް. އޭނަ މަސައްކަތެއްގެ ތެރޭގަ އުޅެންޏާ އެ މަސައްކަތް ފަސޭހަވެގެންދާނެ ފަދަ ގޮތެއް މަލާކް ފަހިކޮށްދޭނަން. އޭނަ މަލާކްގެ ވަގުތު ބޭނުންވަންޏާ ދެމީހުން އެކީގަ ވަގުތު ހޭދަކުރެވޭނެ ފަދަ ގޮތެއް ރާވާނަން." މަލާކް ބުނެލިއެވެ. އޭނަ އޭގެއިން ކޮންމެ ނުކުތާއެއް ބުނެލި ހިނދު އޭނައަށް ޚިޔާލު ކުރެވިގެން ދިޔައީ އަޔާޒަށްޓަކައި އޭނަ އޭގެއިން ކޮންމެ ކަމެއް ކޮށްދޭ މަންޒަރެވެ. އެހެނަސް އެކަން ނޭނގުނު އަޔާޒްގެ ހިނިތުންވުން އޭނައަށް ނޭނގި ލަސްލަހުން ފަނޑުވިއެވެ. އޭނަ މިހާރު ގެންގުޅޭ ލޯބިވެރިޔާ އޭނައަށް ލޯބި ދިނުމުގައި މަލާކާއި އަޅާވެސް ނުކިޔޭކަން އެނގުންވުމުންނެވެ. އެހެނަސް އޭނަ އަވަސްއަވަހަށް އެ ޚިޔާލު މަތިން ހަނދާން ނައްތާލަމުން ހިނިތުންވުން ފުންކުރިއެވެ.\n"ހެހެ....ހިޝާމް އިޒް ވަން ލަކީ ޑޫޑް އައި މަސްޓް ސޭ! ދެން އަހަރެން ވެސް ލަކީދޯ އަނެއްހެން ބުނަންޏާ. މައުވެސް ޕްރޮބެބްލީ ވަރަށް ސްޕެޝަލް ޑޭޓްއަކަށް އަހަރެން ގެންދާނީ ސަޕްރައިޒެއްގެ ގޮތުން....އޮހް! އެއޮތް 8:30 ވަނީ. ގޮޓަ ގޯ! ބާއި!" އަޔާޒް އަވަސްއަވަހަށް އެހެން ބުނަމުން ދާން ހިނގައިގަތީ އޭނަގެ ހިތުތެރޭގައި އުތުރި އަރައިގަތް އިޙްސާސްތަކުގެ މައްޗަށް ބާރު ހޯދުމަށެވެ. އަޔާޒް ދިގު ފިޔަވަޅުތަކެއްގައި ގޮސް ކޮޓަރިން ނިކުމެ ދޮރު ލައްޕާލި ވަގުތު މަލާކަށް އެދިމާލަށް ބަލަން އިނދެ މާޔޫސީ ގޮތަކަށް ފުން ނޭވައެއް ދޫކޮށްލެވުނެވެ.\nމައުވާގެ މަޑު ފެހި ކުލައިގެ އާ ކާރު ގޮސް އަޔާޒްމެން އުޅޭ ހޮޓެލްގެ ޢިމާރާތުގެ ކުރިމަތީގައި މަޑުކޮށްލީ އެވަގުތެވެ. ދުވަސްކޮޅަކީ ވިއްސާރަ ދުވަސްކޮޅަކަށްވުމުން ތާރު މަގުމަތިން ފެނުގެ އަސަރު ފެންނަމުން ދިޔައެވެ. އޭނަ ގޮސް ކާރު މަޑުކޮށްލިތަނާހެން ކާރު ތެރެއިން އޭނަގެ ފޯނު ރިންގުވާން ފެށި އަޑު އިވުނެވެ. ކާރުގެ ސްކްރީނަށް 'މަމް' އޭ އަރާފައި އޮތް މަންޒަރު ފެނިފައި މާ ގިނައިރެއްނުވެ މައުވާ އެ ކޯލް ރިސީވްކުރިއެވެ.\n"ހެލޯ މަންމާ..." މައުވާ އެހެން ބުނެލީ އަޔާޒް ހޮޓެލުން ނިކުމެގެން އާދޭތޯ ބަލަން ކުޑަދޮރުން ބޭރަށް ނަޒަރެއް ދެމުންނެވެ.\n"ހެލޯ....ކޮބާ އަޔާޒްއަށް ދައްކައިފިންތަ ހުރިހާ ކަމެއް؟" އެކޮޅުން މަންމަ ސުވާލުކުރިއެވެ.\n"ނޫން އަދި ނުދައްކަން. ދެއްކުމުގެ މަގުމަތީގަ މިހިރީ. އަޔާޒް ގޮވައިގެން ކްލަބަށްދާން މިއުޅެނީ." މައުވާ ބުނެލިއެވެ.\n"އެހެންތަ؟ އަސްލު އަޔާޒްއަށް ހުރިހާ ވާހަކައެއް ކިޔައިދީގެން ތި ނަގަނީ ވަރަށް ބޮޑު ރިސްކެއް މައު. އޭނައަށް އަހަރުމެން ކުރާ ކަންތައް ކަމުނުގޮއްސިއްޔާ ވާނެގޮތާއިމެދު ވިސްނާލިންތަ؟ އޭނަ މައު ދޫކޮށްފަ އެ މަލާކްދެކެ ލޯބިވެގެން އުޅެން ފަށައިފިއްޔާޔޯ؟ އަދި ޢާއްމުކޮށް ކުދިކުދި ރަށްރަށުގަ އުޅޭނީވެސް ދީންވެރި ކުދިންވިއްޔާ. އަޔާޒް އަހަރުމެންނާ ދެކޮޅުވުމުގެ ގޮތުން މަލާކްއާ މުޅިން ތަތްވެގެން އުޅެން ފަށައިފިއްޔާ ވެސް ވަރަށް ގެއްލުންވާނެ." އެކޮޅުން މައުވާގެ މަންމަ ކަންބޮޑުވުން ފާޅުކުރިއެވެ.\n"މަންމާ....ނަން އޮފް ދެޓް ވިލް ހެޕެން! އަޔާޒް އަހަރެން ދަންނަތާ3އަހަރު ވެއްޖެ. އަޔާޒްއަކީ ތިހާ ދީނާއިގެން އުޅޭ މީހެއްނޫން އެއްގޮތަކަށްވެސް. ކިރިޔާވެސް އެކަހަލަ ވާހަކައެއް ދެއްކިއްޔާ ދައްކާނީ އޭނަގެ ބައްޕަގެ ހަނދާނުގަ. އެންޑް ދެޓްސް އިޓް! އައިމް ޝުއާރ އަޔާޒް އަހަރުމެންނަށް ސަޕޯޓް ކުރާނެކަން. އަޔާޒްއަކީ ނުލާހިކު މޮޑަން ވިސްނުމެއްގެ ވެރިއެއް.....ޕްލަސް ޑޯންޓް އިވެން ޓޯކް އެބައުޓް މަލާކް. މަލާކްއަކީ ހުވަފެނުން ވެސް އަޔާޒްއާ ކައިރި ވެވޭނެ ފެންވަރުގެ މީހެއްނޫން. އަދި އަމުދުން މި ވޭތުވި3ދުވަހުގެ ތެރޭގަ އަހަންނާ އަޔާޒް ނުލާހިކު ކްލޯޒްވެއްޖެ. ވީއިރު އަހަރުމެން ވަތްކެއް ނުވާނެ." މައުވާ އެހެން ބުނެލީ ނުހަނު ޔަޤީންކަމާއި އެކީގައެވެ. އަޔާޒްގެ ހިތުގެ ފުން މިނުގައި އުފަންވާން ފަށާއިފައިވި އިޙްސާސްތަކާއިމެދު ނޭނގޭ ޙާލުގައެވެ.\nމައުވާގެ އެ ވާހަކަތައް އަޑުއެހުމަށްފަހު އޭނަގެ މަންމަ ފުން ނޭވައެއް ދޫކޮށްލި އަޑު އިވިފައި މައުވާގެ ދެބުމަ ކައިރިވިއެވެ. އޭނަގެ އެ ބަސްތައް ސާބިތުކޮށްދިނުމުގެ ރޫޙެއް އިހުނަށްވުރެ ބޮޑަށް އޭނަގެ ހިތުގައި އުފެދިގެން ދިޔައީ އެވަގުތެވެ.\n"އޯލް ދަ ބެސްޓް އެހެންވެއްޖެއްޔާ. އަޔާޒް މައުއަށް ރުޅިއަޔަސް ޖަސްޓް މޭކް ޝުއާރ އޭނަ މަލާކްއާ ނުގުޅޭތޯ. މަންމަ ބުނާނެ އިތުރު ވާހަކައެއް ނެތް." މަންމަ ބުނެލި އަޑު އިވުނެވެ. ހަމަ އެވަގުތު ހޮޓެލުން ނިކުމެގެން އެދިމާލަށް އަންނަމުން ދިޔަ އަޔާޒް މައުވާއަށް ކުޑަދޮރުން ފެނިގެން ދިޔައެވެ.\n"އާނ މަންމާ ދެން ބާއްވަނީ. އަޔާޒް އެބަ އާދޭ! ބާއި!" މައުވާ އެހެން ބުނެލުމުން އޭނަގެ މަންމަވެސް ބާއިއޭ ބުނެލުމުން މައުވާ ފޯނު ކަނޑާލިއެވެ. އެ ހިނދު އަޔާޒް އެ ކާރާއި ނުހަނު ކައިރިވަމުން މައުވާއާއި ހިނިތުންވެލީއެވެ. މައުވާ އެވަގުތު ހަމަޖެހުން ނެތިފައިވި ހިތެއްގެ ސަބަބުން ހިނިތުންވާންޖެހުނީ ގަދަކަމުންނެވެ. އަޔާޒް ވަކި މަޑުކުރުމެއްނެތި ކާރުގެ ކުރިމަތިން ގޮސް ކާރުގެ ކުރީ ސީޓަށް އަރައި ދޮރު ލައްޕާލިއެވެ.\n"ހާއި!" އަޔާޒް ބުނެލީ އުޖާލާވި ހިނިތުންވުމަކާއި އެކީގައެވެ.\n"ހާއި!" މައުވާ އަޔާޒަށް ލުއި ގޮތަކަށް ބަލާފައި ކާރުގެ ގިޔަރު ބަދަލުކޮށް ކާރު ދުއްވަން ފެށި ގޮތުން އަޔާޒްގެ ހިތް ދެރަވިއެވެ. ދާދި ދެންމެއަކު ކޮންމެވެސް އަންހެން ކުއްޖަކު އޭނަގެ ލޯބިވެރިޔާއަށްޓަކައި އޭނަ ކޮށްދޭނެ ކަންތައް ކިޔައިދީފައިވި ގޮތް ހަނދާނަށް އައުމުން އިތުރަށް މާޔޫސްވިއެވެ. އެކުއްޖާ ގޮތަށް މައުވާ ނުވާންވީ ކީއްވެބާއޭ ހިތަށްއެރި ވަގުތު އަޔާޒަށް ކުރިމައްޗަށް ނަޒަރު ހުއްޓާލެވުނީ ހިސާބަކަށް ނުރުހުންވެފައި އިނދެއެވެ.\nދަތުރުގެ ފުރަތަމަ 10 މިނެޓް ވޭތުވެގެން ދިޔައީ މަރު ހިމޭންކަމުގައެވެ. އަޔާޒާއި މައުވާ ތިބި ގޮތުން އެއީ ދެ ލޯބިވެރިންނޭ ވެސް މީހަކު ނުބުނާނެއެވެ. އަޔާޒްގެ ސިކުނޑީގައި މަލާކް ދެއްކި ވާހަކަތައް ދައުރުވަމުން ދިޔައިރު މައުވާގެ ޚިޔާލުތައް ވެސް ވީ އެހެން ދިމާލެއްގައެވެ. އޭނަ އަޔާޒަށް ކިޔައިދޭން އުޅޭ ޙަޤީޤަތާއިމެދު އޭނަ ނުތަނަވަސްވެފައިވެއެވެ. މި ހުރިހާ ދުވަހު އަޔާޒްގެ އަތުން ލާރި ހޯދައިގެން ކުރި މަސައްކަތާއިމެދު އަޔާޒް ދެކޭނީ ކިހިނެއްބާއޭ ހިތަށްއަރަމުން ދިޔައެވެ. އެއްސިކުންތުގައި ހުރިހާ ކަމެއް ރަނގަޅުވާނެއޭ ހިތް ބުންޏެއްކަމަކު އަނެއް ސިކުންތުގައި ހުރިހާ ކަމެއް ބަރުބާދުވެގެންދާ މަންޒަރުވެސް އޭނައަށް ސިފަވަމުން ދިޔައެވެ. މަންމަ ބުނިހެން އަޔާޒަށް މި ވާހަކަތައް ކިޔައިނުދޭން ވެސް އެތައް ފަހަރެއްގެ މަތިން ހިތަށްއެރިއެއްކަމަކު މައުވާ އޭނަ އެއްފަހަރު ނިންމި ކަމަކުން ފަސްޖެހޭކަށް ބޭނުމެއްނުވިއެވެ. އަޔާޒަށް ޙަޤީޤަތް ކިޔައިދޭން އޭނަ ނިންމީ އޭނަ ފަދައިން އަޔާޒް ކަހަލަ ހަރުދަނާ ޝަޚްޞިއްޔަތެއްގެ އެހެން ދިވެއްސެއް ވެސް އެ ޚިޔާލުތަކަށް ތާޢީދުކުރާކަން ދެއްކުމަށްޓަކައެވެ. އެހެންވެއްޖެނަމަ އޭނަ ހިންގާ 'ޕްރޮޖެކްޓް' ގެ ކާމިޔާބީ ދެގުނަވެގެން ދާނެއެވެ. އެ ކާމިޔާބީ ލިބިގަތުމުގެ އަވައިގައި ބައެއްފަހަރު އަޔާޒް އޭނައަށް ރުޅިއަޔަސް އޭނައަށް ކޮންކަމެއްހޭ މައުވާގެ ހިތް ބުނަމުން ދިޔައެވެ. އަޔާޒް އޭނައަށް ގެއްލުނިއްޔާ އޭނައަށް ފައިސާ ދޭނެ އެހެން މީހަކު އޭނައަށް ހޯދިދާނެއެވެ. މައުވާއަށް އެހެން އެއްވެސް ކަމަކަށްވުރެ ބޮޑަށް މުހިއްމުވީ އޭނަގެ ކާމިޔާބީގެ ގޮތުގައި ސިފަކުރާ ޚިޔާލުތައް ފެތުރުން ފަދައެވެ.\nމައުވާއާއި އަޔާޒްގެ ދެމެދަށް ވެރިވެފައި އޮތް ހިމޭންކަމަށް ނިމުމެއް އައީ މައުވާ ހަމަޖެހުމުގެ ގޮތުން ފުން ނޭވައެއް ދޫކޮށްލަމުން އިނގިރޭސި ލަވައެއް ޕްލޭކޮށްލުމުންނެވެ. ލަވައިގެ އަޑު ނުހަނު ބާރަށް އިވެން ފެށުމުން އަޔާޒަށް އެއްފަހަރު އެ ސްކްރީނަށް އަނެއްފަހަރު މައުވާއަށް ބަލާލެވުނެވެ. މައުވާގާތު ބުނާނެ ވަކި ވާހަކައެއް ނުވިސްނުމުން އަޔާޒް އަނެއްކާވެސް ކުރިމައްޗަށް ނަޒަރު ހުއްޓާލިއެވެ. އެހެނަސް އެމީހުން ދާންއުޅޭ މަންޒިލާއި ގާތްވަމުން ދިޔަދިޔަހެން މައުވާ އެހާރުއްސުރެ އަޔާޒާއި މަޑުމަޑުން އެ ވާހަކަ ޙިއްސާކޮށްލަން ބޭނުންވިއެވެ.\n"ސުވާލެއްކޮށްލަންތަ އަޔާޒް؟" މައުވާ ލަވައިގެ އަޑުމަޑު ކުރަމުން އަހާލިއެވެ. އެއާއެކު އަޔާޒް އަނެއްކާވެސް މައުވާއަށް ބަލާލިއެވެ.\n"ކޮން ސުވާލެއް؟" އަޔާޒަށް ޙައިރާންކަމާއެކީ އަހާލެވުނެވެ. އެ ހިނދު މައުވާ ދޭން އުޅޭ ސަޕްރައިޒާއިމެދު ވެސް ސުވާލުކުރަން ބޭނުންވިއެއްކަމަކު މައުވާ މި ކުރި ސުވާލަކީ އެކަމާއި ގުޅޭ ސުވާލެއްކަމަށް އޭނައަށް ހީކުރެވުނެވެ. މައުވާ އިރުކޮޅެއްގެ ހިމޭންކަމަށްފަހު ޖަވާބު ދިނެވެ.\n"އަޔާޒް ބިލީވް ކުރަންތަ ފްރީޑަމް އޮފް އެކްސްޕްރެޝަންއަށް؟" މައުވާ އަޔާޒަށް ބަލާލުމެއްނެތި ސުވާލުކުރިއެވެ.\n"ތިބުނީ؟" އުއްމީދު ނުކުރާ ކަހަލަ ވާހަކައެއް އިވުމުން އަޔާޒްގެ ނިތަށް ރޫއެރިއެވެ.\n"މިބުނީ.....އަނެއްހެން ޔޫ ނޯ.....ލައިކް ކޮންމެ މީހަކަށް ވެސް އެމީހަކު ދެކޭ ގޮތް ފާޅުކުރުމުގެ މިނިވަންކަން އޮންނަން ޖެހޭކަން. މި ދުވަސްކޮޅު ވަރަށް ޓްރެންޑިންގް ވާހަކައެއްނު އެއީ؟" މައުވާ އެހެން ބުނެލީ ހިސާބެއްގެ ނުތަނަވަސްކަމާއި އެކީގައެވެ.\n"އަހަންނަށް ނޭނގޭ ތި ދައްކާ ވާހަކައެއް މައު....ކޮންކަހަލަ މިނިވަންކަމެއް؟" އަޔާޒަށް އަހާލެވުނެވެ. މައުވާ ދެއްކި ވާހަކަތަކުން މި ދުވަސްވަރު ސޯޝަލް މީޑިޔާގައި ދައުރުވާ ވާހަކަތައް އޭނަގެ ހަނދާނަށް އަޔަސް އެވަގުތު މައުވާ އެ ވާހަކަ ދައްކަންވީ ސަބަބެއް އަޔާޒްގެ ވިސްނުމަކަށްނައެވެ. މައުވާގެ ކާރު ތަނެއްގެ ކުރިމައްޗަށް މަޑުކޮށްލީ އެވަގުތެވެ. އަޔާޒް ކުޑަދޮރުން ބޭރު ބަލާލި ވަގުތު މައުވާ އަބަދުވެސް ގޮސް އުޅޭ ކްލަބް ފެނިގެން ދިޔުމުން އިސާހިތަކު އަޔާޒް ރުޅިން ރަތްވިއެވެ.\n"ސީރިއަސްލީ މައުވާ! އަހަރެން ގޮވައިގެން މިތަނަށްތަ ތިއައީ؟ އާރ ޔޫ މޭޑް އޯ ވަޓް؟!" އަޔާޒަށް އެހެން ބުނެލީ ކޮންޓްރޯލް ނުކުރެވުނު ރުޅިއެއްގެ ސަބަބުން ހަރުއަޑުންނެވެ. މައުވާ އެ ބުއިންތަކުގެ ވަބާއިން ސަލާމަތްކުރަން އޭނަ ކުރިހާ މަސައްކަތަކަށް ފަހުވެސް މައުވާ އޭނައަށް މި މަންޒަރު ދައްކަފާނެކަމަށް އޭނަ ހިއެއްނުކުރެއެވެ.\n"އަޔާޒް ޗިލް......ޑްރިންކް ކުރާކަށް ނޫން މިތަނަށް މިއައީ. އެއްޗެއް ދައްކާލަންވެގެން. ފައިބަބަލަ އިރުކޮޅަކަށް." މައުވާ ބުނެލިއެވެ. އެހެނަސް އަޔާޒަށް ޤަބޫލުކުރަން ވެސް ބޭނުމެއް ނުވެފައި ދަތްކުނޑި ވިކަވިކައި އިނދެވުނެވެ. އޭނަ އިންގޮތަށް އިންނަން ފެށުމުން މައުވާ އަޔާޒްގެ އަތް މަތީގައި އެއްއަތް އަޅާލިއެވެ. އެއާއެކު އަޔާޒް އަނެއްކާވެސް މައުވާއަށް ބަލަން މަޖުބޫރުވިއެވެ.\n"ޖަސްޓް ޓްރަސްޓް މީ އެންޑް ލެޓްސް ގޯ." މައުވާ މަޑުމައިތިރި އަޑަކުން ބުނެލިއެވެ. އެއާއެކު އަޔާޒް މައުވާއަށް ބަލަން އިނދެއިނދެފައި ކުއްލިއަކަށް ކާރުން ފޭބިއެވެ. އަދި ކުރިމަތިން ފެންނަމުން ދިޔަ ކްލަބާއި ދިމާލަށް ދާން ފެށީ މައުވާއަށް ބެލުމެއްނެތިއެވެ. އެހެނަސް މައުވާވެސް ކުޑަކޮށް ދުވެލަމުން ގޮސް އަޔާޒާއި އެއްހަމަ ކުރިއެވެ. އަދި އަޔާޒާއި އެކީ ހިނގަންފެށިއެވެ. ދެމީހުން އެކީގައި ހިނގަމުން ހިނގަމުން ގޮސް ކްލަބްގެ ތެރެއަށް ވަދެވުމާއެކުހެން ފެނުނު މަންޒަރުން އަޔާޒްގެ ފިޔަވަޅުތައް މަޑުޖެހުނެވެ.


ސިޓީއަށް ނޫނެކޭ ބުނެވެން ނެތް: ޖޯޖީނިއޯ\nއޭނާގެ ކޮންޓްރެކްޓްގައި ބާކީ ދެއަހަރު އެބައޮތް\nސިޓީއިން ވަނީ އޭނާ ހޯދުމަށް 50 މިލިއަން ޔޫރޯ ހުށަހަޅާފައި\n31 މެއި 2018 | ބުރާސްފަތި 22:41\nއިޓަލީގެ މިޑްފީލްޑަރު ޖޯޖީނިއޯ\nމެންޗެސްޓާ ސިޓީއަށް ނޫނެކޭ ބުނެވެން ނެތް ކަމަށް ނަޕޯލީއަށް ކުޅެމުން އަންނަ އިޓަލީގެ މިޑްފީލްޑަރު ޖޯޖީނިއޯ ބުނެފިއެވެ.\nއަންނަ ސީޒަނުގައި ޖޯޖީނިއޯ ފެނިގެންދާނީ އިނގިރޭސި ޕްރިމިއާ ލީގުގެ ޓީމަކުން ކަމަށް އިޓަލީގެ މީޑިއާތަކުން އަންނަނީ ރިޕޯޓް ކުރަމުންނެވެ. އެގޮތުން އާސެނަލް އާއި ލިވަޕޫލް އަދި ޗެލްސީގެ އިތުރުން ސިޓީއިން އޭނާއަށް ފާރަލަމުންދާ ކަމަށް ރިޕޯޓް ކޮށްފައިވެއެވެ. ބުދަ ދުވަހުގެ ވަގުތެއްގައި ނަޕޯލީގެ ހަބަރުތައް ގެނެސްދޭ ނޫހަކުން ވަނީ އެ ކްލަބާއި ސިޓީއާ ދެމެދު ޖޯޖީނިއޯގެ ޓްރާންސްފާ އާއި ގުޅިގެން 50 މިލިއަން ޔޫރޯގެ އެއްބަސްވުމަކަށް އައިސްފައިވާ ކަމަށް ރިޕޯޓް ކޮށްފައެވެ.\nޖޯޖީނިއޯގެ އޭޖެންޓް ޖޯ ސަންޓޯސް ވެސް ވަނީ އޭނާއަށް ހުށަހެޅުމެއް އައިސްފައިވާކަން ކަށަވަރު ކޮށްދީފައެވެ. އޭނާ ބުނީ ސިޓީއިން ޖޯޖީނިއޯ ހޯދުމަށް ނަޕޯލީއަށް ހުށަހަޅާފައިވާ ކަމަށާއި އެ ހުށަހެޅުމަށް ނަޕޯލީއިން ފުރަގަސް ދީފައިނުވާ ކަމަށެވެ. އަދި ނަޕޯލީއިން އެ ހުށަހެޅުން ގަބޫލުކޮށްފިނަމަ ހުރިހާ ކަމަކަށް ބަލާނެ ކަމަށް ސަންޓޯސް ބުނެފައިވެއެވެ. އޭނާ ބުނީ ސިޓީއަށް ނޫނެކޭ ބުނެވެން ނެތް ކަމަށާއި ސިޓީގެ ކޯޗަކީ ޔޫރަޕުގެ ފުޓްބޯޅައިގައި ހަރަކާތްތެރިވަމުންދާ ކޯޗުންގެ ތެރެއިން އެންމެ މޮޅު އެއް ކޯޗު ކަމަށެވެ.\nމިމަހުގެ ކުރީކޮޅު ނޫސްވެރިންނާއި ވާހަކަ ދައްކަމުން އޭނާގެ އޭޖެންޓް ބުނީ ޖޯޖީނިއޯ ހޯދުމަށް އިނގިރޭސި ޕްރިމިއާ ލީގުގެ ހަތަރު ފަސް ޓީމަކުން މަސައްކަތް ކުރަމުންދާ ކަމަށެވެ. ހަމައެހެންމެ އެއްވެސް ކްލަބަކާއި ޖޯޖީނިއޯ މަޝްވަރާތައް ކުރިޔަށް ގެންދާނީ ނަޕޯލީއިން ރަސްމީކޮށް ގޮތެއް ނިންމުމުން ކަމަށް ވެސް ސަންޓޯސް ބުނެފައިވެއެވެ.\nޖޯ ސަންޓޯސް ބުނެފައިވަނީ ޖޯޖީނިއޯއަކީ ދުނިޔޭގެ އެންމެ ވަރުގަދަ ގައުމީ ޓީމުތަކުގެ ތެރޭގައި ގުނާލެވޭ އިޓަލީ އަދި އިޓަލީގެ ލީގަށް ވާދަކުރަމުން އަންނަ ނަޕޯލީގެ ކުޅުންތެރިޔަކަށްވުމާއެކު އޭނާ ހޯދުމަށް ގިނަ ކްލަބްތަކަކުން މަސައްކަތްކުރާނެ ކަމަށް އެނގޭ ކަމަށެވެ. އޭނާ ބުނީ ނަޕޯލީގެ ސްޕޯޓިން ޑައިރެކްޓަރ ގެ މަގާމުގައި ހުރި ކްރިސްޓިއާނޯ ގަންޓޫލީއާ ތިން ފަހަރެއްގެ މަތިން މަޝްވާރަކޮށްފައިވާ ކަމަށެވެ.\nނަޕޯލީއާއެކު ޖޯޖީނިއޯ ހަދާފައިވާ ކޮންޓްރެކްޓްގައި ބާކީ ދެއަހަރު އޮތްއިރު ނަޕޯލީއިން އޭނާގެ ކޮންޓްރެކްޓް އާކުރުމަށް އެއްވެސް މަސައްކަތެއް މިހާތަނަށް ކޮށްފައިނުވެއެވެ. އެހެންކަމުން މިއީ އޭނާ ވިއްކާލުމަށް އެކްލަބްއިން ނިންމާފައިވާތީ އެކަމަށް ބާރުލިބޭ ގޮތަށް އެ ކްލަބްއިން ނިންމި ނިންމުމެއް ކަމަށް ބެލެވެއެވެ.\nބްރެޒިލްއަށް އުފަން ޖޯޖިނިއޯ ގައުމީ ފެންވަރުގައި ކުޅެމުން އަންނަނީ އިޓަލީއަށެވެ. ނަޕޯލީގައި ދެއްކި މޮޅު ކުޅުމާއެކު ޖޯޖީނިއޯއަށް ވަނީ އިޓަލީގެ ގައުމީ ޓީމުން ވެސް ފުރުސަތުދީފައެވެ. މިދިޔަ އަހަރުގެ ތެރޭގައި އޭނާ އިޓަލީގެ ގައުމީ ޓީމަށް ކުޅެން ފެށިއިރު މިހާތަނަށް އޭނާ އިޓަލީގެ ގައުމީ ޓީމަށް ކުޅެފައިވަނީ އެންމެ ތިން މެޗެވެ. ނަޕޯލީއާއެކު އޭނާ މިހާރު ހަދާފައިވާ ކޮންޓްރެކްޓް 2020 ވަނަ އަހަރުގެ ނިޔަލަށް ހަމަވާނެއެވެ. އޭނާ ވަނީ 2014 ވަނަ އަހަރުން ފެށިގެން އެ ޓީމަށް 160 މެޗު ކުޅެދީފައެވެ.


America ehee kandaali namaves Belgium in Palestine ah 23 million dollaru | Mihaaru\nޔޫއެންއާރުޑަބްލިއުއޭ އިން ދަނީ ފަލަސްތީނުގެ ރެފިއުޖީންނަށް އެހީވަމުން. --ފޮޓޯ:އީޕީއޭ\nއެމެރިކާ އެހީ ކަނޑާލުމުން ބެލްޖިއަމުން ފަލަސްތީނަށް 23 މިލިއަން ޑޮލަރު\n18 ޖެނުއަރީ 2018 - 16:00 1 comment\nބޮޑު ވަޒީރުގެ ނައިބް އެލެގްޒެންޑާ ޑި ކްރޫ ވިދާޅުވީ ބެލްޖިއަމުން ފައިސާ ދޫކުރަނީ ތިން ބަޔަކަށް ބަހާލައިގެން ކަމަށެވެ. ފުރަތަމަ ޕޭމަންޓް ވަގުތުން ދޫކުރާނެ ކަމަށް ވިދާޅުވި އެވެ.\nޔުނައިޓެޑް ނޭޝަންސް ރިލީފް އެންޑް ވޯކްސް އެޖެންސީ ފޯ ޕަލަސްތީނިއަން ރެފިއުޖީސް ނުވަތަ ޔޫއެންއާރުޑަބްލިއުއޭ އަށް އެމެރިކާ އިން ދޭ 125 މިލިއަން ޑޮލަރުގެ ތެރޭން 65 މިލިއަން ޑޮލަރު ވަނީ ހިފަހައްޓައިފަ އެވެ. އެމެރިކާގެ އެހީ ހިފެހެއްޓީ ފަލަސްތީނަށް ދޭ އެހީ ހުއްޓާލާނެ ކަމުގެ އިންޒާރު ރައީސް ޑޮނަލްޑް ޓްރަމްޕް މި މަހު2ވަނަ ދުވަހު ދީފައި ވަނިކޮށެވެ.\nފަލަސްތީނުގެ އެތައް މިލިއަން ރެފިއުޖީންނަކަށް އެހީ ފޯރުކޮށްދެނީ ޔޫއެންއާރުޑަބްލިއުއޭ އިންނެވެ. އެ އެޖެންސީ 1949 ވަނަ އަހަރު އުފެއްދީ 1948 ވަނަ އަހަރުގެ އަރަބި-އިޒްރޭލް ހަނގުރާމަ އަށް ފަހު ފަލަސްތީނުގެ ރެފިއުޖީންނަށް އެހީވުމަށެވެ. ޔޫއެންއާރުޑަބްލިއުއޭ އިން މިހާރު ދަނީ ފަލަސްތީނުގެ އެތައް މިލިއަން ރެފިއުޖީންނަކަށް ތައުލީމާއި ސިއްހީ އަދި ހިޔާވަހިކަން ފޯރުކޮށްދެމުންނެވެ.\nއިތުރު ލިޔުންތައް ފަލަސްތީން ބެލްޖިއަމް އެމެރިކާ


ރިޔާސީ އިންތިހާބު އޮކްޓޫބަރު 8 ގައި ބާއްވާ ގޮތަށް ހަމަޖައްސައި، އިންތިހާބަށް ކުރިމަތިލުމުގެ ފުރުސަތު ހުޅުވާލައިފި\nރިޔާސީ އިންތިހާބު އަންނަ އޮކްޓޫބަރު އަށެއްގައި ބާއްވާ ގޮތަށް ހަމަޖައްސައި، އިންތިހާބަށް ކުރިމަތިލުމުގެ ފުރުސަތު މިއަދުން ފެށިން އިލެކްޝަންސް ކޮމިޝަނުން ހުޅުވާލައިފި އެވެ.\nދަރުބާރުގޭގެ "ފަންސަވީސް" ގައި ރޭ ބޭއްވި ނިއުސް ކޮންފަރެންސްގައި އިލެކްޝަންސް ކޮމިޝަނުގެ ރައީސް މުހައްމަދު އިބްރާހީމް ވިދާޅުވީ ސިޔާސީ ޕާޓީތައް ވާދަކުރާ ގޮތަށް ރާއްޖޭގައި ބާއްވާ ފުރަތަމަ ރިޔާސީ އިންތިހާބުގެ އޮކްޓޫބަރު އަށެއްގައި ބާއްވައި ވޯޓު ގުނަން ފަށާނީ ހަމަ އެ ރޭ 00:9ގައި ކަމަށެވެ. އަދި އިންތިހާބުގެ ރަސްމީ ނަތީޖާ އިއުލާންކުރާނީ އޮކްޓޫބަރު ނުވަ ވަނަ ދުވަހުގެ ރޭ 30: 11 ގައި ކަމަށް އޭނާ ވިދާޅުވި އެވެ. ވޯޓުލުން އޮންނާނީ އޮކްޓޫބަރު އަށްވަނަ ދުވަހުގެ ހެނދުނު 00:9އިން ރޭގަނޑު 00: 8 އަށެވެ.\nއިލެކްޝަންސް ކޮމިޝަނުން ބުނީ ރިޔާސީ އިންތިހާބަށް ކުރިމަތިލުމުގެ ފުރުސަތު އޮންނާނީ މިއަދުން ފެށިގެން އަންނަ އާދީއްތަ ދުވަހުގެ ނިޔަލަށެވެ. ކެންޑިޑޭޓުން ހުށަހަޅަންޖެހޭ ތަކެތި އިލެކްޝަންސް ކޮމިޝަނަށް ހުށަހަޅަންޖެހެނީ ހުކުރު ދުވަސް ފިޔަވައި ކޮންމެ ދުވަހެއްގެ ހެނދުނު 00:9އިން ހަވީރު 00:4އަށެވެ. ހުކުރު ދުވަހު އެ ތަކެތި ހުށަހަޅަންޖެހެނީ މެންދުރު ފަހު 30:2އިން ހަވީރު 00:4އަށެވެ.\nރިޔާސީ އިންތިހާބަށް ކުރިމަތިލާ ކެންޑިޑޭޓުން އިލެކްޝަންސް ކޮމިޝަނަށް ހުށަހަޅަންޖެހޭ ތަކެތީގެ ތެރޭގައި 40،000ރ. ގެ ޑިޕޮޒިޓަކާއި ސިޔާސީ ޕާޓީއެއްގެ ފަރާތުން ކުރިމަތިލާނަމަ، އެ ކެންޑިޑޭޓަކު ތަމްސީލުކުރާ ސިޔާސީ ޕާޓީއެއްކަން ކަށަވަރުކޮށްދޭ ގަރާރެއް ހިމެނެ އެވެ. އަދި އަމިއްލަ ގޮތުން ކުރިމަތިލާ ކެންޑިޑޭޓެއް ނަމަ އެކަން ބަޔާންކޮށް ގަރާރެއް ވެސް ހުށަހަޅަންޖެހެ އެވެ. އޭގެ އިތުރުން ކޮންމެ ކެންޑިޑޭޓަކު ވެސް އެ ކެންޑިޑޭޓެއްގެ ރަސްމީ އިންތިހާބީ އޮޑިޓަރު ކަމަށް ކަނޑައަޅާ ފަރާތުގެ މައުލޫމާތާއި އެ އޮޑިޓަރު އެކަން ގަބޫލުކުރި ކަމުގެ ގަރާރު ވެސް ހުށަހަޅަންޖެހެ އެވެ. އަމިއްލަ ގޮތުން ކުރިމަތިލާ ކެންޑިޑޭޓެއް ނަމަ އުމުރުން 18 އަހަރު ފުރިހަމަވެފައިވާ މީހުންގެ ތެރެއިން މަދުވެގެން 1،500 މީހުން އެ ކެންޑިޑޭޓަކަށް ތާއީދުކުރާކަން ދައްކައިދިނުމުގެ ގޮތުން އެ މީހުންގެ ނަމާއި ދާއިމީ އެޑްރެހާއި އައިޑީ ކާޑު ނަމްބަރާއި ސޮއި ހުށަހަޅަންޖެހެ އެވެ.\nރިޔާސީ އިންތިހާބު އަންނަ އޮކްޓޫބަރު 10ގެ ކުރިން ބާއްވައި ނިންމަންވާނެ ކަމަށް އާ ގާނޫނު އަސާސީގައި ބުނެފައިވީ ނަމަވެސް އިލެކްޝަންސް ކޮމިޝަނުން ރޭ ބުނީ އެ ބޭފުޅުން މާނަކުރައްވަނީ އިންތިހާބުގެ ފުރަތަމަ ބުރު އެ މުއްދަތުގެ ކުރިން ބޭއްވުމަކީ ރިޔާސީ އިންތިހާބު ބާއްވައި ނިންމުން ކަމަށެވެ. އަދި ދެވަނަ ބުރު އޮކްޓޫބަރު 10ގެ ފަހުން ބޭއްވުމަކުން މައްސަލައެއް ނުނިކުންނާނެ ކަމަށް ވެސް އިލެކްޝަންސް ކޮމިޝަނުގެ މެމްބަރުން ތަކުރާރުކޮށް ވިދާޅުވި އެވެ. އަދި ވިދާޅުވީ އޮކްޓޫބަރު 10ގެ ފަހުން އިންތިހާބުގެ ދެވަނަ ބުރު ބޭއްވުމަކީ ގާނޫނު އަސާސީގައި ބުނާ ގޮތާ ހިލާފު ކަމެއް ނަމަ އެކަން ނިންމާނީ ސުޕްރީމް ކޯޓުން ކަމަށެވެ.\nއިލެކްޝަންސް ކޮމިޝަނުން ހަމަޖައްސައިފައި ވަނީ މި ފަހަރުގެ އިންތިހާބުގައި ހަތަރު ގައުމެއްގައި ވޯޓު ފޮށިތައް ބަހައްޓާށެވެ. އެއީ ސްރީލަންކާގެ ކޮލަމްބޯ އާއި މެލޭޝިއާގެ ކުއަލަ ލަމްޕޫރާއި ސިންގަޕޫރާއި އިންޑިޔާގެ ޓްރިވެންޑްރަމްގަ އެވެ.\nރިޔާސީ އިންތިހާބު އޮކްޓޫބަރު 8 ގައި ބާއްވާ ގޮތަށް މި ހަމަޖެއްސީ އޮކްޓޫބަރު ހަތަރެއްގައި ވެސް އެ އިންތިހާބު ބާއްވަން ގަސްދުކުރާ ކަމަށް އިލެކްޝަންސް އިން ބުނެފައި ވަނިކޮށެވެ. އެކަމަކު އެ ދުވަސް ބަދަލުވީ ރައްޔިތުންގެ މަޖިލީހުން ނިންމަންޖެހޭ ކަންތައްތައް މިދިޔަ ހަފުތާގައި ނުނިމުގެ ސަބަބުންނެވެ.\nއިބްރާހިމް ޢަލީ 29 މިނެޓު ކުރިން\nޕްރައިވަޓައިޒޭޝަން ބޯޑުން ސަރުކާރު ކުންފުނިތައް ނުބަލަހައްޓާ މައްސަލަ މަޖިލިހަށް\nއިބްރާހިމް އާދަމް 29 މިނެޓު ކުރިން


Kuru vaahaka: Fahu dhiha | Mihaaru\nކުރު ވާހަކަ: ފަހު ދިހަ\n27 މެއި 2019 - 08:41 35 comments\nފިރިހެނުންނާއި އަންހެނުން ތަފާތުވަނީ ކޮންގޮތަކުން ހެއްޔެވެ؟ އަންހެނުންގެ ކަމަކަށް އޮންނަނީ ކެއްކުން ހެއްޔެވެ؟ ގޭތެރޭގެ މަސައްކަތްކުރުން ހެއްޔެވެ؟ ފިރިހެނުން އުޅެން ޖެހެނީ ބޭރުގައި ހެއްޔެވެ؟ އެ މީހުންނަށް ގޭތެރޭގެ މަސައްކަތް ހަރާމީ ހެއްޔެވެ؟ ނުވަތަ ކަމެއް ކުރަން ނުޖެހެނީ ހެއްޔެވެ؟ ހިތަށް އަރައި ފައިބަމުންދާ ޚިޔާލުތަކުން ބޮލަށް އުނދަގޫވާވަރު ވެއެވެ.\nމިއަދުވެސް ބަދިގެއަށް ވަން އިރު ދޭއް ނުޖަހައެވެ. ކަމަކަށްފަހު ކަމެއް ކުރުމަށް މަންމަ އެބަ ބުނެއެވެ. ފުރަތަމަ ބުނީ ފިޔާކޮޅެއް ކޮށުމަށެވެ. އެއަށްފަހު ޖެހުނީ ރޮށި ފިހާށެވެ. އެކަމުން ސަލާމަތްނުވެ އުޅެނިކޮށް ދެން އެ ބުނީ ކަރާފަނި ގިރާށެވެ. އަދި ގޭތެރެ ކުނިކެހުން އޮތީއެވެ. މޮޕުވެސް ލާންޖެހެއެވެ. އިރު އޮއްސުމުގެ ކުރިން ތަށިތައް ދޮވެ މޭޒުމައްޗަށް ވެސް ނަގަންޖެހެއެވެ. ހައްތަހާ ވެސް ކުރަން ޖެހޭހާ ކަންކަމެވެ. މި ކަންކަން އަހަރެން ނުކިރިޔަސް މަންމައަށް ވެވުނުވަރަކުން މި ކަންކަން ކުރާނެއެވެ. އެ މަންޒަރު ބަލައިކަށް އަހަރެންނަކަށް ކެތެއް ނުވެއެވެ. ހިތްހަމައެއް ނުޖެހެއެވެ. ހިތްހަމަ ނުޖެހެނީ އަހަރެންނާއި މަންމަ އެކަނި އެކަންކަން ކުރަން ޖެހޭތީއެވެ. ބައްޕައާއި ބޭބެ ވެސް އެތިބީއެވެ.\nބޭބެ އެއިނީ ޓީވީ ބަލާށެވެ. ބޭބެ އަހަރެންނަށް ވުރެ ދެ އަހަރު ބޮޑުވާނެއެވެ. ގޭގައި ބޭބެ ކުރަންޖެހޭ ކަމެއް ނޯވެއެވެ. ނޫނެކެވެ. ބޭބެއަށް ކަމެއް ނުޖައްސަނީއެވެ. ބޭބެއަށް ވަގުތު ގިނަ ވަނީ އެހެންވެއެވެ. އެކަމަކު ބޭބެއަށް ވެސް ކުރެވޭނެ ކިތަންމެ ކަމެއް އެބަ ހުއްޓެވެ. ގޭތެރެ ކުނިކެހިދާނެއެވެ. މޮޕް ވެސް ލެވިދާނެއެވެ. ކަރާ ފަނި ވެސް ގިރިދާނެއެވެ. ނަމަވެސް އެއިން ކަމެއް ބޭބެ ކުރާތަން ފެނުމަކީ މަންމައާއި ބައްޕަގެ ހިތަށް ކެތްވާވަރު ކަމަކަށް ނުވާނެއެވެ. އެ މީހުންގެ ވިސްނުމުގައި އެއީ ފިރިހެން ކުދިން ކުރާ ޒާތުގެ ކަންކަމެއް ނޫނެއެވެ. ބޭބެއަށް ވެސް ހީވެފައި އޮންނަނީ އެހެން ތޯއްޗެކެވެ.\nރޯދަ މަހުގެ ތިން ވަނަ ދިހައެއް ފެށުނީއެވެ. އަޅުކަމުގައި އުޅެން އަހަރެން ވެސް ބޭނުމެވެ. ސަވާބާއި ދަރުމަ ހޯދަން މަންމަ ވެސް ބޭނުން ވާނެއެވެ. އަހަރެންނަކީ ވެސް އިންސާނެކެވެ. ކުށްތަކުން ތައުބާވެ، ފަހު ދިހައިގެ ސަވާބާއި ދަރުމަ ހޯދަން އަހަރެންގެ ހިތް ވެސް އެދެއެވެ. އެކަމަކު ވަގުތު ކޮބައި ހެއްޔެވެ؟ އެކެއް ޖަހަންދެން އުޅެނީ ސްކޫލުގައެވެ. ގްރޭޑް 10 ގައި އުޅޭތީ ބައެއް ދުވަސްދުވަހު ދޭއް ޖަހަންދެން ވެސް ސްކޫލުގައި އުޅެންޖެހެއެވެ. ގެއަށް އަންނަ ގޮތަށް ޖެހެނީ ބަދިގެއަށް ވަންނާށެވެ.\nމިއަދުވެސް ސްކޫލުން ގެއަށް އައި ގޮތަށް ވަނީ ބަދިގެއަށެވެ. އޭރު މަންމަ އުޅެނީ ބަދިގޭގައެވެ.\n"ކޮބަ ހާދަ ލަސްވީ މިއަދު. މިހާރު ދެ ގަޑި ބައިވެގެން އެ ދިޔައީ. އަވަހަށް ރޮށި ފިހަން ފަށާ. މިއަދު ތަންކޮޅެއް ގިނައިން ރޮށި ފިހާތި. ރޯދަ ވީއްލަން ވެސް ހަތަރު މީހަކު މިއަދު އަންނާނެ. ތަރާވީހަށް ރަފީގުބޭ ގޭ މީހުން އަންނާނެ،" ގުޅަ ތެލުލަން ހުރި މަންމަ ތެޔޮ ތާހަށް ގުޅަ މުށެއް އަޅަމުން ބުނެލިއެވެ.\nމަންމަ އެ ދިނީ ކުޑަވަރެއްގެ އިންޒާރެކެވެ. އިރުއޮއްސޭ ވަގުތާއި ތަރާވީސް ވަގުތު އަހަރެން އެ ތަނުގައި ހުންނަން ޖެހޭކަމުގެ މެސެޖެވެ. މިރޭ ވެސް އެ ގެއްލުނީއެވެ. މާދަމާއަށް ނިންމަންޖެހޭ އެތައް ފިލާވަޅެއް އެބަ ހުއްޓެވެ. މި ރެއަކީ ފަހުދިހައިގެ ފުރަތަމަ ރެއެވެ. ހިތަށް އަރުވައިގެން މި ހުރީ ތަރާވީސް ކުރަން މިސްކިތަށް ވެސް ދާށެވެ. ރޯދައަށް ހުއްޓަސް އަހަރެންގެ ހިތުން އުފައްދަމުން ދިޔައީ ހިތްހަމަ ނުޖެހުމެވެ. އެއަށް ވުރެ ބޮޑަށް ވީ ދެރައެވެ. ފިރިހެން ކުއްޖަކަށް ވީނަމައޭ ހިތަށް އެރިއެވެ. އޭރުން ގައިމު ވެސް މި ހުރިހާ ކަމެއް ކުރާކަށް ނުޖެހުނީހެވެ. އެކަމަކު މަންމައަށް މި ހުރިހާ ކަމެއް ޖައްސާނީ ކިހިނެއް ހެއްޔެވެ؟ ބައްޕަމެން އުފާކޮށްދިނުމަށް ކޮންމެ ފަދަ ގުރުބާނެއް ވާންވެސް މަންމަ އެ ހުންނަނީ ތައްޔާރަށެވެ.\n"ކޮންމެ ރެއަކު ތަރާވީހަށް މި ބައިވަރުތައް ހަމަ ހަދަންޖެހޭތަ؟ ކީއްތަ ވާނީ މި ހަދަން ޖެހޭ ވަރު މަދުކޮށްލިއްޔާ. ކޮންމެ ރެއަކު ތަރާވީހަށް ގެއަށް އެ ގެންނަ މީހުން ގެނައުން ހުއްޓާލިއްޔާ. މިހާ ވަރަށް ހެދިކާ ހަދާ ގެއެއް މި ރަށަކު ވެސް ނުހުންނާނެ ކަންނޭނގެ. އަހަރެން ހިތަށް އަރާ ކީއްކުރަން ކުރާ ކަމެއް ބާއޭ؟" އަހަރެންގެ ދުލުން ބޭރުވި ނުތަނަވަސް ޖުމުލަތައް މަންމަގެ ކަންފަތުގައި ހަމަ ޖެހުމާއެކު މަންމަވެސް ފެށިއެވެ.\n"މިއަދު ވެސް އަނެއްކާ ފެށީ ދޯ؟ އަންހެން ކުދިން އުޅޭނީ މި ގޮތަށް. ބަދިގޭ ކަންކަން ނުކުރެވޭނަމަ އަންހެން ކުއްޖަކަށް ނުވާނެ. އެހެން ނޫނަސް ރޯދަ މަހު މީސްމީހުންނަށް ކާއެތިކޮޅު ދިއްކޮށްލުމަކީ ހާދަ ސަވާބު ހުރި ކަމެކޭ،" ވަރަށް ނޫން ގޮތަކަށް މަންމަ ދިފާޢުކުރީ ބައްޕައެވެ.\n"އެކަމަކު މަންމާ! މިގެއަށް މި އަންނަނީ ބައްޕަގެ ރައްޓެހިން. މިއަށްވުރެ ފަގީރު ބަޔަކު މި ރަށުގައި ނެތީތަ؟ މި ވަރަށް ހެދިކާތަކާ ފަނިތައް ނުހަދާ ފަރު ނުޖެހެނީތަ؟" ހިތަށް ވެރިވެފައިވާ ނުތަނަވަސްކަމުން ބައެއް އަނެއްކާ ވެސް އަހަރެން ބޭރުކުރީމެވެ.\n"މިހާރު ތި ދަނީ މާ މައްޗަށް. ބައްޕަމެން ކުރާ ކަންކަމަށް ބެހޭކަށް ނާޒަކަށް ނުޖެހޭ. ނާޒަށް މި ގޮތަށް އުޅެން މި ޖެހުނީ ހަމައެކަނި މި ރޯދަމަހު އެކަންޏެއްނު. މަންމަ މި ގޮތަށް އުޅޭތާ މިހާރު 23 އަހަރު. ތި ޝަކުވާތަކެއް މަންމައެއް ނުކުރަން. ތި އުދާސްތަކެއް ބޭރެއް ނުކުރަން. ތިހައި އުނދަގޫ ވެގެންނެއް މަންމައެއް ނޫޅެން. މަންމައަށް ވިސްނޭ މިއީ މަންމަގެ ޒިންމާއެއްކަން. މަންމަމެން ކުރަންޖެހޭ ކަމެއްކަން. ދަރިފުޅަށް މިކަން ގަބޫލު ނުކުރެވެނީތަ؟" މަންމަގެ ތަޖުރިބާ ހިއްސާ ކުރުމަށްފަހު، މަންމަ ކުރީ ސުވާލެކެވެ. މަންމަ ހީކުރީ މަންމަގެ ވާހަކަތަކުން އަހަރެން ކުރި ބައްދާލެވިދާނެ ކަމަށެވެ.\n"މިއީ ހަމައެކަނި އަންހެނުން ކުރަންޖެހޭ ކަމެއްތަ؟ އެ އޮތީ ބޭބެ. ސިޔަރަތު އަޑުއަހަނިއްޔޯ. ކޮންމެ ދުވަހަކު މި ގަޑީގައި ނިދަނީ. ހަވީރުވުމުން އެ ނުކުންނަނީ ބުރުޖަހަން ބޭރަށް. އަތުން ފައިން ކުރަންޖެހޭ ކަމެއް ނޯވޭ. ގައިމު ބޭބެއަށް ވެސް ކުރެވޭނެ ކިތަންމެއް ކަމެއް އެބަ ހުރި ދޯ؟ މި ބުރަކަމުގައި މި ބިޒީކަމުގައި އުޅެންޖެހެނީ އަންހެނުން އެކަނިތަ؟ ބާޒާރުކޮށްލަ ދިނީމާ ބައްޕައާއި ބޭބެ ކޮށްދެންޖެހޭ ހުރިހާ ކަމެއް އެ ނިމުނީތަ؟" އަހަރެންގެ ދޫ އަހަރެންނަކަށް ކޮންޓްރޯލެއް ނުކުރެވުނެވެ. ބުނެވުނީ ކިހައި ވަރެއްގެ ވާހަކައެއްކަން އެނގުނީ މަންމަގެ މޫނުގެ ކުލަވަރު ބަދަލުވުމުންނެވެ.\n"އައްދޭ. ތި ބުނީ ބޭބެއާއި ބައްޕަގެ ވާހަކަތަ؟ އެއީ ފިރިހެނުން. ނާޒް ތި ބުނަނީ މި ކަންކަން ބޭބެ ލައްވާ ކުރުވާށޭތަ؟ ބައްޕަ ވެސް ބަދިގެއަށް ވައްދާށޭތަ؟" އަހަރެންގެ ވާހަކަތަކުން މަންމަގެ ހިތްހަމަ ނުޖެހުން ވީ އިތުރެވެ. މަންމަގެ އަޑުވީ ބާރެވެ.\n"ދެން ތި ވާހަކަތައް ހުއްޓާލައި މަސައްކަތް ފަށާ. މާ މޮޅުވެގެން ފާޑުފާޑުގެ ވާހަކަ ދައްކާނެ ކަމެއްނެތް. މިހާރު ސަތޭކަ ދުވަހު ބުނެފީމެންނު ބޭބެއަކީ ފިރިހެނެކޭ. ނާޒާއި ބޭބެއާ ތަފާތު ވާނޭ،" އަހަރެންނަށް އިތުރު ޖުމުލައެއް ނުބުނެވެނީސް މަންމަ ޖެހުނީ ބޮޑުތާނގައެވެ.\nކޮންމެ ކަމެއް ވެސް މަންމަ ގުނާނީ ސަތޭކައިންނެވެ. ސަތޭކަ ފަހަރު ބުންޏަސް، ދުއިސައްތަ ފަހަރު ބުންޏަސް އަހަރެންނަށް ގަބޫލު ނުކުރެވޭ ކަންކަމުގެ ވާހަކަ އަހަރެންނަށް ވެސް ދެއްކޭނެއެވެ. އަހަރެން ދައްކާނަމެވެ. އަހަރެންގެ ނާރުތަކުގައި ހިނގަމުން ދިޔަ ހޫނު ލެއިން މުޅި މީހާ ދިޔައީ ކެކެމުންނެވެ. ނަމަވެސް ހިތުގެ މައްޗަށް އަހަރެން ގަދަވެގަތީމެވެ. ދެއްކި ވާހަކަތައް ބޮޑު ޒުވާބަކަށް ވެދާނެތީ ދޫތަޅުލައި ރޮށި ފިހަން ފެށީމެވެ.\nއަޑު ބާރުކޮށްފައިވާ ރޭޑިއޯއިން އިވެމުން ދިޔައީ ގުރުއާނުގެ އާޔަތްތަކެވެ. ދެން އިވޭނީ ބަންގިއެވެ. އަހަރެން ދިޔައީ ތަށިތަކަށް ފަނި އަޅަމުންނެވެ. މަންމަ ދިޔައީ މޭޒު މައްޗަށް ކާތަކެތި ނަގަމުންނެވެ. އޭރު ބޭބެ އައިސް މޭޒު ދޮށުގައި އިށީންނަނީއެވެ. ބައްޕަގެ ރައްޓެހިންނާއެކު ބައްޕަ ވެސް ކާގެއަށް ވަންނަނީއެވެ.\n"ކޮބާ އަދިވެސް ނުނިމެނީތަ؟ މިއަދު ހާދަ އަތްމަތި ތަތޭ،" ކާގެއަށް ވަންނަމުން ބައްޕަ ވާހަކަދެއްކީ އަހަރެންނާއެވެ. އަހަރެން ޖަވާބުދޭ ހިތެއް ނުވިއެވެ. އަޑު ނުއިވޭކަމަށް ހަދައިގެން ހުރީއެވެ.\n"ނޫން. ދެން މި ނިމުނީ. ބަންގިއާއެކު ހަމަ ފަށަންވީ،" އަހަރެންނަށް ބަލައިލުމަށްފަހު މަންމަ ޖަވާބު ދިނެވެ.\n"ހާދަ ސާމާނެކޭ މި އޮތީ ހާދާލާފައި. މީ ހަމަ އަހަރެމެން އަންނާތީ ހެދިހާ ތަކެތި ތަ؟" ކާމޭޒު ފެނިފައި ބައްޕަގެ ރައްޓެހިންގެ ތެރެއިން ތަންކޮޅެއް ދުވަސްވީ މީހަކު ސުވާލުކޮށްލިއެވެ. އެ ސުވާލު ނުކުރެވޭ ވަރެއް ވެސް ނޫނެވެ. އެ ބޮޑު މޭޒު އެ ވަނީ ތަފާތު ރަހަތަކުން ފުރިފައެވެ. ފޮނި ބޯކިބަލާއި ކުޅި ބޯކިބަލެވެ. ހުނިހަކުރާއި މަސްފަތަފޮޅިއެވެ. ހަނޑުލު ގުޅައާއި ކުކުޅު ބަޖިޔާއެވެ. ދެ ވައްތަރެއްގެ މަސްހުނި ވެސް އެބަ ހުއްޓެވެ. ނުވިތާކަށް ބަޓަރ ޗިކަންވެސް އެބަ ހުއްޓެވެ. އެ ވާހަކަ އިވިފައި އަހަރެންނަށް ކުޑަ ހިތްހަމަ ޖެހުމެއް ލިބުނެވެ. މަސައްކަތްތަކެއް ކުރެވިއްޖެ ކަމުގެ އިހުސާސް ކުރެވުނެވެ.\n"މިއީ ކޮންމެ ދުވަހެއްގެ ވެސް އާދަ. ކޮންމެ ދުވަހަކު ވެސް ކޮންމެ ވެސް ބަޔަކު ގެނެވޭތޯ ބަލަން. އަނެއްކާ ތަރާވީހަށް ވެސް ބަޔަކު ގެނެވޭތޯ ބަލަން" ބައްޕަ ފަޚުރުވެރިކަމާއެކު އޮޅުންފިލުވައި ދެމުން ދިޔައީ ބައްޕަ ކަންތައްކުރަމުން ދާގޮތެވެ.\n"އެކަމަކު މިއީ ހާދަ މަސައްކަތެކޭ. މަށަށް ހީވަނީ ހެނދުނު ވަންނަގޮތަށް މި ވެރީން އުޅޭނީ ބަދިގޭގައި ހެން،" އަނެއްކާ ވެސް ވާހަކަ ދެއްކީ އެ މީހާއެވެ. އެ މީހާގެ ވާހަކަތައް އަހަރެން ދިޔައީ އަޑު އަހަމުންނެވެ.\n"ރޯދަމަސް ވީމާ އަންހެންވެރީން އުޅޭނީ މި ކަހަލަ ގޮތަކަށް. އަހަރެމެންނަށް ކާންދިނުމަކީ އެމީހުންނަށް ލިބޭ އުފަލެއްނު. މީރު، އާ އެއްޗެއް ހަދާލުމަކީ އެ ވެރީންނަށް ލިބޭ ޝަރަފެއްނު. އަންހެނުންގެ ކޮންމެ ކެއްކުމެއް ވެސް ވަރަށް ފުރިހަމަވާނެ. އަނެއްކާ ދަރިފުޅު ވެސް މިހާރު އެހައި މޮޅަށް ކައްކާނެ،" ބައްޕަގެ ވާހަކަތަކުން މަންމައަށާއި އަހަރެންނަށް ކުރީ ތަޢުރީފެވެ. ނަމަވެސް އެ ތަޢުރީފުން އަހަރެންގެ ހިތަށް ލިބުނު އުފަލެއް ނެތެވެ. ބައްޕަމެންގެ އެ ވާހަކަތައް ހުއްޓުވީ އިވެމުން ދިޔަ ބަންގިއެވެ. އެ އަޑާއެކު ރޯދަވީއްލަން ފެށުނެވެ.\nއަހަރެންނާއި މަންމަ ރޯދަވީއްލީ ބަދިގޭގައެވެ. ކޮޅަށް ތިބެއެވެ. މޭޒު ދޮށުގައި ތިބީ ބައްޕަ އާއި ބޭބެއާއި ގެއަށް އައި މެހުމާނުންނެވެ. އެއީ ބައެއް ދުވަސް ދުވަހުގެ އާދައެވެ. މަންމައާއި އަހަރެންނަށް ކެވޭނީ އެ މީހުން ދިޔައިމައެވެ. އަހަރެމެންނަށް ޖެހޭނީ ތަށިމަތި ބަލަހައްޓާށެވެ.\nއިރުތަކެއް ފަހުން އެ މީހުން ދިޔައެވެ. އަހަރެންނާއި މަންމަ، ކާމޭޒާ ކައިރިވީމެވެ. އޭރު ބޭބެއާއި ބައްޕަ ވެސް ތިއްބެވެ.\n"މިއަދުގެ ރަހަތައް މާ މީރެއް ނޫން. އެ މީހުންނަށް ވެސް މާ ކަމުދިޔަ ހެނެއް ހިއެއްނުވޭ. ކެއުމާ ގުޅޭގޮތުން އެއްޗެކޭ ވެސް ނުބުނޭ. ހީވަނީ ހަމަ ކަމުނުދަނީ ހެން. މަށަށް މަސްހުނީގައި ވެސް ކުޅި ރަހައެއް ނުދޭ،" ކާތަކެއްޗާމެދު ފާޑުކިޔަން ފެށީ ބައްޕައެވެ. އެއީ ކޮންމެ ރެއެއްގެ ވެސް އާދައެވެ. މިކަމުގައި ބައްޕަ އޮންނަނީ ދެ އަނގައެވެ. މީހުންގާތުގައި މަންމަގެ މޮޅު ވެސް ދައްކާނެއެވެ. މަންމަ ބައިންދައިގެން މަންމަ ހަދާ ތަކެތީގެ ރަހަ ނުބައި ވާހަކަ ވެސް ބުނާނެއެވެ. މި ރެއަކީ އެކަހަލަ ރެއެކެވެ. އެ ދައްކަނީ ކޮން ވާހަކައެއް ހެއްޔެވެ؟ މަންމަގެ ހިތަށް ކުރާނެ އަސަރު ނުވިސްނެނީ ހެއްޔެވެ؟\n"ބަޓަރ ޗިކަންގައި ވެސް ލަނީ ފޮނިރަހަ. ހީވަނީ ހަކުރު އަޅާފައި ހުރިހެން. ކަމަކު ނުދޭ. އެއްގޮތަކަށް ވެސް ކަމަކު ނުދޭ،" ބައްޕަ ފެށި ވާހަކަތަކުގައި ހިފާލީ ބޭބެއެވެ. މަންމަ ބަލައިލީ އަހަރެންނަށެވެ. އަހަރެން ހިތްހަމަ ނުޖެހިފައި އިންކަން މަންމައަށް އެނގޭނެއެވެ. އަހަރެންނަކަށް ނުއިނދެވުނެވެ. އެހައި ބުރަކޮށް އެހައި މަސައްކަތުން ކާތަކެތި ތައްޔާރު ކުރުމުން ވެސް އެ ކިޔަނީ ފާޑެވެ. ކުރަނީ މަލާމާތެވެ.\n"މިއަދު ނާޒު ދޯ މި އެއްޗެހި ހެދީ. ރަހަ ނުބައިވެގެން މި އުޅެނީ އެހެންވެ ކަންނޭނގެ. ކިތަންމެ ދުވަހަކު ބަދިގޭގައި އުޅުނަސް ރަހަލައްވާކަށް ނޭނގެ ވިއްޔާ،" ބޭބެ ދިމާކުރީ އަހަރެންނާއެވެ. އަހަރެން އެއްޗެކޭ ނުބުނަމެވެ. ބުނާނެ ހިތްވަރު ނެތީއެވެ. އެ ޖުމުލަތަކުން އަހަރެން ހިތުގައި ޖެހުނީއެވެ.\n"ދެން ތި ވަރަށް ދިމާ ނުކޮށްބަލަ؟" މަންމަ އަހަރެންގެ ދިފާޢުގައި ތެދުވިއެވެ. މަންމައަށް ވެސް އުނދަގޫވީއެވެ.\n"ދިމާކުރާނެއްނު. ބައްޕައަށް އަދި ނޭނގެނީ ނާޒު ކޮންމެ ދުވަހަކު މަންމަ ގާތުގައި ކުރާ ޝަކުވާ. މިއަދު ވެސް އިވޭ ބުނާ އަޑު ތަރާވީހަށް މިހާ ގިނަ މީހުން ގެންނަނީ ކީއްކުރަންހޭ؟ މިހާ ގިނަ އެއްޗެހި ހަދާނީ ކިހިނެއްހޭ؟ މަށަށް ހީވަނީ މިއަދު ނާޒު ގަސްތުގައި ކުރި ކަމެއްހެން. އައިސްފައި ހުރި ރުޅިގަނޑު ކާތަކެއްޗަށް ބޭލީހެން،" ހެމުން ހެމުން ބޭބެ އަހަރެންނާ ދިމާކުރިއެވެ. އަހަރެންނަށް ރޮއި ގަނެވުނެވެ. އިން ތަނުން ތެދުވެވުނެވެ.\n"ތި ކަހަލަކަމެއް އަހަރެންނެއް ނުކުރަން. ނުވެސް ކުރާނަން. ކާތަކެތި ތައްޔާރު ކުރީ މަންމަ. އަޅެ މަންމަ ގާތުގައި އަހާބަލަ. އަޅަން ނުވާވަރު އެއްޗެއް މަންމަ އެޅިންތޯ؟ ރަހަ ނުބައިވީ އަހަރެންނާ ހެދިއެއް ނޫން. އަހަރެންނާ ހެދިއެއް ނޫން،" އަހަރެންނަށް އަޑުން އަޑުނަގައި ރޮއިގަނެވުނެވެ. ހިތުގައި ޖެހި ގިސްލެވެން ފެށުނެވެ. ބައްޕައަށް ލިބުނީ ހައިރާން ކަމެވެ. މަންމަ އިނީ ހުއްޓުން އަރާފައެވެ. ބޭބެ ވެސް މައިތިރިވިއެވެ.\n"ކޮންމެ ދުވަހަކު މި ތަކެތި މި ހަދަނީ ނުލާހިކު މަސައްކަތުން. މަންމަ އެވާ ގުރުބާނީ ފެންނަނީ އަހަރެންނަށް. މަންމަ އެ އުޅޭ ހާލު ބައްޕައަކަށް ބޭބެއަކަށް ނޭނގޭނެ. އަހަރެން ކުރާ މަސައްކަތްތަކެއް ނުވިސްނޭނެ. މި ތެޅޭ ތެޅުމާއި މިވާ ވަރުބައްޔެއް އިހުސާސެއް ނުކުރެވޭނެ. ކޮންމެ ދުވަހެއްގެ މެންދުރުން ފެށިގެން ރޭގަނޑު ދިހަޔެއް ޖަހަންދެން މި އުޅެނީ ކެއްކުމާއި ކެއުމުގައި. ހާރުކާން ގޮވުމާއި ހާރުކެއުން ތައްޔާރު ކުރަނީ ވެސް މަންމަ. މަންމައަށް ނިދަން ދެވޭއިރު އެ ހުންނަނީ ފަތިސްވެފައި. މި ހާލުގައި މަންމަ އުޅޭތާ ކިތައް އަހަރު؟ މި ގުރުބާނީ ވާތާ ކިހައި ދުވަހެއް؟ މަންމަގެ ކެތްތެރިކަން އެބަ އިހުސާސް ކުރެވޭތަ؟ މަންމެގެ އެ މުރާލިކަން އެބަ އެނގޭތަ؟ ކިތަންމެ މުރާލި ވިޔަސް މިއީ އިންސާފެއް ނޫން،" ގިސްލުމާއެކު އަހަރެންގެ ޝަކުވާތައް ބަންޑުން ކޮށްލެވުނެވެ.\n"މަންމައަށް ހަމަޖެހިލައިގެން ތަރާވީސް ކޮށްލެވެނީކީ ނޫން. ދަމު ނަމާދުގައި އިނދެވެނީ ކީ ނޫން. ވަރުބަލިކަން ފިލުވާލާނެ ވަގުތެއް ލިބެނީކީ ނޫން. މިރޭ އެ ފެށެނީ ފަހު ދިހަ. އަޅެ އަހައިބަލަ އަޅުކަމުގައި އިންނާނެ ވަގުތު މަންމަ ބޭނުން ނުވޭތޯ؟ ތަރާވީހާ ދަމު ނަމާދު ކުރަން މަންމަ ބޭނުން ނުވޭތޯ؟ އެކަންކަން ވަރުބަލި ކަމުގައި އިނދެ އެންމެ ފުރިހަމައަށް ކުރެވޭނެތޯ؟" ރޮމުން ރޮމުން އަހަރެންނަށް ބުނެވުނީ އެވަރަށެވެ. އަހަރެން ދުއްވައި ގަތީ ކޮޓަރިއަށެވެ. ދެންވީ ގޮތެއް އަހަރެންނަކަށް ނޭނގެއެވެ. އެނގޭކަމަކީ މަންމައާއި ބައްޕައާއި ބޭބެ އެތައް އިރަކު ވާހަކަދައްކަން ތިބި ކަމެވެ.\nޖެހިގެން އައި ދުވަހު ބައްޕަ އަހަރެންނާ ވާހަކަދެއްކިއެވެ. އަހަރެން ދެއްކި ވާހަކަތައް ބައްޕަ ގަބޫލުކުރާކަމަށް ބުންޏެވެ. އަދި މަންމަ އެވީ ގުރުބާނީ ހަނދާން ކޮށްދިނީތީ ބައްޕަ އުފާކުރިއެވެ. އަހަރެން ވެސް އުފާވިއެވެ. މަންމަވެސް ހިތްހަމަ ޖެހުނެވެ. ބޭބެ ވެސް ހުރީ އުފަލުންނެވެ. މަންމަ މަންމައަކަށް ވަނީ ހަމައެކަނި ކައްކާތީ ނޫންކަމާއި އެ މަންމަ އެއަށް ވުރެ މާ މާތްކަމަށް އަހަރެން ބުނީމެވެ. މަންމަގެ ހުރިހާ ވަގުތެއް އަހަރެމެންނަށް ގުރުބާން ކުރަން ނުޖެހޭ ކަމާއި އެ މަންމަގެ ހިތްހަމަ ޖެހުމާއި އުފާތަކަށް ވަގުތު ދޭން ޖެހޭކަން ހަނދާން ކޮށްދިނީމެވެ. ގޭތެރޭގެ ކަންކަން އެ ދުވަހުން ފެށިގެން ބަދަލުވިއެވެ. އެ ބަދަލާއެކު ފަހު ދިހައިގެ ދުވަސްތައް މަންމަ ހޭދަކުރީ މަންމަ ބޭނުންވާ އަޅުކަމުގައެވެ. މަންމަ ބޭނުންވާ ގޮތަށެވެ. އެ މަންމަޒަރު އެންމެ ގާތުން ދުށީ އަހަރެންނެވެ. މިއަދު މަންމަ ބުނާ ކަހަލައެވެ. ދަރިފުޅު ހާދަ ރަނގަޅެވެ. ދަރިފުޅަށް ހާދަ ވިސްނެއެވެ. ފަހުދިހަ އެ ދަނީ ހާދަ ހިތްހަމަ ޖެހިއެވެ.\nކައިވެނީގެ ނަމުގައި ރޭޕްކުރުމުން ހައްޔަރުކޮށްފި


Covid-19: Argentina Ga Bali Jehe Meehun Ithuruve Hospital Thah Furenee - Vaguthu\nކޮވިޑް-19: އާޖެންޓީނާ ބަލި ޖެހޭ މީހުން އިތުރުވެ ހޮސްޕިޓަލްތައް ފުރެނީ\nއާޖެންޓީނާ އިން ކޮވިޑް-19 އަށް ފައްސިވި މީހުންގެ އަދަދު ތިން މިލިއަނަށް އަރައިފިއެވެ.\nއެ ގައުމުގައި ބަލި ޖެހިފައިވާ މީހުންގެ އަދަދު މިހާ ގިނަވި އިރު، ސިއްހީ މަސައްކަތްތެރިން ބުނަމުން ދަނީ ހޮސްޕިޓަލްތައް ފުރެމުންދާ ކަމަށެވެ.\nއާޖެންޓީނާގެ ހެލްތް މިނިސްޓްރީއިން ހާމަކޮށްފައިވާ ތަފާސް ހިސާބުތަކަށް ބަލާއިރު ވޭތުވެތިޔަ 24 ގަޑި އިރުގެ ތެރޭގައި އެގައުމުން 11,394 މީހުން ކޮވިޑަށް ފައްސިވެ، 156 މީހުން ބަލީގައި މަރުވެފައިވާ ކަމަށް ރިޕޯޓު ކޮށްފައިވެއެވެ. އެއާއެކު އެގައުމުން ކޮވިޑުގައި މަރުވެފައިވަނީ ޖުމުލަ 64,252 މީހުންނެވެ.\nރިކޯޑު އަދަދަކަށް މީހުން ކޮވިޑަށް ފައްސިވާން ފެށުމުން ގައުމުގައި ކޮވިޑާއި ދެކޮޅަށް އަޅާފައިވާ އިތުރަށް ވަރުގަދަކޮށް ގައުމުގެ ރައީސް މި ހަފްތާގައި ވަނީ އިއުލާން ކޮށްފައެވެ. އާޖެންޓީނާގެ ރައީސް ވިދާޅުވީ ކޮވިޑުގެ ދެވަނަ ރާޅުގައި ހޮސްޕިޓަލުތަކާއި އައިސީޔޫތައް ފުރުމަކާއި ގާތަށް އައިސްފި ކަމަށެވެ.\nހޮސްޕިޓަލުތައް ފުރޭތީ ހުރިހާ އެންމެން ވެސް ރައްކާތެރި ކަމުގެ ފިޔަވަޅުތަކާ އެކުގައި އުޅުމަށް ސިއްހީ އިދާރާތަކުން ވަނީ އެދިފައެވެ. ސަރުކާރުގެ ތަފާސް ހިސާބުތަކަށް ބަލާއިރު ގައުމުގެ އިންޓެންސިވް ކެއާ ޔުނިޓް (އައިސީޔޫ)ގެ 68.1 އިންސައްތަ ވަނީ ފުރިފައި ކަމަށެވެ.\nސާޅީސް ފަސް މިލިއަން މީހުންގެ އާބާދީއެއް އޮންނަ އާޖެންޓީނާގެ ހެލްތް މިނިސްޓްރީގެ ރިކޯޑުތަކަށް ބަލާއިރު މިހާތަނަށް އެގައުމުން 7.97 މިލިއަން ޑޯޒް ވެކްސިން ދެވިފައިވާއިރު، ވެކްސިން ދެ ޑޯޒް ވެފައިވަނީ 922,488 މީހުންނަށެވެ. ކޮވިޑުގެ ފުރަތަމަ ޑޯޒް ގިނަ ބަޔަކަށް ދެވިފައިވާއިރު، މިހާތަނަށް ފުރަތަމަ ޑޯޒް ޖެހި މީހުންގެ އަދަދު ވަނީ 6.8 މިލިއަނަށް އަރާފައެެވެ.


Solari vakikoh Real ge coach kamah Zidane hama jahsaifi\nސޮލާރީ ވަކިކޮށް ރެއާލްގެ ކޯޗުކަމަށް ޒިދާން ހަމަޖައްސައިފި\nރެއާލް މެޑްރިޑްގެ ކޯޗު ކަމުން، ސެންތިއާގޯ ސޮލާރީ ވަކިކޮށް، ޒައިނުއްދީން ޒިދާން ރެއާލްގެ ކޯޗު ކަމަށް އަލުން ހަމަޖައްސައިފި އެވެ.\nމިދިޔަ ހަފުތާގައި، ސްޕެނިޝް ކަޕާއި ޗެމްޕިއަންސް ލީގުން ފުރުސަތު ގެއްލުމުގެ އިތުރަށް ސްޕެނިޝް ލީގްގެ ދޮރު މުޅިހެން ބަންދުވުމުން، ސޮލާރީގެ ކުރިމަގާ މެދު ސުވާލު އުފެދުނެވެ. އޭރުވެސް ވާހަކަ ދެކެވުނީ، މި ހަފަުތާގައި ރެއާލްގެ ކޯޗު ކަމުން އޭނާ ވަކި ކުރާނެ ކަމަށެވެ.\nރެއާލް މެޑްރިޑުން ނެރުނު ބަޔާނުގައި ބުނެފައި ވަނީ، ސީނިއާ ޓީމުގެ ކޯޗު ކަމުން ސޮލާރީ ދުރު ކުރި ނަމަވެސް، އޭނާ އާ އެކު ކުލަބުން ހަދާފައިވާ ކޮންޓްރެކްޓް ބާތިލު ނުކުރާ ކަމަށެވެ. އަދި ކުލަބުގައި ދެމިހުރުމުގެ ފުރުސަތު އޭނާއަށް އެބައޮތްކަމަށް ރެއާލްގެ ބަޔާނުގައި ބުނެފައި ވެއެވެ. ރެއާލްގެ ކޯޗު ކަމަށް ޒިދާން ހަމަޖެއްސުމުން މިއީ، އެއް ސީޒަނެއްގައި އެ ޓީމަށް ހަމަޖައްސާ ތިން ވަނަ ކޯޗެވެ.\nމިދިޔަ ސީޒަންގެ ޗެމްޕިއަންސް ލީގް ރެއާލް މެޑްރިޑަށް ހޯދައިދިނުމަށް ފަހު ޒިދާން ރެއާލްގެ ކޯޗު ކަމުން އިސްތިއުފާ ދިނީ، އޭގެ ފަސް ދުވަސް ފަހުންނެވެ. އޭނާގެ ބަދަލުގައި އެ ޓީމުގެ ކޯޗު ކަމަށް ހަމަޖެއްސީ އޭރު ސްޕެއިންގެ ގައުމީ ޓީމުގެ ހެޑް ކޯޗަކަށް ހުރި ހުލެން ލޮޕެޓެގީ އެވެ. އޭނާ އާއެކު ދަށް ނަތިޖާތަކެއް ހޯދުމުން ކޯޗު ކަމުން އޭނާ ވަކި ކުރީ އޮކްޓުބަރު މަހު އެވެ. ރެއާލްގެ ކޯޗު ކަމަށް ސޮލާރީ ހަމަ ޖެއްސީ އޮކްޓޫބަރު 18 ގަ އެވެ.\nރެއާލްގެ ކޯޗު ކަމަށް އައުމަށް ޒިދާން އެއްބަސްވީ ކުޅުންތެރިންގެ ޓްރާންސްފާއާ މެދު އޭނާއަށް ބޮޑެތި އިހްތިޔާރުތަކެއް ދިނުމަށް ރެއާލްގެ ރައީސް ފްލޮރެންޓީނޯ ޕެރޭޒް އެއްބަސް ވުމުންނެވެ. ރެއާލް އާ އެކު މިއަދު ޒިދާން ވީ އެއްބަސްވުން އޮތީ ސީޒަން ނިޔަލަކަށް ނޫނެވެ. އޭނާ ސޮއި ކުރީ ތިން އަހަރަށެވެ. އެ އެއްބަސްވުން ހަމަ ވާނީ 2022 ވަނަ އަހަރު ޖޫން މަހުގެ 30 ވަނަ ދުވަހު އެވެ.


2014 vana aharu Messi aai Chelsea ge deal eh | Mihaaru\n2014 ވަނަ އަހަރު މެސީ އާއި ޗެލްސީގެ ޑީލެއް\n16 އޮކްޓޯބަރ 2020 - 08:12 1 comment\nމަޝްހޫރު ކޯޗު ހޯސޭ މޮރީނިއޯގެ ކޯޗުކަމުގައި ކުޅުނު ގިނަ ޓީމުތަކާ ދެކޮޅަށް ދުނިޔޭގައި އުފެދުނު އެންމެ މޮޅު ކުޅުންތެރިޔާ ކަމަށް ގިނަ ބަޔަކު އެއްބަސްވާ ބާސެލޯނާގެ ތަރި ލިއޮނަލް މެސީ ކުޅެފި އެވެ. އެ މެޗުތަކުގެ ކުރިންނާއި ފަހުން މޮރީނިއޯ ވަނީ ނޫސްވެރިން ތަކުރާރުކޮށް ކުރި ގިނަ ސުވާލުތަކަކަށް ޖަވާބު ދީފަ އެވެ. އޭގެ ތެރެއިން ބައެއް ފަހަރު މެސީ އަށް ކޯޗުކޮށްދޭން ބޭނުންތޯ ވެސް މޮރީނިއޯ ގާތުގައި ނޫސްވެރިން އަހާފައިވެ އެވެ. ސީދާ ޖަވާބެއް މޮރީނިއޯ ގިނަ ފަހަރު ނުދިން ނަމަވެސް ދާދި ފަހުން ނެރުނު އިޓަލީގެ މަޝްހޫރު ޕަންޑިޓް ޖިއަންލޫކާ މާޒިއޯގެ "ގްރޭންޑް ހޮޓެލް ކަލްޗިއޯމެރްކާޓޯ" ގެ ފޮތުގައި ވަނީ 2014 ވަނަ އަހަރު މެސީ އާއި މޮރީނިއޯ އޭރު ކޯޗުކޮށްދިން ޗެލްސީގެ ދެމެދުގައި ހިނގި ޑީލެއްގެ ވާހަކަ ހިމަނައިފަ އެވެ.\nއެ ފޮތުގައިވާ ގޮތުން މެސީ އޭރު ބާސެލޯނާ ދޫކޮށްލުމުގެ ވާހަކަތައް ދައްކަން ފެށީ 2013 ވަނަ އަހަރު ސްޕެއިނުގެ ޕްރޮސެކިއުޓަރުން އޭނާއާ ގުޅޭ ޓެކުހަށް މަކަރުހެދިކަމުގެ ތުހުމަތުގެ މައްސަލަތަކެއް ބަލަން ފެށުމާ ގުޅިގެންނެވެ. މެސީ ދުށް ގޮތުހައި އެއީ ބަޔަކު ރާވައިގެން އޭނާގެ އަގުވައްޓާލަން ކުރި ކަމެކެވެ.\nއެ ދުވަސްވަރު މެސީ ހޯދަން ފުރަތަމަ ބޭނުންވީ ރެއާލް މެޑްރިޑްގެ ރައީސް ފްލޮރެންޓީނޯ ޕެރޭޒް އެވެ. ރެއާލް އޮތީ އޭރު މެސީގެ ބާސެލޯނާ ކޮންޓްރެކްޓް ގަންނަން ދައްކަން ޖެހޭ 250 މިލިއަން ޔޫރޯގެ އިތުރުން އޭރު މެސީ އަށް ބާސެލޯނާ އިން ދެމުން އައި 50 މިލިއަން ޔޫރޯގެ މުސާރަ ދީ ކްރިސްޓިއާނޯ ރޮނާލްޑޯ އެއް ޓީމަކަށް މެސީ ކުޅުވާން އަމާޒުހިފައިފަ އެވެ. އެކަމަކު ޕެރޭޒާ އެކު ދެކެވުނު ވާހަކަތަކުން ވެސް މެސީ ގެންނަން ކުރި މަސައްކަތް ކާމިޔާބުނުވީ އޭނާ ބާސެލޯނާއާ އޮތް ގުޅުމުގެ ސަބަބުންނެވެ. މެސީ ރެއާލަށް ނޫނެކޭ ބުނީ މާ ބޮޑު މަޝްވަރާއެއް ކުރުމެއް ވެސް ނެތި އެވެ.\nޓެކްސްގެ މައްސަލައާ ހުރެ ސްޕެއިން ދޫކޮށްލަން މެސީ ބޭނުންވެގެން އުޅޭކަން އެނގިގެން 2014 ވަނަ އަހަރުގެ ޖެނުއަރީ މަހު ޗެލްސީން ފުރަތަމަ ފަހަރަށް މެސީ ގެންނަން ވާހަކަތައް ފެށި އެވެ. މޮރީނިއޯއާ އެކު ވީޑިއޯ ކޯލެއް މެދުވެރިކޮށް މެސީ ވަނީ ޗެލްސީ އަށް ދިއުމުގެ ޝައުގުވެރިކަން ފާޅުކޮށްފަ އެވެ. މެސީ އާއި ޗެލްސީގެ މެދުވެރިއެއްގެ ރޯލު ކުޅުނީ ބާސެލޯނާ އާއި ޗެލްސީ އަށް ކުޅުނު ޕޯޗުގަލްގެ ކުރީގެ މިޑްފީލްޑަރު އަދި މިހާރު އޭޖެންޓެއްގެ ގޮތުގައި މަސައްކަތްކުރަމުން އަންނަ ޑެކޯ އެވެ. މެސީ އާއި ޑެކޯ އަދި މޮރީނިއޯގެ އިތުރު ބައްދަލުވުންތަކެއް ތާވަލުކުރެވިގެންދިޔަ އެވެ. ޗެލްސީ އަށް އަންނަން މެސީގެ ޝައުގުވެރިކަން ބޮޑުވީ މޮރީނިއޯއާ އެކު މަސައްކަތްކުރުމުގެ ބޭނުމުގަ އެވެ.\nބެލޮންޑިއޯ ހަފްލާއެއްގެ ތެރެއިން މޮރީނިއޯ (ކ) އާއި މެސީ.--- ފޮޓޯ: އޭއެފްޕީ\nވީޑިއޯ ކޯލުގައި މޮރީނިއޯ ވަނީ ބާސެލޯނާގައި މެސީ ހޯދި ފަދަ ކާމިޔާބީ ޗެލްސީގައި ކާމިޔާބުކުރެވޭނެ ކަމުގެ ހުވަފެންތައް ދައްކުވައިދީ މެސީގެ ފެންވަރު އިންގްލެންޑްގައި ވެސް ސާބިތުކޮށްދެވޭނެކަން އޭނަ އަށް ވިސްނައިދީފަ އެވެ.\nމޮރީނިއޯ އާއި މެސީގެ މަޝްވަރާތައް ދިގުލައި ގޮސް އަނގަބަހުން ޑީލެއް އެއްބަސްވެ އެގްރީމެންޓް ތައްޔާރުކުރުމާ ހަމައަށް ވާހަކަތައް ދިޔަ އެވެ. އަދި ޗެލްސީގެ ޑީލް ބްރޯކަރެއްގެ ރޯލުގައި އޭރު ހުރި މިހާރުގެ ޓެކްނިކަލް ޑިރެކްޓަރު މެރީނާ ގްރަނޯވްސްކިއާ ވަނީ އެ ޓީމުގެ ވެރިޔާ ރޯމަން އަބްރަމޮވިޗްގެ ލަފާގެ މަތިން މެސީ އެއްބަސްވާ މުސާރަ އާއި އޭނާގެ ބާސެލޯނާ ކޮންޓްރެކްޓް ގަންނަން ދައްކަންޖެހޭ 250 މިލިއަން ޔޫރޯ ވެސް ދައްކަން ތައްޔާރުވެފަ އެވެ. އެކަމަކު ހުރިހާ މަންޒަރެއް ބަދަލުވީ މެސީގެ އޭޖެންޓް އަދި އޭނާގެ ބައްޕަ ޖޯޖް ހޮރާސިއޯ މެސީގެ ބައިވެރިވުން މި ޑީލުގައި ބޮޑުވި ހިސާބުންނެވެ.\nޖޯޖް ބޭނުންވި ކަންތައްތަކާ މެދު ޑެކޯގެ ހިތްހަމަ ނުޖެހުންތައް އުފެދެން ފެށި އެވެ. އެކަން މޮރީނިއޯ އަށް އެނގުނީ އެ ފަހަރުގެ ޖޫން މަހުގެ ޓްރާންސްފާ މާކެޓް ތެރޭގައި ބާސެލޯނާ ދޫކޮށް ޗެލްސީއާ ގުޅުނު ސްޕެއިންގެ މިޑްފީލްޑަރު ސެސް ފަބްރެގާސް ދެއްކި ވާހަކަތަކަށް ފަހު އެވެ. މެސީ ބާސެލޯނާ ދޫކޮށް ޗެލްސީ އަށް އަންނަން ޝައުގުވެރިކަން ގެންގުޅޭކަން ފަބްރެގާސް އަށް ވެސް އޮތީ އެނގިފަ އެވެ. އެކަމަކު ފަހުން މެސީގެ ބައްޕަ ޖޯޖް އާއި މެސީގެ ވާހަކަތައް ބަދަލުވެ މެސީ ބާސެލޯނާގައި މަޑުކުރަން ނިންމީ އެވެ. އެގޮތަށް ނިމުމުގައި އެންމެ ބޮޑު ސަބަބަކަށް ދިމާވީ މެސީ ބައްޕަ ޖޯޖް އެ ޑީލްގެ ތެރެއިން ބޭނުންވާ ވަކި ކަންތައްތަކެއް ޑެކޯ މެދުވެރިކޮށް ޗެލްސީން އެހެން ގޮތަކަށް ހަމަޖައްސަން ރާވާފައި އޮތުމުންނެވެ.\nއެންމެ ފަހުން އެ ޑީލްގެ ވާހަކަތައް ކޮޅެއްގައި ނުޖެހި ވަނިކޮށް މެސީގެ ޓެކުހުގެ މައްސަލަ ސްޕެއިންގެ ޕްރޮސެކިއުޓަރުން ޖޫރިމަނާއެއްގެ ގޮތުގައި ނިންމާލުމާ އެކު މޮރީނިއޯ އާއި މެސީއާ މެދު އެ ކުރިއަށްދިޔަ ޑީލް ވެސް ހުއްޓުނީ އެވެ. ފަހުން މެސީ ބާސެލޯނާއާ އެކު ހަދާފައިވާ ކޮންޓްރެކްޓް އާ ކޮށް ރިލީސް ކްލޯސް (އެއްބަސްވުން އުވާލަން ދައްކަން ޖެހޭ ފީ) ވެސް ބޮޑުކުރީ އެވެ.\nމި ފަހަރުގެ ޓްރާންސްފާ މާކެޓްގައި ވެސް މެސީ ބާސެލޯނާ ދޫކޮށްލަން ނިންމައި ރަސްމީކޮށް ކްލަބަށް ވެސް އެކަން އެންގި އެވެ. އެކަމަކު ފަހުން އެ ނިންމުން ބަދަލުކުރަން ޖެހުނު އެންމެ ބޮޑު ސަބަބަކީ މެސީގެ ކޮންޓްރެކްޓް އުވާލަން ދައްކަން ޖެހޭ 700 މިލިއަން ޔޫރޯ ދޭނެ ކްލަބެއް މި ވަގުތު ނެތުމުންނެވެ.\nމިއީ ދާދި ފަހުން އިޓަލީގެ އެނަލިސްޓް (ޕަންޑިޓް) ޖިއަންލޫކާ މާޒިއޯ ނެރުނު ފޮތެއް ކަމަށްވާ "ގްރޭންޑް ހޮޓެލް ކަލްޗިއޯމެރްކާޓޯ" ގައި ހިމެނޭ ވާހަަކަތަކެކެވެ. އެ ފޮތުގައި ފުޓްބޯޅަ ޓްރާންސްފާތަކާ ގުޅޭ ގިނަ ވާހަކަތަކެއް ހިމަނާފައިވެ އެވެ. އޭގެ ތެެރެއިން ގިނަ ވާހަކަތަކަކީ މީގެ ކުރިން މީޑިއާގައި މާ ތަފްސީލުކޮށް ލިޔެވިފައިވާ ވާހަކަތަކެއް ނޫނެވެ.\nއިތުރު ލިޔުންތައް ލިއޮނަލް މެސީ ބާސެލޯނާ ޗެލްސީ\nބާސެލޯނާ އާއި ބަޔާން މިއުނިކް ކުއާޓާ އަށް\nޗެލްސީ އަތުގައި މެސީ ހުއްޓުވުމުގެ ރެކޯޑެއް!


Hallunuvi masnooee boduthiki vaarey ge undhagoo | ThePress\nހައްލުނުވި "މަސްނޫއީ ބޮޑު ތިކި ވާރޭގެ" އުނދަގޫ!\n05 June 2019, 10:27\nބައިބޯވެ ތޮށްޖެހިފައިވާ މާލެ މަގުތަކުން / ފޮޓޯ ސޯޝަލް މީޑިއާ\nބައިބޯވެ ތޮށްޖެހިފައިވާ މާލެ ސިޓީގެ މަގުތަކުގައި ގިނަބަޔަކު ފައިމަގުގައި ހިނގާބިނގާވެ އަދި އެތައް ދުއްވާ ވެހިކަލްތަކެއް ދުއްވަމުން ދާތަން އަބަދުވެސް ފެނެއެވެ. އޮފީހަށް ދިއުމަށް ނަލަ ހެދިލައިގެން ދާ މީހުންނާ ސްކޫލަށް ދާން ޔުނީފޯމް ލައިގެން ނުކުންނަ ކުދިންނަށް ކޮންމެ ދުވަހަކުވެސް އެއް އުނދަގުލެއް ޖެހެމުންދާ ކަން ވަނީ ފާހަގަކުރެވިފައެވެ.\nވާރޭ ނުވެހުނު ކަމުގައި ވިޔަސް ގަޔަށް "މަސްނޫއީ ބޮޑު ތިކި ވާރޭގެ" އަސަރު ނުކުރާ މީހަކު މަދުވާނެއެވެ. މި ދެކެވޭ ވާހަކައަކީ ވިއްސާރަވުމުން ނުވަތަ މޫސުމާ ގުޅުން ހުރި ކަމެއް ނޫނެވެ. މި ދެކެވެނީ މަގުމަތިން ހިނގާފައި ދާއިރު ބޮލަށް ނޫނީ ގަޔަށް ޖަހާ ބޮޑު ފެން ތިއްކެއްގެ ވާހަކައެވެ.\nބުރިބުރިއަށް ނަގާފައިވާ ގެތަކުގައި ހަރުކޮށްފައި ހުންނަ އޭސީގެ އައުޓްޑޯ ޔުނިޓްތައް ހުންނަނީ މަގުމައްޗަށް ވާ ގޮތަށް އެގެއެއްގެ ބޭރު ފާރުގައި ހަރުކޮށްފައެވެ. މަގުމައްޗަށް ނުކުމެ ބޭރު ބަލާލިއަސް ކޮންމެ ގެއެއްގެވެސް ބޭރު ފާރުގައި ބަރިއަކަށް ހަރުކޮށްފައި ހުންނަ މިފަދަ އައުޓްޑޯ ޔުނިޓް ތައް މަދެއް ނޫނެވެ. މިފަދަ އައުޓްޑޯ ޔުނިޓްތަކުން ފެންތިކި ޖެހުމުން އެކަމާ ޝަކުވާ ކުރާ މީހުން އަންނަނީ ގިނަވަމުންނެވެ. އެއްބަޔަކު ފެންތިކި ޖެހުމުން އެވަގުތު ރުޅިއައިސްގެން ދެތިން ބަހެއް ބުނެލާއިރު އަނެއް ބަޔަކު އެބައެއްގެ ހިޔާލުތަކާއި ޝުއޫރުތައް ފާޅުކުރަމުން ދަނީ ސޯޝަލް މީޑިއާގައެވެ. އެގޮތުން ދާދި ފަހުން ސޯޝަލް މީޑިއާގައި މިފަދަ ޝަކުވާތަކެއް ދައުރުވަމުންދާ ކަން ފާހަގަ ކޮށްލެވެއެވެ.\nއަމިއްލަ މީހަކު ކުރި ޓްވީޓެއްގައި ބުނެފައިވަނީ، މާލޭގެ ގެތަކުގައި ހަރުކޮށްފައި ހުންނަ އޭސީގެ ފެން ހޮޅިތައް މަގުމައްޗަށް ދޫކޮށްލާފައި ހުންނަ ކަމަށެވެ. މާލޭގެ ކޮންމެ މަގަކުން ދިޔަ ނަމަވެސް ބޮލަށް ފެންތިކި ނުޖަހާ މަގަކުން ނުދެވޭ ކަމަށްވެސް އެމީހާ ބުނެއެވެ.\nމި ޓްވީޓަށް ޖަވާބު ދެއްވަމުން މާލޭ ސިޓީ ކައުންސިލްގެ މޭޔާ ޝިފާ މުހައްމަދު ވިދާޅުވެފައި ވަނީ މަގު މައްޗަށް ދޫކޮށްލާފައިވާ ހޮޅިތަކުގެ މައްސަލަ ބައްލަވަމުން ގެންދަވާ ކަމަށާއި އެކަމާ ގުޅޭ ގޮތުން މަޝްވަރާ ކުރެވެމުން ދާ ކަމަށެވެ. އަދި އެކަމަކީ ކައުންސިލުން ވަރަށް އަވަހަށް ގޮތެއް ނިންމަން ޖެހިފައިވާ ކަމެއް ކަމަށް ވެސް ޝިފާ ވިދާޅުވެފައި ވެއެެވެ.\nމީގެ އިތުރުންވެސް އާންމުންގެ އިތުރު އެހެން މީހަކު ކޮށްފައިވާ ޓްވީޓެއްގައި ވަނީ، މާލޭގެ ގެތަކުގެ ހަލާކުވެފައި ހުންނަ ދިޔަދޮވިތަކުން ވިއްސާރަ ދުވަސްވަރު ފައިބާ ފެނަކީވެސް މަގުމަތީގައި ހިނގާ ބިނގާވެ އުޅޭ މީހުންނަށް އުނދަގޫވާ ކަމެއް ކަމަށެވެ. އަދި އޭގެ އިތުރުން ގެއެއްގެ މައިދޮރާށި ހުންނަ ދިމާލުގެ މަތިން ވާގޮތަށް މަގުމައްޗަށް ވާނެހެން ބޭރަށް ދޫކޮށްފައިވާ ހޮޅިއަކުން ފެން ފައިބަމުން ދާ ވީޑިއޯއެއް އާންމުކޮށްފައިވާ ފަރާތަކުން ވެސް ވަނީ ޝަކުވާ ކޮށްފައެވެ. އޭނާ ބުނެފައި ވަނީ އެ ވިޑިއޯއިން ފެންނަ ފެން ހޮޅިއަކީ ފައިމަގުގައި މަގުމަތީ ހިނގާ ބިނގާވެ އުޅޭ މީހުން ފެންވެރުމަށް އަރުވާފައިވާ ފެންވަޑާމެއް ކަމަށެވެ.\nދިޔަދޮވި ތަކުންނާއި އޭސީ އައުޓްޑޯ ޔުނިޓްތަކުން މަގު މައްޗަށް ފައިބާ ފެނުގެ އިތުރުން ގޭގޭގެ ދޮންނަ މެޝިންތަކުގެ ފެން ހޮޅިތަކުން މަގުމައްޗަށް ފެން ދޫކުރާކަމުގެ ޝަކުވާތައް ވެސް މަދެއް ނޫނެވެ. މީގެ އިތުރުން ބައެއް މަގުތަކުގައި އިމާރާތް ކުރަމުންދާ ތަންތަނުން ފެން ބޭރުކުރުމަށް މަގުމަތީގައި އަޅާފައިވާ އެސްލޯން ހޮޅިތަކުން ހިނގާ ބިނގާވެ އުޅުމަށް އުނދަގޫވާ މައްސަލަތައްވެސް ފާހަގަ ކޮށްލެވެއެވެ. މި ހޮޅިތައް ފަޅައިގެން ގޮސް މަގުމައްޗަށް ފެން އެޅި ފެން ބޮޑުވާ މައްސަލަތަކަކީވެސް އާންމުންގެ ވަރަށް ބޮޑު ޝަކުވާއެކެވެ.\nރިޕޯޓް މާލެ ސިޓީ


BREAKING NEWS: Covid-19: Italy In Fassive, Maruvi Meehunge Adhadhu Ithuruvejje - Vaguthu\nކޮވިޑް-19: އިޓަލީން ފައްސިވެ، މަރުވި މީހުންގެ އަދަދު އިތުރުވެއްޖެ\nއިޓަލީވިލާތުން މިއަދު ކޮވިޑް-19 އަށް ފައްސި (ޕޮޒިޓިވް) ވެފައިވާ މީހުންގެ އަދަދާއި މަރުވި މީހުންގެ އަދަދު ވެސް އިތުރުވެއްޖެއެވެ.\nމިއަދު އިޓަލީވިލާތުން ވަނީ ކޮވިޑް-19 ޖެހިގެން 610 މީހަކު މަރުވެފައެވެ. މިއަދަކީ ފާއިތުވި ތިން ދުވަސް ތެރޭގައި އެންމެ ގިނަ މީހުން މަރުވި ދުވަހެވެ. އިއްޔެ މަރުވި މީހުންނަށްވުރެ އިތުރަށް މިއަދު 68 މީހަކު މަރުވެފައި ވެއެވެ. އިޓަލީވިލާތުން މަރުވި މީހުންގެ ޖުމްލަ މިއަދު ވަނީ 18279 އަށް އަރާފައެވެ.\nމިއަދު އިޓަލީވިލާތުން 4204 މީހަކު ފައްސި (ޕޮޒިޓިވް) ވިއެވެ. މިއަދަކީ ފާއިތުވި ހަތަރު ދުވަސް ތެރޭގައި އިޓަލީވިލާތުން އެންމެ ގިނަ މީހުން ފައްސިވި ދުވަހެވެ. މިހާރު އެގައުމުން ފައްސިވި މީހުންގެ ޖުމްލަ އަދަދ 143623 އަށް އަރައެވެ.\nމިހާތަނަށް އިޓަލީވިލާތުން ބަލި ޖެހުނު މީހުންގެ ތެރެއިން ރަނގަޅުވީ 28470 މީހުންނެވެ.\nމިހާރު އެގައުމުގައި އައިސީޔޫގައި ފަރުވާ ދެމުން ގެންދަނީ 3605 މީހަކަށެވެ. އައިސީޔޫގައި ފަރުވާ ދެމުން ގެންދާ މީހުންގެ އަދަދު އަންނަނީ ދުވަހަކަށްވުރެ ދުވަހެއް މަދުވަމުންނެވެ.\nކޮވިޑް-19 އިން ރައްކާތެރިވުމުގެ ގޮތުން އިޓަލީވިލާތް އޮތީ ފުރަބަންދު (ލޮކްޑައުން) ކޮށްފައެވެ. ފުރަބަންދުގެ މުއްދަތު މިމަހުގެ 13 ވަނަ ދުވަހު ހަމަވާނެއެވެ.\nފުރަބަންދު ކޮށްފައި އޮތްނަމަވެސް ކްރިސްޓިން ދީނުގެ "އީސްޓާ" އާއި ދިމާކޮށް ގިނަ ބަޔަކު ޗާޗްތަކަށް އެއްވެދާނެ ކަމުގެ ބިރު ވަނީ ބޮޑުވެފައެވެ. އީސްޓާ އަކީ އޭޕްރީލް 12 ވަނަ ދުވަހު ކްރިސްޓިއަނުން ފާހަގަ ކުރާ ދީނީ އިހްތިފާލެކެވެ.\nއިޓަލީވިލާތުގެ ސަރުކާރުން މިހާރު ގެންދަނީ ކޮވިޑް-19 ޖެހިގެން މަރުވާ މީހުންގެ އަދަދާއި ބަލި ޖެހޭ މީހުންގެ އަދަދު މަދުވަމުން ދިޔަ ނަމަވެސް އީސްޓާ ފާހަގަ ކުރަން އެއްވެސް ހަރަކާތެއް ނުބޭއްވުމަށް އިލްތިމާސް ކުރަމުންނެވެ.


Akshay ge "Airlift" Box Offihuge emme uhah\nއަކްޝޭގެ "އެއާލިފްޓް" ބޮކްސް އޮފީހުގެ އެންމެ އުހަށް\nމިއަހަރުގެ ފުރަތަމަ ހަފްތާގައި ނިކުތް ހިންދީ ފިލްމު "ވާޒިރް" އަށް ބެލުންތެރިން މާބޮޑު ތަރުހީބެއް ނުލިބި، ރީތި ފިލްމެއް ރިލީޒްވުމުގެ އިންތިޒާރުގައި ބެލުންތެރިން ވަނީ ދުވަސްތަކެއް މަޑުކޮށްފަ އެވެ.\nހުކުރު ދުވަހު ރިލީޒްވި އަކްޝޭ ކުމާރު އާއި ނިމްރަތް ކޯރް ލީޑްރޯލުން ފެނިގެންދާ "އެއާލިފްޓް" ވަނީ ބެލުންތެރިން ހިތް އަތުލާފަ އެވެ.\nމިފިިލްމަކީ މޮޅު ވާހަކައެއްގެ މައްޗަށް ވަރަށް މޮޅަށް ރާވާލާފައިވާ ފިލްމެއް ކަމަށް ފާޑުކިޔާފަރާތްތަކުންނާއި ބެލުންތެރިން އަންނަނީ ބުނަމުންނެވެ.\nނަވާރަސަތޭކަ ނުވަދިހަ ވަނަ އަހަރު އިރާގު ސިފައިން ކުވޭތަށް އަރައި އެތަން ހިސޯރުކުރި ދުވަސްވަރު ކުވޭތުގައި ތާށިވެފައި ތިބި އިންޑިޔާގެ ރައްޔިތުން އެތަނުން ސަލާމަތްވާން ކުރާ މަސައްކަތް ފެނިގެންދާ މިފިލްމަށް ފުރަތަމަ ދުވަހު ވަނީ 12.35 ކްރޯޑް (123 މިލިއަން) ރުޕީޒް ލިބިފަ އެވެ.\n"އެއާލިފްޓް" އަށް ފުރަތަމަ ދުވަހު ލިބުނު އާމްދަނީ ހިއްސާކުރަމުން ޓްރޭޑް އެނަލިސްޓް ތަރަން އަދާޝް ކުރި ޓްވީޓެއްގައި ވަނީ މިފިލްމުގެ ފުރަތަމަ ދުވަސް އާޝޯހްވާ ވަރަށް ކާމިޔާބު ކަމަށާއި މިފިލްމާއި ބެހޭގޮތުން މުޅިން ވެސް ދައްކަމުން އަންނަނީ ރަނގަޅު ވާހަކަތައް ކަމުން، ހަފްތާ ބަންދުގައި ފިލްމުގެ ވިޔަފާރި ދެގުނައަށް ބޮޑުވާނެ ކަމަށެވެ.\nމިފިލްމާއެކު ހުކުރު ދުވަހު ވަނީ އެކްތ ކަޕޫރުގެ ކޮމެޑީ ފިލްމު "ކިޔާ ކޫލްހޭ ހަމް 3"ވެސް ރިލީޒްކޮށްފަ އެވެ. މިފިލްމަށް ފާޑުކިޔުންތެރިން އިންތިހާއަށް ފާޑުކިޔާފައިވީ ނަމަވެސް މިފިލްމުގެ ވިޔަފާރިވެސް ވަކި ދަށެއް ނޫނެވެ. ފުރަތަމަ ދުވަހު މިފިލްމަށް ވަނީ 8 ކްރޯޑް (80 މިލިއަން) ރުޕީޒް ލިބިފަ އެވެ.\nމިދެފިްލްމާއި ބެހޭގޮތުން ފާޑުކިޔާފަރާތްތަކުން ބުނެފައިވަނީ ދެފިލްމަކީ މުޅިން ތަފާތު ދެވައްތަރެއްގެ ފިލްމަށް ވުމުން، ފިލްމުގެ އޯޑިއެންސް ތަފާތު ކަމަށެވެ. އަދި "ކިޔާ ކޫލްހޭ ހަމް 3" އަކްޝޭގެ ފިލްމާއި ވާދަނުކުރެވޭ ކަމަށްވެސް ގިނަ ރިވިއުތަކުގައިވެ އެވެ.\n"އެއާލިފްޓް" އަށް ފުރަތަމަ ދުވަހު ލިބިގެން ގޮސްފައިވާ އާމްދަނީ އާއެކު މިފިލްމު ވަނީ މިދިޔަ އަހަރު ބޮޑެތި ޕްރޮޑަކްޝަން ހައުސްތަކުގެ ބެނާގެ ދަށުން ރިލީޒްވެފައިވާ ފިލްމުތަކަށް ފުރަތަމަ ދުވަހު ލިބުނު އާމްދަނީއާއި އެއްވަރެއްގެ އާމްދަނީއެއް ލިބިފަ އެވެ. މިފިލްމު ތަކުގެ ތެރޭގައި ބާޖީރާއޯ މަސްތާނީ އަށް ވަނީ 12.8 ކްރޯޑް އަދި ތަމާޝާ އަށް ވަނީ 12 ކްރޯޑް ލިބިފަ އެވެ.\nމިފިލްމުގައި ރަންޖީތު ކަޓްޔާލް (އަކްޝޭ ކުމާރު) ކިޔާ މީހަކު ކުވޭތުގައި ތާށިވެފައި ތިބޭ އިންޑިއާގެ ރައްޔިތުން އެތަނުން ސަލާމަތްކުރަން ކުރާ ބުރަ އަދި ބިރުބޮޑު ދަތުރު ފެނިގެންދެ އެވެ. ކަޓްޔާލްގެ ބުރަ މަސައްކަތުން އެތަކެއް ކިލޯމީޓަރެއް ހުރަސްކޮށް ޖޯޑުންގެ ވެރިރަށް އައްމާނަށް އެމީހުން ސަލާމަތުން ގެންދާއިރު، އައްމާނުން އިންޑިޔާއަށް އެ ގައުމުގެ ބައި ލައްކަ އަށް ވުރެން ގިނަ މީހުން ސަލާމަތްތެރި ކަމާއެކު ވަނީ ގެންގޮސްފަ އެވެ.\nރާޖާ ކްރިޝްނާ މެނޮން ޑައިރެކްޓްކޮށްފައިވާ މިފިލްމުގެ މުހިންމު ރޯލަކުން ޕޫރަބް ކޯލީ ވެސް ފެނިގެންދެ އެވެ. ފުރަތަމަ ދުވަހު މިފިލްމަށް ލިބުނު ތައުރީފުތަކަށް ބަލައި، ހަފްތާ ބަންދުގައި ވިޔަފާރި ވަރަށް ރަނގަޅު ވާނެ ކަމަށް ލަފާކުރެވޭއިރު، މި އަންގާރަ ދުވަހަކީ ވެސް އިންޑިއާއަށް ބަންދު ދުވަހަކަށް ވުމުން މިއީ ބޮކްސް އޮފީސް ފަތަހަކޮށްލަން މިފިލްމަށް ލިބޭ ރަނުގެ ފުރުސަތެކެވެ.\nފާޑުކިޔާ ގިނަފަރާތްތަކުން މިފިލްމަށް ދީފައިވަނީ ފަސް ތަރީގެ ތެރެއިން ހަތަރު ތަރި އެވެ. ނުވަތަ ތިން ތަރި ބައެވެ.


Rakkaatheri kamuge fashu'foo | Mihaaru\nސަލާމަތީ ގޮތުން ބޭނުންކުރެވޭ ފަށުފުލެއް\n13 ފެބުރުއަރީ 2018 - 06:262comments\nމަގުމައްޗަށް ނުކުމެ އުޅުމަކީ މިހާރު ރައްކާތެރިކަމެއް ނޫނެވެ. އަބަދުވެސް ތިބެނީ ސިހިސިހިއެވެ. އަލަށް މީހަކާ ބައްދަލުވިޔަސް އިތުބާރު ކުރާނީތޯ ނުވަތަ ނޫންތޯ އަބަދުވެސް ހިތަށް އަރައެވެ. މިފަދަ ހާލަތެއްގައި ބޭނުންކުރާނެ ފަށުފުލެއް މިހާރު ލިބެން އެބަހުއްޓެވެ.\nބަލާބެލުމަށް ރީތި މި ފުލަކީ ކަރުގައި އަޅާ ފަށުގައި ނުވަތަ އަތުގައި އަޅާ ކެވެލިކޮޅުގައި ނުވަތަ ދަބަހާއި ތަޅުދަނޑިފުލުގައި ވެސް ބޭނުންކުރެވިދާނެ އެއްޗެކެވެ. ނުރައްކަލުގެ ހާލަތުގައި ފުލުހުންނަށް އެންގުމަށް ފޯނުކުރުމަކީ ވާނެ ކަމެއް ނޫނެވެ. މި ފަށުފުލުގެ މޮޅު ކަމަކީ ދެފަހަރަކަށް ފުލަށް ފިތާލީމާ ތިމާ ހުރި ތަން ޖީޕީއެސްއިން އަންގައިދެމުން ސަލާމަތަށް އެދި ފަސް ނަމްބަރަކަށް މެސެޖުދެއެވެ. މި ނަމްބަރުތަކަކީ މީގެ އެޕް މެދުވެރިކޮށް ދުރާލައި މި ޑިވައިސް އަށް ރައްކާކޮށްފައިވާ ނަމްބަރުތަކެކެވެ.\nއިންވިސާވެއާގެ މި އުފެއްދުން އަމާޒުކޮށްފައި ވަނީ ކޮލެޖަށްދާ އުމުރުގެ ދަރިވަރުންނަށެވެ. އެކަނި ދަންވަރު ގެއިން ބޭރުގައި އުޅެންޖެހޭ މީހުންނަށްވެސް މިއީ ރައްކަލެކެވެ. މި ފޫ މަސައްކަތްކުރަނީ ބްލޫޓޫތުން ސްމާޓްފޯނާ ގުޅުވައިގެންނެވެ. މި ވަގުތު މީގެ ފަށުފޫ ވަކިން ވިއްކާ އަގަކީ 79 ޑޮލަރެވެ. އިންވިސާވެއާ ފަށުފުލުގެ ދެ ފުލާއި3ފުލާއި5ފުލާއި 10 ފުލާއި 20 ފުލުގެ ޕެކެޓު ވެސް ވިއްކަން ހުރެއެވެ.\nއިތުރު ލިޔުންތައް ސިއްހަތާއި ރައްކާތެރިކަން


SunOnline: Kulagadha rasmiyaathakaa eku Club Maldives cup 2019 fashaifi\nކުލަގަދަ ރަސްމިއްޔާތަކާ އެކު ކުލަބް މޯލްޑިވްސް ކަޕް 2019 ފަށައިފި\nޢަބްދުﷲ އައިމަން 10 Apr 2019, 09:07\nކްލަބް މޯލްޑިވްސް ކަޕް 2019 ފެށުމުގެ ގޮތުން ސަރުކާރުގެ އިސްވެރިންގެ ޓީމަކާ ކުރީގެ ކުޅުންތެރިންގެ ޓީމަކާ ދެމެދު ކުޅެވުނު އެކުވެރިކަމުގެ މެޗުގެ ތެރެއިން --- ފޮޓޯ/ ހާފްކޯޓް\nރާއްޖޭގައި ކުޅޭ އެންމެ ޝަރަފުވެރި ފުޓްސަލް މުބާރާތް، ކްލަބް މޯލްޑިވްސް ކަޕް 2019 ރޭ ކުލަ ގަދަ ރަސްމިއްޔާތަކާ އެކު ހުޅުމާލޭ ރެހެންދި ސްކޫލް ޓާފުގައި ފަށައިފި އެވެ.\nސަރުކާރު އޮފީސްތަކާއި ކުންފުނިތަކަށް ހުޅުވާލައިގެން ބާއްވާ އެ މުބާރާތް ރޭ ފަށާފައިވާ އިރު މިއީ މެދު ކެނޑުމެއް ނެތި އެ މުބާރާތް ކުރިއަށް ގެންދާތާ 14 ވަނަ އަހަރެވެ.\nއަންހެން ކެޓަގަރީއަކާއި ފިރިހެން ކެޓަގަރީއަކަށް ބަހާލައިގެން މި މުބާރާތް ކުރިއަށް ގެންދާ އިރު ފިރިހެން ކެޓަގަރީގައި ޖުމްލަ 32 ޓީމަކުން ބައިވެރިވެ އެވެ. އަންހެން ކެޓަގަރީގައި ނުވަ ޓީމެއް ވާދަކުރަން ނިންމާފައިވާ އިރު މިއީ ކުލަބް މޯލްޑިވްސް ކަޕުގައި އަންހެނުންނަށް ހާއްސަ ކޮށްގެން 18/30 ފުޓްސަލް ފިއެސްޓާގެ ނަމުގައި ކުޅެންފެށިތާ 10 ވަނަ އަހަރެވެ.\nއެހެން ފަހަރުތަކާ ޚިލާފަށް މިއަހަރުގެ މުބާރާތް އިތުރަށް ފޯރިގަދަ ކުރުމުގެ ގޮތުން ޔޫތު މިނިސްޓަރީއިން ވެސް ވަނީ މި މުބާރާތް ބޭއްވުމަށް ވަރަށް ބޮޑަށް އެހީތެރިކަން ދީފަ އެވެ. އެގޮތުން މުބާރާތް ފެށުމަށްޓަކައި ވަނީ ވަރަށް ހާއްސަ މެޗެއް ވެސް ކުޅެފަ އެވެ.\nމި މެޗަކީ ސަރުކާރުގެ ބައެއް އިސްވެރިންނާ މިހާރު ކުރިއަރަމުން އަންނަ ޒުވާން ކޯޗުންގެ ޓީމަކާއި ރާއްޖޭގެ ގައުމީ ޓީމުގެ ވެޓަރަންސް ކުޅުންތެރީންގެ ތެރެއިން ހޮވާލެވިފައިވާ ކުޅުންތެރީންގެ މެދުގައި ކުޅެވިގެންދިޔަ މެޗެކެވެ.\nއެގޮތުން ސަރުކާރު ފަޅީން ނަގާފައިވާ ޓީމުގައި އަދުގެ ނައިބު ރައީސް ފައިސަލް ނަސީމްއާއި ޓުއަރިޒަމް މިނިސްޓަރު އަލީ ވަހީދުއާއި އެފްއޭއެމްގެ ރައީސް ބައްސާމް އަދީލް ޖަލީލް އާއި ޔޫތު މިނިސްޓްރީގެ ސްޓޭޓް މިނިސްޓަރު އައްސަދު އަލީ (އަޑުބަރޭ)ގެ އިތުރުން ރާއްޖޭގެ މިހާރު ރާއްޖޭގެ ފުރަތަމަ ޑިވިޝަނުގައި ކޯޗުކަން ކުރައްވަމުން އަންނަ ކޯޗުން ހިމެނެއެވެ.\nއަދި ކުރީގެ ގައުމީ ޓީމުގެ ކުޅުންތެރިންގެ ޓީމުގައި ހިމެނޭ ބައެއް ކުޅުންތެރީންނަށް ބަލާ އިރު މޫސާ މަނިކު (ކުޑަމޫސާ) އާއި މުހައްމަދު ޖަމީލް (ޖަމްބެ) އާއި މުހައްމަދު ހަލީމް (ޖަޑާ) އާއި އިބްރާހިމް ނޫރައްދީން ފަދަ ކުޅުންތެރިން ހިމެނެއެވެ.\nކުލަބް މޯލްޑިވްސް 2019 ރަސްމީކޮށް ފެށުމުގެ ގޮތުން ކުޅެވުނު މި ތާރީހީ މެޗުން ސަރުކާރުން ހޮވާލެވުނު ޓީމުގެ މައްޗަށް ވެޓަރަންސް ޓީމުން ކުރި ހޯދީ 5-7 ގެ ނަތީޖާ އަކުންނެވެ.\nމި މެޗުގެ އިތުރުން ރޭ ވަނީ މުބާރާތުގައި ބައިވެރިވާ ހުރިހާ ޓީމެއްގެ ޖާޒީތައް ދައްކާލާފަ އެވެ.\nމިއަހަރުގެ ކުލަބް މޯލްޑިވްސް ކަޕުގެ ޝިއާރެއްގެ ގޮތުގައި ކަނޑައަޅާފައި ވަނީ "މުޖުތަމައުގެ ރައްކާތެރިކަން – އެންމެންގެ ޒިންމާއެއް" މިފަދައިންނެވެ.


Sharuthu Thakaa Eku Gassan Adhi Saeedh Dhookollaifi ޝަރުތުތަކާއެކު ޣައްސާނު އަދި ސައީދު ދޫކޮށްލައިފި – Huvadhoo News Sharuthu Thakaa Eku Gassan Adhi Saeedh Dhookollaifi Huvadhoo News\nޝަރުތުތަކާއެކު ޣައްސާނު އަދި ސައީދު ދޫކޮށްލައިފި\nޢައްސާން މައުމޫނާއި މުހައްމަދު ސައީދު އިންޑިޔާ އައުޓް ކެމްޕެއިންގައި - ފޮޓޯ: ޕީޕީއެމް\nޕީޕީއެމް ޕީއެންސީން އިއްޔެ ހަވީރު ބޭއްވި “ނޭވާ ހޮޅިއަށް” މުޒާހަރާގެ ތެރެއިން ހައްޔަރު ކުރެވުނު ޕީޕީއެމްގެ ނާއިބު ރައީސް އަދި ތ. ގުރައިދޫ ދާއިރާގެ މެންބަރު މުހައްމަދު ޣައްސާން މައުމޫން އަދި ރައްޔިތުންގެ މަޖިލީހުގެ މާވަށު ދާއިރާގެ މެމްބަރު މުހައްމަދު ސައީދު ޝަރުތުތަކާއެކު ދޫކޮށްލައިފިއެވެ.\nއިދިކޮޅުން ހާމަކުރި ގޮތުގައި ޝަރުތުތަކާއެކު ފުލުހުން ވަނީ ޣައްސާން އާއި ސައީދު ދޫކޮށްލާފައެވެ. އެގޮތުން އެ ދެ ބޭފުޅުން މިހާރު ދިރިއުޅުއްވާ އެޑްރެސް ބަދަލުވެއްޖެނަމަ އެންގުމަށާއި ތަހުގީގަށް އެއްބާރުލުން ދިނުމަށް އަދި ފޯން ނަންބަރު ބަދަލުކޮށްފި ނަމަ އެކަން އެންގުމަށް ވަނީ ޝަރުތުކޮށްފައެވެ.\nއިއްޔެގެ މުޒާހަރާގެ ތެރެއިން 17 މީހަކު ވަނީ ހައްޔަރުކޮށްފައެވެ. ހައްޔަރުކުރި މީހުންގެ ތެރޭގައި މާލޭގެ ޑެޕިއުޓީ މޭޔަރު އަހުމަދު ނަރީޝްގެ އިތުރުން ރައްޔިތުން ހޯރަފުށި ދާއިރާގެ ކުރީގެ މެމްބަރު މުހައްމަދު އިސްމާއިލް ވެސް ހިމެނެއެވެ.


SunOnline: Hoadehdhoo gai "Muraka Bageechaa" eh aalaa kurani\nހޯނޑެއްދޫގައި "މުރަކަ ބަގީޗާ"އެއް އާލާކުރަނީ\nއާމިނަތު ބަލްސަމް 30 Sep 2021, 15:57\nގދ. ހޯނޑެއްދޫގެ ކައުންސިލުންނާއި ގެސްޓު ހައުސް ހިންގާ ފަރާތްތަކުން އަދި ރަށުގެ ބައެއް އެހެން ޖަމިއްޔާތައް ގުޅިގެން "މުރަކަ ބަގީޗާ" އިންދުމުގެ މަސައްކަތުގައި --- ފޮޓޯ/ހޯޑެއްދޫ ކައުންސިލު\nގދ. ހޯނޑެއްދޫގައި މުރަަކަ އާލާ ކުރުމުގެ ގޮތުން މުރަކަ އިންދުމުގެ ހަރަކާތެއް ކުރިއަށް ގެންގޮސްފިއެވެ.\nހޯނޑެއްދޫގެ ކައުންސިލްގެ ރައީސް ހުސައިން ވާރިޝް ވިދާޅުވީ އެރަށުގައި "މުރަކައިގެ ބަގީޗާ" ހެއްދުމުގެ މަގުސަދަކީ ލޯކަލް ޓޫރިޒަމް ފުޅާކޮށް، ފަތުރުވެރިން ޒިޔާރަތް ކުރާ އަދަދު ގިނަ ކުރުން ކަމަށެވެ. އަދި މިއީ ކައުންސިލްގެ މެނިފެސްޓޯގައި ވެސް ހިމަނައިފައި އޮތް ކަމެއް ކަމުގައި ވާރިޝް ވިދާޅުވިއެވެ.\nމި ހަރަކާތް ކުރިއަށް ގެންގޮސްފައިވަނީ ޓޫރިޒަމް ދުވަހުގެ މުނާސަބަތުގައި މިދިޔަ ހޯމަ ދުވަހުގައިއެވެ.\nވާރިޝް ވިދާޅުވީ އެ ހަރަކާތަކީ ހޯނޑެއްދޫގެ ލޯކަލް ޓޫރިޒަމް ކުރިއެރުވުމަށްޓަކައި އެޅުނު މުހިންމު ފިޔަވަޅެއް ގޮތުގައި ދެކޭ ކަމަށެވެ. އަދި އުންމީދަކީ އިންދުނު "މުރަކަ ބަގީޗާ" އަކީ ފަތުރުވެރިން ޒިޔާރާތްކޮށް، އެމީހުންގެ ހިތްހަމަ ޖެހޭ ފަދަ މަންޒިލަކަށް އެތަން ވެގެން ދިޔުން ކަމަށެވެ.\n"މިއީ އެއް ދުވަހުން ވާނެ ކަމަށް ނޫން. އެހެން ނަމަވެސް އަމާޒަކީ ކުރިއަށް އޮތް ދެ އަހަރެއްހާ ދުވަސް ތެރޭގައި ފަތުރުވެރިންގެ އެންމެ މަގުބޫލޫ އެއް މަންޒިލަކަށް މިތަން ހެދުން،" ވާރިޝް ވިދާޅުވިއެވެ.\nއެ ރަށާ ގާތްގަނޑަކަށް 200 މީޓަރު ދުރުގައި އޮންނަ "ކޯމަހަށްލީ" ވިލުގައި މިހާރު ވަނީ 500 މުރަކަކޮޅު ހިމެނޭ ސްޓްރަކްޗާއެއް ހަދާ، ހޯނޑެއްދޫގެ ނަމާއެކު ބަހައްޓާފައެވެ. އެ ވިލުގެ 100 ފޫޓުގެ ސަރަހައްދެއް މުރަކަ އިންދަން ވަނީ ހާއްސަ ކޮށްފައެވެ.\nއެ ތަނަކީ ދަރިވަރުންނަށް ކިޔެވުމުގައި ވެސް ބޭނުންކުރެވޭ ސަރަހައްދަކަށް ހެދުމަށް ކައުންސިލުން ދަނީ މަސައްކަތް ކުރަމުންނެވެ.\nމީގެ ކުރިންވެސް ހޯނޑެއްދޫގައި އަމިއްލަ ޖަމިއްޔާއަކުން ވަނީ މުރަކަ އިންދުމުގެ ޕައިލެޓް ޕްރޮގްރާމެއް ކުރިއަށް ގެންގޮސްފައެވެ. އެ ޕްރޮގްރާމްގެ ނަތީޖާ ރަނގަޅުވުމުން ކައުންސިލުން އުއްމީދުކުރަނީ މި ޕްރޮގްރާމް އެއަށް ވުރެވެސް ކާމިޔާބު ވާނެ ކަމަށެވެ.


HageegeeHaadhisaa: Rai Libaas ( First Part ) - Vaguthu\n2 މަސް ކުރިން ( މެއި 17, 2020 )\nފޮޓޯ: ޒަޢީމް ފޭސްބުކް ޕޭޖް\nރަތް ލިބާސްލީ ޖިންނިއެއް ނޫނީ ހަންޑިއެއްގެ ވާހަކަ އެއީ އެތައް ބަޔަކުމެ ދަންނަ އަދިއަދަށް އަންނާދެއްވެސް ތުންތުންމަތިން އަޑުއިވޭ ވާހަކައެކެވެ. ކިޔުންތެރިންނަށް ކުރިން ފަހަރު ކިޔާދިން ހާލުގެ ވާހަކަ ކަމުދިޔަކަމަށް އުއްމީދުކުރަމެވެ. އަދި އެ ވާހަކާގައި އަހަރެން އައްޑޫއަށް ކުރި ދަތުރުގައި ޚުދު އަހަރެންނަށް ދިމާވި ރަތް ލިބާސްލީ ޖިންނިއެއްގެ ވާހަކަ ކިޔާދޭނެކަމަށް ބުނީމެވެ. މިއީ އެ ރަތް ލިބާސްލީ ޖިންނީގެ ވާހަކައެކެވެ. ހަސަންފުޅު ކިޔައިދިން ފިޔޮއް ކުކުޅުގެ ވާހަކަ ވަގުތެއް ވުމުން އަހަރެން ކިޔުންތެރިންނަށް ކިޔާ ދޭނަމެވެ.\nމިއީވެސް ހަޤީޤީ ހާދިޘާއެކެވެ. އަހަރެންނަށް ހީވި ފަދައިން ހާލުގެ ވާހަކަވެސް އެއްބަޔަކު ޤަބޫލުކުރިއެވެ. އެނެއް ބަޔަކު އެ ވާހަކައަށް ޖެހީ ޖޯކެވެ. އެހެނަސް އަހަރެންގެ ފަރުވާލެއް ނެތެވެ. އަހަރެންގެ އެދުމަކީ މިފަދަ ހަޤީޤީ ވާހަކަތައް ލިޔެވި ރައްކާކުރުމެވެ. މި ވާހަކަތައް އަޑު އިވި މިކަމުން ޢިބްރަތް ހާސިލްކުރުމެވެ. އެންމެހާ ގޯސް ކަންކަމުން މި މުޖްތަމަޢު ރައްކާތެރިވުމެވެ.\nއަހަރެންނަކީ އަބަދުވެސް ދަތުރު ކުރާ ހިތްވާ މީހެކެވެ. ޚާއްޞަކޮށް ދިވެހިރާއްޖޭގެ އެކި ކަންކޮޅުތަކަށް ގޮސް އެތަނެއްގައި އުޅޭ ދިވެހިންނާ ބައްދަލުވެ، އެ މީހުންގެ އާދަކާދަތައް ދެނެގަތުން އެއީ އަހަރެންގެ ބޭނުމެކެވެ. ދިވެހިރާއްޖޭގައި ހެދިފައިވާ ޗާލޫ ރަށްތަކުގެ ޤުދުރަތީ މަންޒަރުތައް މިއީ އަހަރެން ބަލައި ފޫހިނުވާ މަންޒަރުތަކަކަށް ވުމުންނެވެ. އެ ރަށްތަކުން އެ ލިބޭ މެހެމާންދާރީ އާއި ރަޙްމަތްތެރިން އެއީ އަހަރެންނަށް ދަތުރު ކާމިޔާބުވިކަން އަންގައިދޭ ދަލީލަކަށް ފުދެއެވެ.\nއަހަރެން ހިތަދޫއަށް ދިޔައީ އެތަނުގެ ސުކޫލަށް ބޭނުންވާ މުދައްރިއްސެއްގެ މަޤާމް ފުރުމަށްޓަކައެވެ. ލިބުނު ފުރުޞަތުގެ ބޭނުން ހިފާ ދެކުނަށް ކުރެވުނު ފުރަތަމަ ދަތުރުގައި އެއްކޮށްލަން ބޭނުންވާ އެތަކެއް މައުލޫމާތެއް އަހަރެންގެ ހިތުގައި ބިންވަޅު ނަގަމުން ދިޔައެވެ. ދެކުނުގެ މީހުނާއި އުތުރުގެ މީހުންގެ ދިރިއުޅުމުގައި ތަފާތުތަކެއް ހުންނަކަން އެއީ އަހަރެންނަށް އަޑު އިވިފައި އޮތް ގޮތެވެ. އެ އިވޭ އަޑުތަކަކީ ސައްހަ އެއްޗެއްކަން އަހަރެން އަބަދުވެސް ކަށަވަރުކުރަމެވެ.\nކުޑަ ދުވަސްކޮޅެއްގެ ތެރޭގައި ރަށުގެ ގިނަބަޔަކު އަހަރެންނާ ރަޙްމަތެރިވެގެން ދިޔައެވެ. އެއީ އަހަރެންގެ ހުންނަ ސަކަ މިޒާޖްގެ ސަބަބުން ކަމަށް ވެދާނެއެވެ. ނޫނީ އަހަރެން އެ މީހުންނާ ގުޅެނީ ކަމަށްވެސް ވެދާނެއެވެ. އެހެން ނޫނަސް އަހަރެން މިއީ ވަރަށް ފުޅާ ސިކުނޑީގެ ވެރިއެކެވެ. އެއީ ކޮންމެ މީހަކަވެސް އަހަރެންނާއެކު ކޮންމެ ފަދަ ވާހަކައެއްވެސް ދެއްކޭތީއެވެ. ކޮންމެ މައުޟޫއަކަށް އިންސާފުކުރަން ޖެހުނަސް އަހަރެންނަށް އެނގޭ މިންވަރަކުން އެ މައުޟޫއަކަށް ވާހަކަ ދައްކަމެވެ. އަދި އެނެއްކުން ދައްކާ ވާހަކަތައް ނިކަން ކަނުލައި އަޑުއަހަމެވެ. އެގޮތަށް ތިމާގެ ސިކުނޑި ބައްޓަން ކުރެވިއްޖެނަމަ މީހުން ތެރޭގައި އުޅުމަށް ފަސޭހަވެގެން ދާނެއެވެ. އެއީ ދުނިޔޭގެ އާދައެވެ.\nކޮންމެ ހުކުރު ދުވަހަކީ އަހަރެމެން މުދައްރިއްސުންނަށް ލިބޭ ބޮޑު ބަންދު ދުވަހެއްކަމުން، އެ ދުވަހަކީ ކޮންމެވެސް ކަމެއް ކުރުމަށް ރާވާ ދުވަހަކަށް ވަނީވެފައެވެ. އެއްފަހަރު މަސް ފިހެއްޖެނަމަ އެހެން ފަހަރަކުން ކޮންމެވެސް ކާ އެއްޗެއް ހަދާނެއެވެ. ނޫނީ ކޮންމެވެސް ކުޅިވަރެއް ކުޅޭނެއެވެ. އެ ދުވަހު ޖަހާ ސަކަރާތެއް ޖެހުމަށްފަހު ހޮނިހިރު ދުވަހަކީ މުދައްރިއްސުން ބުރަކޮށް މަސައްކަތްކުރާ ދުވަހެކެވެ. އެއީ އާދިއްތަ ދުވަހަށް ތައްޔާރުވުމުގެ ގޮތުންނެވެ. އާދިއްތަ ދުވަހު ކިޔަވާ ދިނުމަށް ތައްޔާރުވުމުގެ ގޮތުންނެވެ. ރަނގަޅަށް ކިޔަވާ ދޭން ތައްޔާރު ނުވެވިއްޖެނަމަ އެކަމުގެ ހިތި ނަތީޖާ ފެންނާނީ ކިޔަވާ ކުދިންގެ ރިޕޯޓުންނެވެ.\nމިއަންނަ ހުކުރު ދުވަހުގެ ރޭޔަށް ރޭވިފައި އޮތީ މަސްދަތުރެއް ދިއުމަށެވެ. އެއީ ގައުކެނޑި އަތިރިމައްޗަށެވެ. އެތަނުގައި މަސްބާނާ ފިހެ ކައިގެން އެނބުރި ހިތަދޫއަށް ދާ ގޮތަށެވެ. ހިތަދޫއާއި މަރަދޫގެ ދެމެދުގައި ތިން ފަޅުރަށެއް އޮވެއެވެ. އެއީ އަބޫހެރައާއި ރުއްޖެހެރައާއި ގައުކެނޑިއެވެ.\nހިތަދޫން ފެށިގެން ގައުކެނޑި އަތިރިމައްޗަށް ސައިކަލުގައި ދުއްވާފައި ދެވެއެވެ. އެއީ އޭރު އިނގިރޭސީން އެތަނުގައި އުޅުނުއިރު ކޮންމެ ރަށެއް ގުޅިގެން ދާނެހެން ހަދާފައި ހުރި ފާލަންތަކެއްގެ ސަބަބުންނެވެ. އެ ފާލަންތައް ހުރީ ވަރުގަދަ ލަކުޑިންނެވެ. އެހެންވުމުން ފަސޭހަކަމާއެކު ސައިކަލުގައި އަބޫހެރައާއި ރުއްޖެހެރައާއި ގައުކެނޑި ހުރަސްކޮށް ގައުކެނޑި އަތިރި މައްޗަށް ފޭބެއެވެ.\nއަތިރިމައްޗަށް ޖެހެމުން ދިޔަ ވައިން މީހާއަށް ފުން ނިންޖެއް ގެނުވައެވެ. ތެތްފިނި ވައެކެވެ. އަތިރިމަތީގެ ދޮންވެލިގަނޑުވެސް ހުރީ ފިނިވެފައެވެ. އަހަރެން ހުންނަ ހިތްވީ ފައިތިލަ ދޮންވެލިގަނޑު ތެރެއަށް ކޮށްޕާލައިގެންނެވެ. އެކަމުން ސިކުނޑިއަށާއި ހިތަށް ފުން އަސަރެއް ކުރުވައެވެ.\nމަސްބާނަން ތިބި މުދައްރިސުން ވަރަށް ފޯރީގައި މަސް ބޭނިބޭނިހެން، މަސް ފިހެން ތިބި މުދައްރިސުން މަސްތައް ފިހުމުގެ މަސައްކަތް ކުރިއަށް ގެންދިއެވެ. މަސްތައް ފިހެ ކައިބޮއެ ހަދައިންގެ ސައިކަލުތަކުގައި ހުރިހާ އެންމެން ހިތަދޫއަށް ދިއުމަށް އަވަސްވެގަތެވެ. އަހަރެންވެސް އަހަރެންނާއެކު އައި އިބްރާހިމް ސައިކަލު ފަހަތަށް އެރުމުން ހިތަދޫއާ ދިމާއަށް ސައިކަލު ދުއްވައިލީމެވެ.\n"އިބްރާހިމް ހާދަ ބޮޑު ފާހާނާއަކަށް ތި ދިޔައީ؟" އަހަރެން ސައިކަލު ދުއްވަން ފެށިއިރު ދެން އައި ބަޔަކު ސައިކަލުތަކުގައި ގޮސް އޮބާލަނީއެވެ. "ވަރަށް ބާރަށް ދުއްވައިގެން ދެން އެ މީހުން އަތުވާނީ."\nމެއި 18, 2020 23:03\nކޮބާ މިދިޔައަހަ ރު ރޯދަމަހު ލިޔުން އަހުލާމް ވާހަކަ\nމެއި 23, 2020 14:09\nތި ތީނަގެ ލައިފް ސްޓޯރީތަ ކިޔާ ކިޔާ ރަތް ލިބާސް ވާހަކަ ނައިސްގެން ނިންމާލާފިން